**ПРОТОКОЛ ОТ ЧЕТИРИДЕСЕТ И ПЪРВОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 17 ноември 2022 година, начало 09:00 часа**

От общо 51 общински съветници присъстваха 51. Заседанието беше открито и ръководено от Иво Пазарджиев – Председател на Общински съвет – Русе.

**Г-н Иво Пазарджиев:** Колеги, моля заемете местата си. Часът е 09:06, стартираме проверка на кворума. Четиридесет и осем общински съветници са се регистрирали по електронна система. Имаме необходимия кворум да започнем нашата работа. Откривам четиридесет и първото редовно заседание на Общински съвет – Русе. Преди да започнем нашата работа, имам един повод и приятно задължение да поздравя рожденика днес – господин Александър Неделчев. Да му пожелая много здраве (аплодисменти от зала), лични и професионални успехи. Заповядайте, господин Неделчев. Уважаеми колеги, на основание чл.106, ал.1 от нашия Правилник, обявявам постъпилите питания за настоящата сесия. Питане с Вх. № 888/07.11.2022 г. от общинският съветник Траян Тотев във връзка с работата на детските ясли и енергийната ефективност. Питане с Вх. № 908/11.11.2022 г. от общинският съветник Орлин Дяков във връзка с Доклад на Министерството на финансите публикуван в медиите. Питане с Вх. № 895/10.11.2022 г. от общинският съветник Нора Стоянова във връзка с дейностите на комунални услуги. Питане с Вх. № 903/11.11.2022 г. от общинският съветник Асен Даскалов относно състояние на гробищните паркове в Община Русе. Питане от общинският съветник Стоян Христов относно, така е озаглавено от него „Загуба на близо 4 милиона лева за реконструкция на сградата на бившия Дом на учителя“. Всички питания са с писмен и устен отговор, така че съгласно разпоредбата на чл.109, писмените отговори ще бъдат връчени след като приключи процедурата по чл.108 от нашия Правилник. Започваме с дневния ред. Имам няколко предложения, по отделно ще ги представя. Първата точка е, нещо което вече се превръща в традиция, като Точка 1 да приемем изслушване на управителя на ВиК ООД гр. Русе господин Илиан Милев, във връзка с продължаващите дейности по ВиК цикъла. Другото ми предложение е във връзка с извънредните точки, които постъпиха. Предлагам Илиан Милев да бъде първа точка, изслушването му. Извънредна точка с Вх. № 921/15.11.2022 г. относно извънредно присъствено заседание на Общото събрание на Асоциaцията по водоснабдяване и канализация на обособената територия, обслужвана от „Водоснабдяване и канализация“ ООД гр. Русе, насрочено за 16.12.2022 г. (петък) от 11:00 часа и резервна дата за заседанието на 20.12.2022 г. (вторник). Предлагам това да бъде втора точка. И третото ми предложение е да бъде включена извънредна точка, това е предложението с Вх. № 927/16.11.2022 г. относно продажба на поземлен имот с посочен идентификатор по кадастралната карта и кадастралните регистри на гр. Русе, частна общинска собственост по реда на чл. 22 а, ал.1, т.2 от Закона за насърчаване на инвестициите. Това предлагам да бъде включено като Точка № 3. Има ли други предложения по дневния ред? Госпожа Елеонора Николова, заповядайте.

**Г-жа Елеонора Николова:** Уважаеми господин Кмет, уважаеми господин Председател, уважаеми колеги. Предлагам като точка в дневния ред да се включи…, как да се изразя, „задържаната“ или „арестувана“ наша точка, която ние внесохме и която Председателския съвет извади от дневния ред. Предлагам тя да стане също точка от нашето заседание. Благодаря ви.

**Г-н Иво Пазарджиев:** Благодаря на госпожа Николова. Господин Иван Иванов за обратно мнение.

**Г-н Иван Костадинов Иванов:** Уважаеми господин Председател, уважаеми господин Кмете, уважаеми колеги общински съветници, дами и господа. Предлагам да не включваме тази точка в дневния ред на днешното заседание. Какви са моите аргументи и мотиви. Чл. 24 от ЗМСМА казва, чл.24. Повтарям го, защото вчера в жалбата на колеги от СДС до Министър-председателя и до Президента е записано чл.21, той няма (не се чува) да бъде с ал.3, има да се чудят от какво се жалвате. Правомощията на Председателя на Общинския съвет се прекратяват предсрочно при подаване на оставка. Нашия председател не знам да е подавал оставка. Точка 2: „Трайна невъзможност или системно неизпълнение на задълженията си като председател за повече от три месеца с Решение на общинския съвет“. От къде можем да изсмучем от пръстите си, за да кажем, че председателят три месеца не си изпълнява задълженията. Точка 3: „Влизане в сила на Акт, с който е установен конфликт на интереси по Закона за противодействие на корупцията и за отнемане на незаконно придобитото имущество“. Това не е факт, т.е. нямаме нито една от трите хипотези, при които може да бъде освободен председателя. Тази точка противоречи на закона, но аз не съм юрист, за да имам такива претенции. Не се съобразявам и с писмото на Областния управител, който колегиално ни казва, че предложението противоречи на закона. Вярвам на нашите юристи в нашата комисия ЗОРС. Те се произнесоха и го казаха категорично. Непочтено е, както е вчерашната жалба на колегите от СДС да се напише, че „Председателят не е включил точката в дневния ред“. Много добре знаят, тъй като присъстваха. Председателят беше я включил, със свое Решение Председателския съвет я отхвърли, с тези аргументи, които споменах. Какво всъщност направи Председателят по Вашето предложение за провеждане на извънредна сесия по въпроси, които не са от компетентността на Общинския съвет и на Кмета. Ами, свика сесията и беше там. Голямото му престъпление според Вас е, че е организирал обществено обсъждане по същите проблеми, заедно с Кмета. Не мога да повярвам на ушите си, че вие сте против провеждането на обществени обсъждания. Всъщност мога да повярвам, защото на всички предишни обществени обсъждания вас ви нямаше, нямаше ви и на това, на което присъстваха над 100 русенци и беше дадена много полезна информация. Ние не дойдохме, защото не искахме да участваме в „предизборната ви кампания“, извинявайте.

**Г-н Иво Пазарджиев:** Времето, господин Иванов.

**Г-н Иван Костадинов Иванов:** Само, завършвам господин Председател. Само трябва да се подчертае, че непровеждането на сесията не се дължи на Председателя. Със същите мотиви може да поискате и нашата оставка и нашето освобождаване като общински съветници, т.е. без мотиви. Друго ме тревожи, господин Председателю. В тази зала има колеги, които са предлагали много предложения в интерес на русенци. На първо мислене се сещам за колегите от „Патриотите – ВМРО“, които искаха да стимулираме раждаемостта в нашия град. Кмета прие предложението и вече втора година, русенските млади семейства, които създават второ дете и трето, ако са близнаци получават.

**Г-н Иво Пазарджиев:** По същество, ако може.

**Г-н Иван Костадинов Иванов:** Колегите от групата на „БСП за България“ предложиха да се стимулират младите хора за посещение в културните институции. Кмета го прие и това се случи.

**Г-н Иво Пазарджиев:** Времето, господин Иванов.

**Г-н Иван Костадинов Иванов:** Какво предложихте полезно вие, колеги от СДС? Нямам такъв спомен. Винаги контра на предложенията на Кмета. Винаги съшити с бели конци аргументи, които да покажат, че вие сте против.

**Г-н Иво Пазарджиев:** Времето, господин Иванов.

**Г-н Иван Костадинов Иванов:** Извинявайте, колеги. Когато говорим за важни въпроси, трябва да си кажем нещата. Вие днес искате освобождаването на Председателя (шум от зала). Може ли…

**Г-н Иво Пазарджиев:** Моля за тишина. Господин Иванов, ориентирайте се.

**Г-н Иван Костадинов Иванов:** Господин Председател, приключвам. Моля ви да няма шум в залата.

**Г-н Иво Пазарджиев:** Моля Ви.

**Г-н Иван Костадинов Иванов:** Искам да ви кажа, да ви питам, за кого ще бъде полезно това? За хората от Мартен, от Дружба, за възрастните хора, за младите хора? Ставате безполезни. Не за нас. На мен дори ми е интересно, какво ще измислите ново да гласувате „против“. Ставате безполезни за русенци. Благодаря ви за вниманието.

**Г-н Иво Пазарджиев:** Да, благодаря, господин Иванов. Няма, реплики не може тук (шум от зала). Господин Станчев, чл. 83, когато е постъпило процедурно предложение, думата се дава на един общински съветник в рамките на..., който не е съгласен с него. Предложението се поставя веднага на гласуване, без да се обсъжда. Така че, почваме по дневния ред. После имате възможност, от името на група, както решите. Така, гласуваме извънредната точка като Точка 1. Предложение за изслушване на господин Илиан Милев.

**КВОРУМ – 48. С 45 гласа „за”, 0 „против” и 3 „въздържали се” се прие предложението.**

**Г-н Иво Пазарджиев:** Извънредна точка с Вх. № 921 относно извънредно присъствено заседание на Общото събрание на Асоциaцията по водоснабдяване и канализация. Гласуваме като втора точка. С 49 „за”, 0 „въздържали се” и 1 „против”, предложението се приема (шум от зала). Нека да извършим прегласуване на точката, заради... Господин Смилов погрешно…Заради системата и за правилното записване в системата, нека да прегласуваме точката. Гласуваме, колеги. Работи ли? М…Нещо имаше проблем с това, гласуването не беше извършено. Прегласуваме. Не успя да се случи гласуването. Прегласуваме, колеги. Точка 2, извънредната с Вх. № 921.

**КВОРУМ – 48.** **С 48 гласа „за”, 0 „против” и 0 „въздържали се” се прие предложението.**

**Г-н Иво Пазарджиев:** Извънредната точка с Вх. № 927 относно продажба на поземлен имот като Точка 3. Гласуваме.

**КВОРУМ – 50. С 50 гласа „за”, 0 „против” и 0 „въздържали се” се прие предложението.**

**Г-н Иво Пазарджиев:** И гласуваме предложението на СДС, относно прекратяване предсрочно правомощията на Председателя на Общинския съвет. Само да го въведат в системата. Гласуваме, колеги.

**КВОРУМ – 50. С 19 гласа „за”, 31 „против” и 0 „въздържали се” не се прие предложението.**

**Г-н Иво Пазарджиев:** Гласуваме дневния ред като цяло.

**КВОРУМ – 49. С 35 гласа „за”, 2 „против” и 12 „въздържали се” се прие следния проект за**

**ДНЕВЕН РЕД:**

1. Изказване на инж. Илиан Милев
2. Извънредно присъствено заседание на Общото събрание на Асоциaцията по водоснабдяване и канализация на обособената територия, обслужвана от „Водоснабдяване и канализация“ ООД гр. Русе, насрочено за 16.12.2022 г. (петък) от 11:00 часа и резервна дата за заседанието на 20.12.2022 г. (вторник)
3. Продажба на поземлен имот с идентификатор 63427.85.50 по кадастралната карта и кадастралните регистри на гр. Русе, Община Русе, Област Русе – частна общинска собственост по реда на чл.22 а, ал.1, т.2 от Закона за насърчаване на инвестициите /ЗНИ/
4. К.л.№ 1037 Допълване на Годишния план за приватизация на общинска собственост през 2022 г. и откриване на процедура за приватизация на общински имот с административен адрес: гр. Русе, ул. „Независимост“ №2, предмет на АЧОС №6867/25.01.2013 г.
5. К.л.№ 1038 Решение за приватизация чрез търг на застроен поземлен имот в град Русе, местност „Слатина“, Индустриален парк – Русе, предмет на АОС №6125/10.11.2009 г.
6. К.л.№ 1039 Решение за приватизация чрез търг на застроен поземлен имот с идентификатор 63427.333.89, с адрес град Русе, местност „Слатина”, Индустриален парк – Русе, предмет на АОС №7318/29.07.2014 г.
7. К.л.№ 1040 Решение за приватизация чрез търг на застроен поземлен имот с адрес: с. Червена вода, Община Русе, предмет на АОС №5410/13.05.2008 г.
8. К.л.№ 1041 Увеличаване капитала на „Общински пазари“ ЕООД
9. К.л.№ 1036 Годишен отчет за изпълнение на концесионните договори през 2021 г.
10. К.л.№ 1060 Съгласие „Комплексен онкологичен център – Русе“ ЕООД да реализира проект за закупуване на медицинска апаратура и съпътстващите разходи за СМР чрез финансиране от Регионален фонд за градско развитие АД и Банка ДСК ЕАД
11. К.л.№ 1029 Одобрение на Споразумение между Община Русе и Специализирана болница за активно лечение на пневмо-фтизиатрични заболявания „д-р Димитър Граматиков“ – Русе ЕООД за съфинансиране на дейности по проект „Строително-монтажни работи за създаване и оборудване на изолирани помещения за пациенти с COVID-19“
12. Упълномощаване на представител на Община Русе в Общото събрание на „Водоснабдяване и канализация” ООД, гр. Русе
13. К.л.№ 1049 Продажба на енергиен обект, собственост на Община Русе
14. К.л.№ 1050 Прехвърляне на общински части, представляваща придаваеми терени от 24 кв.м. и 8 кв.м. по улична регулация, срещу част от 3 кв.м. от ПИ №501.118 /УПИ XI-118/ – частна собственост към ПИ №501.452 – ул. „Стара планина“, кв. 12, село Долно Абланово, Община Русе
15. К.л.№ 1051 Прекратяване на съсобственост чрез доброволна делба върху съсобствения с Община Русе поземлен имот с идентификатор 63427.6.331 по КККР на гр. Русе, с адрес гр. Русе, кв. „Чародейка-Г-Север“, ул. „Зорница“, по реда на 36, ал. 1, т. 1 от Закона за общинската собственост
16. К.л.№ 1052 Откриване на процедура за провеждане на публичен търг с явно наддаване за продажба на недвижим имот – частна общинска собственост, с адрес: гр. Мартен, ЕКАТТЕ: 47336, Община Русе, ул. „Страхил войвода“ №8
17. К.л.№ 1053 Откриване на процедура за провеждане на публичен търг с явно наддаване за продажба на недвижим имот – частна общинска собственост, находящ се в землището на гр. Мартен, ЕКАТТЕ: 47366, Община Русе, местност „Вехтите лозя“
18. К.л.№ 1054 Учредяване безвъзмездно право на управление на Министерството на труда и социалната политика върху част от недвижим имот – частна общинска собственост, находящ се в град Русе, бул. „Ген. Скобелев“ №45, за срок от 5 (пет) години
19. К.л.№ 1055 Учредяване възмездно право на пристрояване към сграда частна собственост, в имот частна общинска собственост
20. К.л.№ 1044 Отдаване под наем на имот – частна общинска собственост, за клуб на Сдружение „Шахматен клуб Дунав-1931“
21. К.л.№ 1045 Отдаване под наем на имот – частна общинска собственост, за клуб на Сдружение „Зелена ваканция-БТБ“
22. К.л.№ 1030 Условия за закупуване на дървесина от склад, добита в горски територии, собственост на Община Русе, за 2022 г. по реда, предвиден в Наредбата за условията и реда за възлагане на дейности в горски територии – държавна и общинска собственост и за ползване на недървесни горски продукти
23. К.л.№ 1031 Утвърждаване на маршрутни разписания по междуселищните линии от Общинската транспортна схема. Определяне на автогара на територията на гр. Русе за начална, междинна и крайна спирка по маршрута на автобусните линии. Определяне на линии и курсове за изпълнение с автобуси за превоз на трудноподвижни лица
24. К.л.№ 1032 Приемане на Наредба за изменение и допълнение на Наредба №16 за определянето и администрирането на местните такси, цени на услуги и права на територията на Община Русе
25. К.л.№ 1033 Удостояване на именития русенски хоров диригент Антоний Николов Тодоров със званието „Почетен гражданин на Русе“ – посмъртно
26. К.л.№ 1046 Осигуряване на материална база за предоставяне на социална услуга „Дневен център за деца и младежи с увреждания – седмична грижа“
27. К.л.№ 1047 Кандидатстване на Община Русе по Процедура чрез директно предоставяне на безвъзмездна финансова помощ BG05SFPR002-2.002 „Укрепване на общинския капацитет“ по ПРЧР 2021-2027, за конкретни бенефициенти /КБ/
28. К.л.№ 1057 Информация за изменения на Бюджета на Община Русе към 30.09.2022 година
29. К.л.№ 1058 Корекция на Бюджета на Община Русе за 2022 г.
30. К.л.№ 1059 Промяна на списъка на лицата и длъжностите, имащи право на транспортни разходи, съгласно чл. 35 ал.1, т.2 от ПМС №31/17.03.2022г. от Бюджет 2022 година, утвърден с Решение на Общински съвет № 898, прието с Протокол №33/26.04.2022г.- Приложение № 18
31. К.л.№ 1043 Допълнение на Правила и нормативи за прилагане на ОУПО – Русе
32. К.л.№ 1034 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – трасе на ел. кабел НН до ПИ 63427.153.2098 в м. „Караач“, землище на гр. Русе
33. К.л.№ 1035 Даване на Разрешение за изработване на проект за Подробен устройствен план - План за застрояване (ПУП-ПЗ) на поземлени имоти с идентификатори 63427.149.808 и 63427.149.809 по КККР на гр. Русе, находящ се в местност „Касева чешма", гр. Русе
34. К.л.№ 1048 Даване на разрешение за изработване на проект за Подробен устройствен план – План за застрояване (ПУП-ПЗ) на ПИ с идентификатор 63427.184.31 находящ се в местност „Над линията“, землището на гр. Русе, община Русе
35. К.л.№ 1056 Създаване на работна група
36. Питания
37. Изказване на Тодор Савов – вх.№898/2022 г.
38. Изказване на Мариян Димитров – вх.№899/2022 г.

**Г-н Иво Пазарджиев:** Преди дневния ред господин Кмета имаше заявено изказване. Заповядайте, господин Кмете.

**Г-н Пенчо Милков:** Уважаеми господин Председател, уважаеми общински съветници и гости на днешната сесия. Изказвам се след дебата по отношение на исканата оставка на нашия председател, тъй като Общинския съвет е отделен орган от кмета и аз не исках да вземам участие, но искам да изкажа своето становище и мнение като русенец. Аз съм виждал смени на председателя на Общинския съвет и на председателя на Народното събрание. Такива смени се налагат, когато има ново политическо мнозинство. Такова няма в Общински съвет – Русе. Такива смени се налагат и когато има грубо нарушаване от председателя на възприетите правила за работа на колективни органи или на добрите отношения в заседанието. И такова не е имало в конкретния случай. Нищо такова не е имало. За мен това, което се случи, това за което се иска оставката на господин Пазарджиев, беше съвършено нормален демократичен процес. Свикване на обществено обсъждане. Ние в Общинския съвет, имаме представителна демокрация. Всеки един от вас представлява голяма група хора, която е гласувала на изборите, но това не лишава възможността да има обществени обсъждания и пряко участие на гражданите в обществения ни живот. Затова беше свикано това обсъждане предвид изключителния проблем с трафика на тирове. Спомняте си въпроса. Това че общинския съветник или кмета има право да говори на сесията, не го превръща в негражданин или обратно в „супергражданин“ и когато има обществени обсъждания, именно ние трябва да бъдем там, като обикновени граждани и да вземем отношение. Нямаше провинение от страна на председателя, според мен и в деня на сесията, на другия ден. Когато с него двамата бяхме тук, в часа в началото, подготвени за сесия. И тук е обръщението ми към вас. Новата реалност, която е факт и в света, и в България, вие осъзнавате и говорим за нея, аз смятам, че трябва да я посрещнем с обединени сили и думата „сили“ не е метафизична. Обединени сили означава обединени идеи, обединени възможности, способности. Елате и дайте предложение за работата на общината, полезно, позитивно. Казвам позитивно, като такова, което може да се приеме и да продължим напред. Кажете по отношение на трудностите за общината, какви са способностите. Елате и ги заявете. Като политически партии и като личности, вие имате способности и като политически фигури и като личности. Като хора на бизнеса, хора в обществения живот. Елате и кажете. Кмета няма възможност сам и единствено да посреща всички трудности. Общинския съвет затова съществува. Това е и посланието ми към вас. Нека новите реалности да ги посрещнем обединени, а не разединени по принцип и просто, за да има разединение. В конкретния случай, считам, че нямаше основание за смяна на председателя господин Пазарджиев. Като русенец, като бивш общински съветник, като настоящ кмет, исках да заявя своята позиция пред вас, но да не повлиявам на дебата. Благодаря ви.

**Г-н Иво Пазарджиев:** Благодаря на Кмета. Изказване от името на група по точка извън дневния ред, господин Станимир Станчев.

**Г-н Станимир Станчев:** Уважаеми господин Кмет, уважаеми колеги общински съветници, уважаеми русенци. Мина един бурен месец. През този месец, тука една голяма част ще се съглася с колегите, които казаха и които писаха, че може би това ни е най-важната точка и е най-важната тема. Тука са прави, може би. Но ние винаги сме се водили от това, че една група, една общност, трябва да бъде последователна в приказки и действия. Изчакахме да минат изборите през октомври и съвсем нормално и закономерно, и законосъобразно твърдим, си внесохме искането за тази процедура. И според мен това не произвежда наказателна отговорност към нас, че сме се осмелили да направим това предложение с описаните мотиви. Никъде до сега не сме казали, че сме против обществено обсъждане, но винаги питахме, какво произлиза от това обществено обсъждане. Какви решения се взеха и какви проблеми се решиха? Говоря за конкретното. Винаги сме били и ще бъдем, за разделение на властите. Това, което чухме през последните дни, нас силно ни притеснява, защото се търсеха всевъзможни канали, така да го кажа за манипулация. И тука големия въпрос е защо? Кому е нужно това? И колегите от БСП, явно малко не са разбрали, защото през половината време говориха така, все едно че ние искаме оставката на кмета. Да ви кажа, оставката на кмета ние сме я искали на 22.02 в отделна пресконференция. Може да видите материалите. Но това е само справка. Сега казуса е съвсем друг. Тук се изрекоха, да кажа манипулирани истини. Хайде така, да бъда по-деликатен.

**Г-н Иво Пазарджиев:** Времето Ви изтече.

**Г-н Станимир Станчев:** От името на група изказване е 5 минути.

**Г-н Иво Пазарджиев:** Три минути е извън дневния ред. Добре, завършете си изказването.

**Г-н Станимир Станчев:** Извинявам се. Мислех, че е пет. Може да съм…

**Г-н Иво Пазарджиев:** Не. Извън дневния ред е три.

**Г-н Станимир Станчев:** Ето това е пример, че правилата са различни. Ето това е пример, че аршина е друг. И тъй като времето ме притиска и аз обещах, че ще завърша много бързо. Само ще кажа, че днес, в този час, ние трябваше да разглеждаме съвсем друга тема, защото това, което ние предложихме, си е една нормална процедура. Всъщност, ще дам на господин Кмета да се запознае с Протокола от 2009-та година за освобождаването на председател. Абсолютно същата е процедурата, господин Кмет. Мисля, че може да сте пропуснали това. Това са фактите, това го пише черно на бяло. И тука има колеги, които са гласували за това. Та, да се върна. Днес ние трябваше да дебатираме и да разискваме ей тази тема. Защо Русе изостава, икономически и всякак? И това, ние като русенци трябва да правим. Благодаря. Хубав ден!

**Г-н Иво Пазарджиев:** Благодаря. Господин Дяков, каква процедура? От името на група по точка извън дневния ред? Заповядайте.

**Г-н Орлин Дяков:** Уважаеми колеги, има нещо, което аз не разбрах. Всичко с господин Председателя на Общинския съвет е наред. Ами защо не оставихте точката? Нали няма никакъв проблем? Защо не оставихме да гласуваме и наистина като видяхте какъв е резултата, да се получи това, което се очаква. А вие като „Матросов на амбразурата“ всичките, дайте да не пускаме точката. Извинявайте, ама това просто изглежда първо недостойно, второ ми се струва, че с напъните да спечелите служебно мача, вие се излагате и не виждам никаква причина да бъдат отнети инициативи на общинските съветници. Допълвам. Според мен Общинския съвет отдавна е брокерска организация. Ние се занимаваме с ПУП-ове, занимаваме се с продажби. Нищо смислено, което да приемем за града. Аз нямам спомен да имаме такава точка. Нещо, което наистина да промени това, което се показва във вестника. И искам да завърша накрая със следното. Господин Милков, аз не ви вярвам. И това е константна величина. Благодаря.

**Г-н Иво Пазарджиев:** Благодаря на господин Дяков. Господин Даскалов.

**Г-н Асен Даскалов:** Благодаря, господин Председател. Уважаеми колеги общински съветници, изказване от име на група „Патриотите – ВМРО“ Иво Пазарджиев.

**Г-жа Деница Иванова:** Заповядайте, господин Пазарджиев.

**Г-н Иво Пазарджиев:** Уважаеми общински съветници, политическата безидейност и болезненото желание за изява на групата съветници от СДС, постави в началото на настоящото заседание въпроса за моето предсрочно освобождаване в качеството ми на председател на общинския съвет. Както всеки от вас е забелязал, както мотивите, така и правните основания са изсмукани от пръсти. Правописните грешки в предложението дори няма да ги коментирам. От предложението е видно едно. Желанието на една малка група хора за изява и политически рейтинг на мой гръб. За щастие, както гражданите на Русе, така и мнозинството общински съветници много ясно виждат това и естествено силно негодуват срещу опитите за блокиране работата на Общинския съвет.

**Г-жа Деница Иванова:** Господин Станчев…

**Г-н Иво Пазарджиев:** Защо се иска моята оставка? Защото видите ли, организирах публична среща с нашите съграждани по силно наболели проблеми и с това съм обезсмислил работата на Общинския съвет. Сериозни ли сте? От кога среща с гражданите на Русе, на която те лично могат да споделят своите притеснения, болки и предложения, се счита за безполезна и още повече за ненужна? Нима ние сме някакви богоизбрани хора, които се считаме за самодостатъчни. Всичко това е толкова абсурдно, че дори и в момента се чувствам неудобно от нашите съграждани, че губим ценното време, в което би трябвало да работим за русенци и да гласуваме важни предложения, каквито се изисква от нас. Тук чувам, както от изказването на господин Дяков, че не е доволен от работата на Общинския съвет, че се гласуват ПУП-ове и предложения за продажба. От голямата група на ГЕРБ, от една сериозна партия, каквато е, аз очаквам по-сериозни предложения в Общинския съвет, а не само едно самоцелно критикуване. Мнозинството обаче, в което за щастие не са групите на ГЕРБ и на СДС, се формира на един основен принцип и той е антикорупционен. Това мнозинство, уважаеми колеги, успя да направи така, че за Русе вече не се говори като за първи частен град. Решенията не се вземат по хотели и по офиси, както по ваше време, а тук в тази сграда. Ако на някой от колегите му е мъчно за времето, когато ГЕРБ и съдружните й организации разпределяха обществените блага в посока приближени фирми, това време, уважаеми колеги е вече в историята. Не приемам обвиненията по мой адрес, че съм станал причина за непровеждане на заседанието на Общински съвет в края на месец август. Спазил съм разпоредбите на ЗМСМА, свикал съм заседанието и съм се явил на него. Разбирам и колегите от по-голямата част на Общинския съвет, които отказаха да участват в това заседание, тъй като в него нямаше предложен проект за решение. Явно, тези които искаха свикване на заседанието не са разбрали един основен принцип в работата на Общинския съвет, че тук е място за вземане на решения, а не говорилня. Обвинени бяхме, че сме провели така полезната среща с граждани. Въпросната среща беше иронизирана и наречена „ОФ събрание“. Трудно боравя с тази терминология, за разлика от бивши партийни секретари на съда, но това, което се случи по-късно, мога да го нарека „активно мероприятие“, за да говоря на вашия език. Останах изненадан и от реакцията на колегите…

**Г-жа Деница Иванова:** Времето.

**Г-н Иво Пазарджиев:** Да, приключвам. Във връзка с писмото на Областния управител. Това уважаеми колеги, се нарича предварителен контрол по законосъобразност и такава практика има утвърдена в Общинския съвет. Тези, които сме били съветници в предходни мандати и сме си чели материалите, а не само сме идвали, за да търсим евтина популярност, помним такива случаи. Ето, в ръцете си държа едно писмо от Областния управител от 14.01.2016 г., когато някои хора дори са били заместник-областни управители, но явно над две години и половина престой не е успял да ги ограмоти. Ако искат, могат да се запознаят с това писмо. Благодаря ви за вниманието.

**Г-жа Деница Иванова:** Благодаря, господин Пазарджиев.

**Г-н Иво Пазарджиев:** И не на последно място, искам да благодаря на колегите съветници, които не се поддадоха на дребното интригантстване, което беше организирано. Благодаря ви.

**Г-жа Деница Иванова:** Благодаря. Заповядайте (шум от зала). В момента аз го водя, господин Станчев. Заповядайте, господин Иванов за изказване по точка извън дневния ред.

**Г-н Иван Костадинов Иванов:** Уважаеми господин Председателю, уважаеми господин Кмете, уважаеми колеги общински съветници. Това е нормалната реакция, особено на една от нашите групи, когато те искат така да има враг, да има някакъв конфликт. Да реагират, да излизат, да влизат, да внасят, какво внасят. И тук вече поставяме въпроса, какво е направила толкова Община Русе, защо не е направила големите работи. Големите работи станаха именно въпреки вас. Решението за изграждане на закрит плувен басейн, беше прието от Общинския съвет въпреки вас. Защото вие тогава казахте, колко е хубаво, да, да, ние сме за, трябва да има такова нещо, обаче (шум от зала).

**Г-жа Деница Иванова:** Ще помоля, диалогов режим в залата…

**Г-н Иван Костадинов Иванов:** …обаче не на това място и гласувахте „против“. Когато някой иска да работи, да изпълнява ангажиментите си, ще постъпва като доктор Константинова. Не търси партийния си интерес, преценява кое е добре за града и гласува и го подкрепя. Благодаря за вниманието.

**Г-жа Деница Иванова:** Моля за тишина в залата! Благодаря, господин Иванов. От името на група, доктор Теодора Константинова. Заповядайте по точка извън дневния ред.

**Д-р Теодора Константинова:** Благодаря, госпожа председателстваща. Колеги общински съветници…

**Г-жа Деница Иванова:** Ще помоля за тишина в залата.

**Д-р Теодора Константинова:** Във всичките години, в които съм член на Общинския съвет на град Русе, съм доказала с поведението си, че винаги единствено съм се старала да бъда обективна, справедлива и независимо кой е кмет и от коя политическа сила и независимо кой е председател и от коя политическа сила, съм се водила от интересите на Русе, гражданите на Русе, независимо, че това понякога ми е носило много лични огорчения. Дори в един момент опитвайки се да защитя интересите на града, от София, от различни партийни централи беше спуснато до групите от Общинския съвет нареждане да се гласува в специална комисия, да ме осъдят за това, че съм защитила интересите и че имам конфликт на интереси. Преглътнах го, работила съм след това, съда отсъди, че няма такъв момент. Извиниха ми се всички от групите, които гласуваха за това, че имам конфликт на интереси, но аз продължих да работя обективно и справедливо. За случая, на Председателски съвет изказах нашата позиция, че са несъстоятелни аргументите, с които се иска оставката на господин Пазарджиев. И мога да кажа следното и като човек, и като общински съветник. Към всички колеги, независимо коя политическа сила представляват в Общинския съвет, егото, омразата, не са водещи политически качества. Могат да водят до медийни изяви, но не и до справедливост и развитие на нормално общество, и полза ефективно за нашия град. Благодаря ви.

**Г-жа Деница Иванова:** Благодаря на доктор Константинова (аплодисменти от зала). Започваме по дневния ред. Първа точка.

**Г-н Иво Пазарджиев:** Благодаря на Деница Иванова. Реплика на доктор Константинова от Наталия Кръстева. Конкретно…(шум от зала). Ами и аз й казах на госпожа Кръстева, че няма право според мен, но тя…

**Г-жа Наталия Кръстева /реплика/:** Уважаеми колеги, тук ставаме пословични с нарушаване на нашите правилници, очевидно е. Заявих докато госпожа Иванова водеше заседанието, заявих своето желание. Ще използвам способа за реплика, въпреки, че, госпожо Константинова, всички тук, които работим, смятам, че се водим от тези принципи за добри нрави. Благодаря, господин Милков. От там насетне, нямаше да стана, ако господин Пазарджиев не ни бяхте замесили името на групата в това, което в момента очевидно се разиграва между законосъобразно внесеното искане на колегите от СДС до Общински съвет като точка от дневния ред. Назовахте името на ГЕРБ, затова ставам. И на Председателски съвет Ви казах, ние направихме брифинг, на който казахме, какви са нашите обструкции към Вас като председател и тъй като преди малко от трибуната Вие заявихте, че нашето искане за извънредна сесия е било несъстоятелно, тъй като не сме предложили проект за решение, искам да Ви питам защо…

**Г-н Иво Пазарджиев:** Само че репликирате доктор Константинова в момента, ще Ви отнема думата…

**Г-жа Наталия Кръстева /реплика/:** …от Правилника на Общинския съвет, зачетете чл.69, който казва как се организират…

**Г-н Иво Пазарджиев:** Не се отклонявайте. Госпожо Кръстева, госпожо Кръстева…

**Г-жа Наталия Кръстева /реплика/:** …обществени обсъждания, какви са сроковете…

**Г-н Иво Пазарджиев:** Репликирате доктор Константинова в момента.

**Г-жа Наталия Кръстева /реплика/:** И дали трябва да има проект за решение.

**Г-н Иво Пазарджиев:** Благодаря. Госпожо Кръстева…

**Г-жа Наталия Кръстева /реплика/:** Когато се базирате на закона, спазвайте го и Вие.

**Г-н Иво Пазарджиев:** Така, току-що нарушихте Правилника. Господин Дяков? Процедура. Заповядайте, обаче надявам се да не злоупотребявате с това. Процедурните предложения са описани…

**Г-н Орлин Дяков:** Ако злоупотребя, ще ме острижете нула номер.

**Г-н Иво Пазарджиев:** Нямам такова намерение. Заповядайте.

**Г-н Орлин Дяков:** Господин Председател, нарушихте правилника, когато дадохте повече време на господин Иванов. И след това нарушенията са едно след друго, едно след друго, едно след друго.

**Г-н Иво Пазарджиев:** Кое е нарушение? Чакам процедурното предложение.

**Г-н Орлин Дяков:** Нямам процедурно предложение. Процедурното ми предложение е, спазвайте Правилника, за да нямаме нарушения.

**Г-н Иво Пазарджиев:** Благодаря. Заповядайте, седнете си на мястото. Благодаря, колеги. Сега, по отношение на репликите по точки извън дневния ред, тъй като и друг път е имало дебат имат ли право да правят съветниците реплики или нямат, в нашия Правилник, това не е описано точно, така че на следващото заседание на Комисията по ЗОРС, ще предложа да излезем с такова становище. Могат ли да се правят реплики или не. Започваме по дневния ред.

**Точка 1**

**Изказване на инж. Илиан Милев**

**Г-н Иво Пазарджиев:** Заповядайте, господин Милев.

**Г-н Илиан Милев:** Уважаеми господин Председател, уважаеми господин Кмет, уважаеми общински съветници, дами и господа. Както започнахме от миналия Общински съвет, докладвам по изпълнението на интегрирания воден проект, за да сте наясно как върви текущото изпълнение и кога се очаква да завърши. Ще започна отново, ще припомня, че имаме 5 договора за строителство, като най-големия от тях е за канализацията на кварталите „Средна кула“ и „Долапите“ и довеждащ колектор до крайбрежен движещ колектор до съществуващия колектор. Там изпълнението на канализацията е на 100%. В момента текат 72-часови проби на канализационните помпени станции и завършват асфалтови дейности в следващите десетина дни, с които този договор ще приключи до края на месеца. Другия голям обект е, магистралните водопроводи за град Русе. Той също е на 99% изпълнен. Остават довършителни, асфалтови дейности в района на улица „Казанлък“. Работят и двата водопровода в момента и подават вода към града, така че също в началото на декември се надяваме да има Акт 15 и да приключи и този обект. Тези обекти, които вие виждате всеки ден в града са етап 1, което е реконструкция на главни канализационни клонове, площадките на които работят са бул. „България“, „Плиска“ и „Яребична“, бул. „Христо Ботев“ и „Цар Освободител“ кръстовището. И там изпълнението към момента на канализацията е на 89%, на водопроводите е 49%. Следващия лот или договор за строителство е централна градска част, където изпълнението на водопроводите е на 70%, а на канализацията е на 75%. Това са всички малки улици в центъра на града, тесни улици. И последния лот, който е най-назад във времето са подмяна на главните водопроводни клонове в града, където изпълнението е 32%. На миналата сесия говорихме по конкретни проблеми с кои улици предстои да бъдат асфалтирани и кога. Тогава обърнах внимание, че ние сме съсредоточени върху това да намалим максимално прекъсването на водоснабдяването за населението, а асфалтовите дейности се забавят поради това, че има една действаща асфалтова база и капацитета й не достига да обслужва всичките едновременно работещи групи по строителството на водопроводите. Това е по напредъка. Предлагам да не губя повече време.

**Г-н Иво Пазарджиев:** Ако има въпроси към инж. Милев, той ще отговори. Благодаря на инж. Илиан Милев. Благодаря Ви, господин Милев. Има ли въпроси към инж. Милев? Господин Асен Даскалов, заповядайте да.

**Г-н Асен Даскалов:** Благодаря, господин Председател. Уважаеми колеги общински съветници, уважаеми господин Кмет, уважаеми инж. Милев. В предходната сесия Ви питах за един от най-натоварените булеварди в град Русе, бул. „Христо Ботев“, който трябваше по първоначална информация, ремонта да приключи до бившата Симова мелница през месец октомври. Отговорихте ми, че във връзка с дъждове, срока за приключване и за асфалтиране е удължен до средата на ноември месец, ако не вали. През последния месец нямам спомени да е валяло кой знае колко. Кръстовището на бившата Симова мелница вече е разкопано. Нали, моля за повече информация, тъй като наистина двата най-големи квартала в Русе, плюс много хора, които работят в града идват от селата, които са в посока Варна и самите русенци, които посещават супермаркети, хипермаркети в кв. „Дружба“ са силно затруднени в придвижването, което става по два обходни пътя, които са и тесни и изключително натоварени, има и ЖП линия. Това ми е въпроса. Благодаря ви.

**Г-н Иво Пазарджиев:** Благодаря на господин Даскалов. Инж. Милев накрая след всички въпроси, тогава ще отговорите. Господин Стоян Христов, заповядайте.

**Г-н Стоян Христов:** Въпроса ми е следния. Първо здравейте, колеги. Господин Кмет, господин Председател. Контролирате ли временната организация на движение? Дали се спазва от фирмите?

**Г-н Иво Пазарджиев:** Благодаря на господин Христов. И господин Владислав Атанасов. Заповядайте.

**Г-н Владислав Атанасов:** Уважаеми колеги, уважаеми господин Милев. На предната сесия Ви занимавах със случая наречен улица „Калоян“. Ще припомня за колегите, там се извършва ремонт върху ремонта, върху ремонта. Измина един месец, отново се извърши ремонт върху ремонта. Това е на кръстовището на ул. „Калоян“ и „Тома Кърджиев“. Този път, се ремонтира върху вече асфалтиран участък, което от една страна е притеснително и от друга страна е още по-притеснително, защото Вие заявихте на предната сесия, че улица „Калоян“ няма да бъде асфалтирана, а ще бъде павирана. Т.е., какво се случва там към настоящия момент?

**Г-н Иво Пазарджиев:** Благодаря на господин Атанасов. Няма други заявени въпроси, изказвания. Инженер Илиан Милев ще отговори, доколкото му е възможно разбира се.

**Г-н Илиан Милев:** На въпроса на господин Даскалов за кръстовището на „Христо Ботев“ и „Цар Освободител“. В момента правят връзки от задържателния резервоар към новоизградения колектор по „Цар Освободител“, затова е разкопано и самото кръстовище. И както и Вие виждате сигурно ежедневно, вече е започнало възстановяване върху резервоара, монтират се капаци на бетоновата част, обратен насип върху тръбите. Предстоят другата седмица изпитания на този резервоар, след което възстановяване на настилки. Срокове, аз пред вас изнасям сроковете, които строителя заявява пред нас. Първоначално този резервоар беше планиран да бъде изграждан май, юни, юли, но заради обхода, който трябваше да се асфалтира и пусне по ул. „Филип Станиславов“, затова се измести за есенния период. Силно се надявам, че до три седмици ще бъде асфалтиран. По отношение на временните организации на движение. Временните организации на движение се контролират от няколко места. Първо, строителния надзор на обектите. Второ, от общината. Трето, от РДНСК. Да, знам има пропуски на места, където по време на временна организация на движение трябва улиците да бъдат изцяло затворени, но за да могат да се допускат както гражданите, които живеят там, така и автомобилите със специално предназначение, не са изпълнени в пълния си размер временните организации на движение. По отношение на улица „Цар Калоян“, води се вече няколкомесечен спор дали да възстановим паветата или да асфалтираме. Улицата е част от архитектурен ансамбъл паметници на културата, така че имаме вариант или да възстановим паветата или да възстановим паветата и да ги асфалтираме отгоре. Затова не е приключена все още там възстановяване на настилката. Надявам се, че ще се приеме варианта, в който да се възстановят само паветата. Други въпроси няма.

**Г-н Иво Пазарджиев:** Нямаше, да.

**Г-н Илиан Милев:** Ами, то е по следващата точка, но ако искате да спомена от сега. Следващата точка е свързана с намиране на допълнителни средства за увеличаване на бюджета по проекта и затова ще трябва да гласуваме нова сума, максимално допустима. Така че, намерени са средства. Осигурени са, както от управляващия орган по околна среда и води, така и собствено осигурени са и собственото съфинансиране.

**Г-н Иво Пазарджиев:** Добре. Господин Милев, ако има въпроси по нея точка, тогава ще отговорим на колегите. Благодаря за разясненията и за подробния отговор на въпросите. Няма други заявени изказвания по точката. Не виждам други желаещи. Нямаме гласуване по нея, така че продължаваме с втора точка. Предоставям на госпожа Кръстева да води точката, тъй като аз съм вносител.

**Точка 2**

**Извънредно присъствено заседание на Общото събрание на Асоциaцията по водоснабдяване и канализация на обособената територия, обслужвана от „Водоснабдяване и канализация“ ООД гр. Русе, насрочено за 16.12.2022 г. (петък) от 11:00 часа и резервна дата за заседанието на 20.12.2022 г. (вторник)**

**Г-жа Наталия Кръстева:** Заповядайте, господин Пазарджиев.

**Г-н Иво Пазарджиев:** Благодаря, госпожо Кръстева. Уважаеми колеги, настоящия проект за решение е във връзка с писмо, което получихме в деловодството на Общински съвет – Русе относно извънредно общо събрание на Асоциацията по водоснабдяване и канализация. Процедурата е рутинна, заседанието е насрочено за 16.12.2022 г., резервната дата е 20.12.2022 година. Относно самите теми, които ще бъдат разглеждани на заседанието, по-подробно може да обясни господин Пламен Спасов, който е представител на Асоциацията по водоснабдяване и канализация, така че аз ще направя процедурно предложение да изслушаме господин Спасов. Наистина темите са наболели за града. Вярвам, че всички ние като общински съветници искаме да сме запознати с тези въпроси, така че затова ще предложа процедурно да изслушаме господин Пламен Спасов от Асоциацията по водоснабдяване и канализация. Благодаря.

**Г-жа Наталия Кръстева:** Колеги, гласуваме процедурно предложение. Системата е стартирана.

**КВОРУМ – 42. С 40 гласа „за”, 0 „против” и 2 „въздържали се” се прие предложението.**

**Г-жа Наталия Кръстева:** Заповядайте, господин Спасов за изказване.

**Г-н Пламен Спасов:** Уважаеми общински съветници, уважаеми господин Кмет. В България вече стана, съвсем нормално се изпълняват срокове от днес за вчера. Така се случи и с екстремното включване на тази точка в дневния ред на днешното заседание на Общинския съвет. Съвсем така ще бъда кратък, да ви изложа хронологията, защото смятам, че това, което се случва трябва да бъде и обяснено. На 09.11.2022 г. на електронната поща на Асоциацията по ВиК се получи писмо от Началник отдел „Стратегическо управление“ към Дирекция ВиК при МРРБ с приложено изпратен текст за допълнително споразумение за изменение на вече подписани допълнителни промени към сключените договори между Асоциацията по ВиК и ВиК операторите, необходими на ВиК операторите за изпълнение на проекти по Оперативна програма „Околна среда“ 14.20. Налага се анексиране на сключените между МРРБ и ВиК операторите административни договори за предоставяне на безвъзмездна финансова помощ по оперативната програма, което обуславя необходимостта от анексиране на дейността на договорената безвъзмездна финансова помощ по проектите с оглед нарастващата инфлация, водеща до значително повишаване на цените на основните стоки и материали в областта на строителството. В този проект на допълнително споразумение, се предлага корекция на текст по чл.7, т.2, буква Е от Договора за стопанисване, поддържане и експлоатация на ВиК системите и съоръжения и предоставяне на водоснабдителни канализационни услуги, за краткост го наричаме „договора“, сключен между Асоциацията по ВиК и ВиК операторите. Това е Приложение 2 от писмото на Асоциацията към кметовете на общини и към председателя на общинския съвет. Веднага влязохме във връзка с управителя на ВиК ООД гр. Русе за изясняване на ситуацията, с която помолихме за спешни действия по уточняване необходимите суми възможни в рамките на вида на нашия отворен проект. И с писмо по 14.11 тази година, това е Приложение 1 от писмото на Асоциацията до кметовете на общините и към председателите на общинските съвети, заявяваме, че е необходимо срочно свикване на извънредно заседание на Общото събрание на Асоциацията, което да обсъди и реши възможността за изменение на чл.7, т.2, буква Е от договора с оглед предстоящото индексиране на цените. С изходящ номер от 15.11, председателя на Асоциацията обяви свикване на извънредно заседание на Общото събрание на Асоциацията на първата възможна дата 16.12.2022 година. Това е първата възможна дата, защото в договора ни е упоменат едни 30-дневен срок, който е най-ранния период за свикването на такова събрание. През този период по методите на общини, следва да получат мандат за участие и гласуване в своите общински съвети. След прецизно изчисление от страна на специалистите от ВиК ООД гр. Русе, се стигна до извода, че изменението на вече съществуващия текст по чл.7, т.2, буква Е от Договора с думите „с общ размер на финансиране не повече от 134 милиона лева с ДДС, включително собствено участие и недопустими разходи“, може да се предложи да се заменят с думите: „с общ размер на финансиране не повече от 135 милиона лева с ДДС, включително собствено участие и недопустими разходи“, като всяка една стотинка нас тази стойност би променила вида на договорения вече проект. В тази връзка, бих искал да ви напомня, че, спомняте си, че на 31.07.2019 г. между ВиК ООД гр. Русе и МРРБ се подписа административен договор за безвъзмездна финансова помощ в размер на обща стойност на проекта в размер на 131 738 167 лева. При дадена към момента възможност, към текста на чл.7, т.2, буква Е от договора между ВиК и Асоциацията, сумата от 134 милиона, което сега предлагаме е да стане 135 милиона, което да направи възможно анексиране на административния договор с МРРБ. Това мога да кажа по самия казус.

**Г-жа Наталия Кръстева:** Благодаря, господин Спасов. Ние четохме материала.

**Г-н Пламен Спасов:** Само, ако ми разрешите (шум от зала, някой задава въпрос). Не Ви разбрах…? Парите за проекта, точно с колко се увеличават, това са 1 милион, но управителя на ВиК ще ви запознае точно със сумата и разчетите.

**Г-жа Наталия Кръстева:** Ако обичате, колеги, недейте от място. Ако искате да…

**Г-н Пламен Спасов:** Ние гласуваме рамката. В тази връзка, понеже това е промяна на едно споразумение, искам да ви кажа, че действително тази теза, която поддържам от предното си изказване. Действително трябва да се разгледа този сключен договор, защото не може на всяка една промяна, която настъпи или която искаме да се сключи, да поставим въпроса пред Общински съвет. Продължавайки в този ред на мисли, само т.7.4, която е следващата, т.7.4 от нашия договор „Отчитане на инвестиции“ гласи: „Инвестициите в публични активи, извършени за сметка на оператора се отчитат и осчетоводяват веднъж годишно. Не се смятат за извършени за сметка на оператора, инвестиции извършени със средства от фондове на Европейския съюз или международни или национални грантови схеми с изключение на съфинансирането предоставено от оператора“. Т.е., имайки предвид изпълнявания настоящ Воден проект, който е финансиран със средства от фондове на Европейския съюз и който не е разделен на обекти за изпълнение със собствени средства и обекти с европейски средства, тук как ще се разделят обектите от проекта, че да се отчетат и да се предадат на общините само тези със собствени средства. Или другояче казано, в една поставена тръба, колко са европейските средства и колко са собствените.

**Г-жа Наталия Кръстева:** Господин Спасов, благодаря. Достатъчно подробно изложихте аргументите си, чели сме материала. Тук по-скоро става дума за вземане на решение за мандат как да се гласува от нашите представители на Общото събрание. Колеги, има ли изказвания? Не виждам. Господин Милков, заповядайте.

**Г-н Пенчо Милков:** Уважаеми господин Председател, уважаеми общински съветници. Точката изобщо не е регулярна и аз моля инж. Милев ясно да заяви пред Общинския съвет. В случая става дума за мандат от Общинския съвет, да се подпише споразумение до максималната стойност възможна на проекта. Когато проекта е започвал, той ще го обясни по-подробно, но това води до увеличение на сумите, които ще бъдат дадени от държавата за проекта, над 5 милиона лева, което е изключително важно и се очакваше от русенци или това е част от стъпките, допълнителни, които се правят, за да има осигуряване на допълнителни средства за възстановяване на средата. Това е много важен момент. Така че, моля инж. Милев още няколко думи да му дадем възможност. Благодаря ви.

**Г-жа Наталия Кръстева:** Има постъпило предложение от господин Милков. То е по силата на процедурно предложение, така че трябва да го гласуваме. Процедура на гласуване за изслушване отново на инж. Милев. Системата е стартирана.

**КВОРУМ – 43. С 38 гласа „за”, 0 „против” и 5 „въздържали се” се прие предложението.**

**Г-жа Наталия Кръстева:** Заповядайте, инж. Милев.

**Г-н Илиан Милев:** Да внеса малко яснота. През 2015 г. сте разрешили да се сключи допълнително споразумение между оператора и Асоциацията по ВиК за максимална стойност на финансиране не повече от 134 милиона лева, които включват всичко – и безвъзмездната помощ, и собственото участие и ДДС. След провеждане на тръжните процедури, реалната стойност на която са сключени всичките договори и общата стойност на проекта е била 129 милиона. Сега при възможност, която са осигурили и от управляващия орган МОСВ и ние като дружество за собствено финансиране, общата стойност, която можем да прибавим към проекта е 5,5 милиона. Това е за индексация във връзка с методиката, която излезе на 30.09. Така общата стойност на проекта става 134,5 милиона, която надхвърля това, което е гласувано и определено като общ размер за финансиране. И затова предложението е да се сключи второ допълнително споразумение, което да се измени с точката до достигане на 135 милиона. Де факто не е 1 милион разликата, а е 5,5. Да, за целия проект. Пропорционално ще се разделя тази сума, между всички изпълнители спрямо процентите им на техните сключени договори.

**Г-жа Наталия Кръстева:** Благодаря за разясненията.

**Г-н Илиан Милев:** И само една забележка. Не е с МРРБ, ами е с МОСВ договора.

**Г-жа Наталия Кръстева:** Благодаря. Уважаеми колеги, някакви въпроси, изказвания? Госпожа Даневска, имате въпрос? Изказване? Заповядайте. Въпрос.

**Г-жа Йорданка Даневска:** Уважаеми господин Председател, уважаеми господин Кмет, колеги. Моят въпрос е от тези 5,5 милиона, които ще се разпределят на всички фирми, включва ли и асфалтирането за което ние нямахме осигурени средства? Благодаря.

**Г-жа Наталия Кръстева:** Господин Милков за отговор.

**Г-н Пенчо Милков:** Госпожо Даневска, Вие сте счетоводител и дългогодишен общински съветник и няколко пъти съм се изправял и съм казвал така. Когато човек говори неверни неща, има две възможности. Или да не се е запознал, да не е употребил знанията си и уменията си или да е недобросъвестен. Госпожо Даневска, средства за асфалтиране в проекта има и това говорене, че няма средства за асфалтиране, което непрекъснато се говори в обществото, работата на съветника според мен е да каже истината проверявайки обстоятелствата, а такова право има. Средства в проекта има. Общината прави всичко възможно, включително и говорейки с управляващите органи на неговия проект, да се осигурят допълнително средства, включително и говорейки с управляващите органи. Защото условията, които държавата поставя са еднакви за всички, но трудностите тук пред реализацията на проекта са за Русе. И сега ще разширя малко отговора към вас с пояснения. Същата тази държава в едно управление, в което го няма господин Милков и други хора, на които сигурно сте вярвали, господин Дяков, правят така, че за проекта за Русе…Първо чуйте, дали ще ви убедя в изказването си. В проекта в Русе, когато се асфалтират дадени улици, се предвижда асфалт единствено на отсечката, на която се подменят тръби. В други градове обаче, във ВиК проектите, когато се подменят тръбите е предвидено асфалтиране на всички улици. И това е една реалност от 2018 година, господин Дяков. По отношение на 5,5 милиона, те ще се използват пропорционално за дейностите, които са във ВиК проекта и това е изключително важно, защото цените нарастват и това създава изключителни трудности в изпълнителя и в дружеството-възложител. Точката е много важна, защото това е една от мерките, която хората очакват за предоставяне на допълнително средства за възстановяване на средата ни на живот. И затова исках изрично директора да се изкаже. Благодаря ви.

**Г-жа Наталия Кръстева:** Следващ заявил изказване е Иван Костадинов Иванов. Отказвате се? Следващия заявил…(шум от зала). Да, заявено е, госпожо Даневска. Получихте отговор. Следващия заявил изказване е господин Станчев. Заповядайте.

**Г-н Станимир Станчев:** Уважаеми господин Кмет, уважаеми колеги, уважаеми господин управител на ВиК. Важни са тези подробности, които ги дадохте и по едни бързи изчисления само направихме, имам няколко въпроса. Това, което казахте, че това е максималната сума, която по принцип, това е индикативната сума по проекта реално. Вие ще ги усвоите тези пари, които долу-горе са около 4 % е реалното увеличаване на проекта. Идеята ми е, тези пари дали ще стигнат, тъй като инфлацията е доста по-голяма от въпросните 4 % и това са важни въпроси. Това е първия. Втория, извинявам се, че от място попитах и някои колеги може би не чуха. Господин Милев каза, че тези пари ще бъдат персонално разпределени за „Долапите“ и „Средна кула“, тъй като ще получим и такива въпроси може би. Де факто от това увеличаване ще има за „Долапите“ и „Средна кула“ с две думи. Относно това което пита госпожа Даневска, има право да пита, тъй като ние всеки ден, предполагам и Вие, получавате питания кога ще бъде асфалтирано, как ще бъде асфалтирано, какъв ще бъде асфалта и т.н. Наясно сме, че имаме много сериозен проблем с асфалтирането и надявам се да ме опровергаят фирмите. И последния въпрос, според господин Милев тези средства ще бъдат ли достатъчни за едно нормално осъществяване на проекта и да кажем може би нашето становище, че ние държим да има павета, там където е имало павета. Благодаря ви.

**Г-жа Наталия Кръстева:** Реплика за господин Пазарджиев. След това за отговор инж. Милев.

**Г-н Иво Пазарджиев /реплика/:** Ще направя кратка реплика на господин Станчев. Става въпрос, ако говорим за улица „Цар Калоян“. Тя в миналото, половината е с асфалт, половината е с павета и не знам кое е правилно, господин Станчев. Дали да не бъде направена цялостно въпросната улица или да бъдат редени павета, където е копано от ВиК, но няма да се получи нищо добро. Лично я посетих тази улица, тъй като е проблемна. Така че, в тази връзка ми е репликата, дали може би наистина трябва да се помисли по този въпрос, ако говорим за конкретната улицата, защото стана въпрос по-рано. Мисля, че господин Владислав Атанасов говори за нея. Благодаря.

**Г-жа Наталия Кръстева:** Инж. Милев, заповядайте за отговор.

**Г-н Илиан Милев:** Не знам защо се говори, че няма пари за асфалтиране. В проекта развалянето и възстановяването на настилките са предвидени, независимо дали те са асфалт, павета или тревни площи или тротоари. Така че в рамките на проекта, развалянето и възстановяването на настилките, пари има и да осигурени. Но улиците, които цялостно се асфалтират са във връзка с това, където разкопана е повече от 50% на съществуващата настилка. Ако искате ще ви ги изброя. Петте процента, това е един процес, който около два месеца водим непрекъснато с МОСВ и с МРРБ. И това е сумата, която могат да отпуснат управляващия орган до достигането на нашия проект за голям проект. Голям проект, какво означава. Ако европейските средства са повече от 50 милиона евро, означава че трябва да се попълва апликационна форма и да се подаде проекта пред Европейската комисия, която да одобри проекта да се финансира на стойност с европейски средства над 50 милиона евро. Това означава, че този апликационен формуляр може най-рано да бъде подаден април месец догодина и най-рано одобрение ще има септември или октомври догодина, когато отдавна трябва да см приключили с проекта. Точно затова тези средства, които сега са осигурени са до достигането на голям проект. За да може ние да завършим проекта в срок, в рамките на този програмен период и да го приключим, отчетем, разплатим и съответно и държавата да може да го отчете. Не са само тези средства. Има и други средства, които са в рамките вътре на самия проект. Това да непредвидени разходи, които ако не се изразходват средствата за непредвидени дейности, те също ще могат да компенсират до някъде строителите за индексации. Така че общата сума на индексациите не може в момента да бъде изчислена, още повече че методиката, която излезе на 30.09, няма индекси за инфлация за трето и четвърто тримесечие. Така че, все още е текущ проекта и индексациите са текущи. Не може да кажем колко ще бъде крайната стойност за индексация. Това е осигурено финансиране, което няма да спре проекта, което ще даде възможност на строителите да продължат да работят и да бъдат компенсирани за инфлационните процеси и догодина ще се продължи да се търси възможност за докомпенсиране. Но не трябва да спре. Ако не го бяхме осигурили това, бяхме изправени пред възможността някои от строителите да си тръгне и да остане разкопан града. Затова е важна точката, както каза и кмета. И да фалират, да. Други въпроси? Май нямаше.

**Г-жа Наталия Кръстева:** Благодаря за сега. Има и други заявени изказвания. Преди тях господин Милков иска думата.

**Г-н Пенчо Милков:** Колеги, позволявам си отново да взема думата, за да кажа ясно нещо. Тръбите, които се сменят от дружеството са на гражданите на Община Русе, те са в Русе. Абсолютно същия процес има в момента в други големи градове, в момента в Стара Загора кмета снима какво е вътре в тръбите, каква мръсотия има, за да укротят същия обществен натиск. В Бургас е два пъти по-голямо разкопаването, което предстои. Момент, само да кажем пак. Тези тръби са за всички ни. И сега тук е много важен момента, отново да го обясня. Дружеството ВиК, нашето не е в холдинга държавния. Тези средства можеше допълнително да бъдат по-големи, ако беше дружеството в държавния холдинг. Има изрично решение на Общинския съвет да не влиза. Първо решение. Второ, сега е много важно друго да чуем, заедно да го решим. Дружеството ВиК не трябва да ни е враг. Аз в работата си на кмет непрекъснато притискам господин Милев и изпълнителите, но не бива да ни бъде враг. Защо. Отпуснатите средства в размер на 134,5-135 милиона лева са допълнителни над парите, които русенци би трябвало да осигурим през сметките, за да си сменим русенските тръби. Ако тези пари ги няма, ВиК трябваше да ги съберат през сметките ни. Така че ние тези средства ще ги вземем. От тук насетне следва един много важен въпрос за администрацията, за гражданите да го знаят. ВиК е дружество на русенци. Ако ние в момента воюваме или го осъдим, говорим като кмет, като община. Ние ще направим в момента процедури по обезпечаване на доказателства на всяка улица, която те ни предоставят. Ще искаме да бъде изпълнено. Но ако ние натоварим ВиК с допълнително разходи над това, всяко нещо, което е и нормално, ще бъде в нашите сметки. Защото смяната на тръби винаги или каквото и да си направиш, дали пътища правиш, дали тръби сменяш, никой не ни е длъжен да дойде и да ни ги направи. Тръбите си ги сменяме ние, улиците си ги правим ние. Дали с пари, които събираме през сметки, дали както е било с кредити, дали с това, но ние трябва като общество да ги намерим. Тук е много важен въпрос. Затова исках да уточни инж. Милев. Усилията са многокомпонентни, усилията са и пряко към министерствата. Допълнително средства са и през управляващите органи, но в крайна сметка трябва да е ясно, че ако има средства допълнително, които те трябва да дадат, те в крайна сметка ще бъдат през сметките за вода. И затова всеки един лев, всяко нещо, което довеждаме до проекта е позитивно. Това искам изрично да се уточни, защото е много важен момент. Благодаря ви.

**Г-жа Наталия Кръстева:** Реплика за господин Станчев.

**Г-н Станимир Станчев /реплика/:** Уважаеми господин Кмет, уважаеми колеги. Репликата ми ще бъде много кратка. Господин Кмете, само искам да кажете ясно и категорично, грешка ли е решението на Общинския съвет да не влезем във ВиК холдинга? Държавния, защото оставаме с такова впечатление. Моля за пояснителен отговор. Благодаря.

**Г-н Пенчо Милков:** Господин Станчев, не считам, че решението на Общинския съвет е грешка. Считам, че то е факт. И това е наша воля и право, да решим да бъдем или да не бъдем. Казвам, че това е факт, с който трябва да се съобразяваме. Има плюсове, има и минуси в холдинга. В този конкретния случай инж. Милев ясно обясни, какви са възможностите за финансиране и кой е прага, но пак казвам, да говорим на хората, че всичко, което се прави в крайна сметка хората са изграждали в континентите сами градовете си, със собствен труд, със собствени средства. В момента са привлечени над 130 милиона от вън, извън нашето общество. Затова всеки един, който мисли над проекта трябва да знае, че тръбите са отговорност на русенското общество. В един друг свят, без тези средства, който ВиК е привлякла, ние трябваше през сметките да съберем 130 милиона, а сега още 5,5. Така че, затова е много важно. Не е просто някакво съревнование, а просто хората да разберат, че наистина се прави абсолютно всичко възможно да се съберат допълнително средства, за да може обекта качествено да се изпълни. Това исках да ви разясня. Благодаря ви.

**Г-жа Наталия Кръстева:** Следващ заявил изказване Орлин Дяков.

**Г-н Орлин Дяков:** Уважаеми колеги, разбирам че сме пред заспиване. Слушаме тук неща, които хората отвънка изобщо не ги интересуват. Господин Милков, не се занимавайте лично с мен. Не искам да Ви казвам колко хора срещам на ден и какви неща чувам. Бях решил да цитирам един таксиметров шофьор – няма. Разбира се господин Милев върши всичко, което е необходимо. Вероятно е абсолютно прав, обаче се уморих да слушам колко лошо в било преди, пък сега колко е хубаво. Да излезем да се разходим, да видим как е.Искате ли? И не говорим само за разкопаните улици по проекта. Да видим колко е хубаво по другите улици, които не са разкопани от проекта. Значи, господин Милков, аз затова не Ви вярвам. Защото това, което говорите, нито аз, нито хората го виждат навънка. Надявам се да имаме успешно приключване на въпросния проект. Всички хора в града го разбират, всички хора го ценят и едновременно с това задават един простичък въпрос, на който има прост отговор. Ако аз реша да разкопая кръстовището на „Муткурова“ и „Ангел Кънчев“, от кого трябва да взема разрешение? Никой не знае. Вероятно от общината. Ами това си казват хората навънка, за това говорят. Вероятно сега ще обясните пак нещо, но въпроса ще остане да виси. Благодаря ви.

**Г-жа Наталия Кръстева:** Изказване или реплика? Изказване за господин Милков.

**Г-н Пенчо Милков:** Господин Дяков, за да вярвате, трябва да чувате. Аз искам да Ви кажа, че ходя пеш и се срещам с много хора, обаче на всички искам да кажа един наш разговор по телефона и една случка между нас двамата по отношение на вярването Ви. Вие ако искате след това станете и отново, усещам, че сцената Ви липсва, обаче съвсем искрено и лично ще разкажа. Господин Дяков в момента е председател на една група общински съветници, с изключително уважение го казвам. Когато ме извикахте в театъра бяхте директор. Там водата течеше върху служителите и капеше вода от покрива и Вашите думи бяха, че ремонта е изпълнен от един дядо и две момчета боксьорчета в предните мандати и искате да направим всичко възможно да спрем теча в покрива над главите на служителите. Бях при Вашите служители. По техниката, с която се осветява и вие сте го търпели, имаше втори ламаринен покрив, защото течеше покрива, господин Дяков. Дали точно Вие ми вярвате, вече предвид поведението Ви днес, говоренето на „ти“ и партии и други неща, за мен повече няма значение. Но след това посещение и изпълнения ремонт, първо, че спря теча и хората работят. Второ, се осигуриха средства от Министерството на културата за цялостен ремонт на покрива на Доходното здание, господин Дяков. Незнайно защо това не е станало. Не, няма нужда да ми вярвате. Просто има документи за това. И след като всичко приключи, ние водихме разговор искрено и лично и Вие наистина казахте, че това е направено и казахте, че ми го казвате като мъж на мъж. За мен има една омерта, едно отношение между хората, което спазвам и в публичните си изяви и в личните. Така че, дали хората са доволни или са недоволни, господин Дяков, те ще имат възможност да го кажат и на избори и лично по улиците, когато говоря с тях. Има много неща, за които да не бъдат доволни хората, защото ако са доволни, няма да има нужда от общински съвет и кмет. Ние работим изключително активно и енергично. Привличат се средства за много направления. Много скоро ще излезе отчета за третата година от работата ни. Но едно такова обобщаване в изказванията на ангро, аз не го приемам вече как да ви кажа, това не е някаква форма на обида. Обида е към хората, които го работят, защото кмета е един човек. Във всяко направление на моята работа има десетки служители.

**Г-жа Наталия Кръстева:** Господин Милков, времето изтече.

**Г-н Пенчо Милков:** И изказването на ангро, а това са служители, с които преди това сте работили и им вярвате. Най-човешки го казах, опитвам се най-необидно да го кажа. Но наистина ви моля, напрежението ще нараства в следващите месеци. Да запазим добрия тон, да не използваме сарказъм, да не си говорим пред хората тук неуважително, да използваме емпатии и дали на някой му е скучно или не. За хората беше важно, че са осигурени 5,5 милиона, дори и Вие да сте заспали при тази информация. Благодаря ви.

**Г-жа Наталия Кръстева:** Колеги, има заявени изказвания. Момент, виждам всичко. Искам да обявя, че има заявена процедура за господин Пазарджиев, преди това има реплика от Орлин Дяков, от госпожа Николова, да изказване, както и междувременно от Александър Неделчев. По Правилник би трябвало да дадем думата за процедура, но господин Дяков, заповядайте за реплика, извън Правилника. Изказване имаше на господин Милков в рамките на 3 минути.

**Г-н Орлин Дяков /реплика/:** Господин Милков, тъй като Вие се обръщате непрекъснато към мен. Аз нямам спомен от думите, които съм изказал до този момент днес, да съм Ви обидил. Ако съм Ви обидил, дълбоко се извинявам. Значи, това да намесвате неща, които са се случи много-много отдавна и след тях се е случвало доста некоректно поведение, съответно е променило и моето поведение. Няма как да вадим неща от контекста, още повече, че тази сграда е на града, не е моя. Аз се грижа за нея като добър стопанин и Вие също. Не можах да разбера от всичко, което изговорихте, защото беше лично към мене, какво общо има това с хората, които не могат да знаят коя улица къде и как ще я затворят. Това не ни стана ясно. Може да говорите на мен каквото искате, лично може да ми казвате каквото искате. Ходете пеш, съгласен съм и аз ходя пеш и доста ходя пеш, защото така. Да не казвам и колко кал газим всички. Аз ще ви помоля, не е лично, а е към кмета отношението ми. Благодаря за вниманието.

**Г-жа Наталия Кръстева:** Господин Неделчев, реплика ли имате или? Господин Милков направи изказване, Орлин Дяков го репликира. Има заявено изказване от госпожа Николова. Заповядайте, госпожо Николова.

**Г-жа Елеонора Николова:** Уважаеми господин Кмет…

**Г-жа Наталия Кръстева:** Ако обичате, тишина в залата.

**Г-жа Елеонора Николова:** Уважаеми колеги, искам само да обърна внимание върху това, че ние втора сесия, втора по ред, се занимаваме с проблемите, които възникват в резултат на този мащабен проект на ВиК, което е едно доказателство, че когато сме искали този въпрос да бъде обсъден в сесия, сме били абсолютно прави. Защото Общинския съвет е място за дебати и за спор. Когато сме критикували господин Пазарджиев, ние не сме го критикували лично. Нямали сме никакво отношение към неговите качества или липса на такива. Ние искаме той като председател да даде възможност за този сблъсък на идеи и на този дебат, който да бъде проследен от гражданите. Защото когато ние дебатираме, когато изнасяме факти, гражданите се осведомяват. Това че ще се направи обществено обсъждане не е лошо, но нашата работа не може да бъде заменена с обществено обсъждане. И сега искам да кажа нещо към групата на „Демократична България“. Аз се радвам, че Вие внесохте питане по въпроса какво се случва с кредита по ремонта за пътища. Това беше и наш въпрос. И това е място, което трябва да дебатираме тук, защото и господин Милков предната сесия се съгласи. ВиК покриват това, което са разкопали и когато то е под 50% от уличната площ, те нямат задължение да го асфалтират, т.е. това задължение остава за общината. Това е много голяма грижа и когато сме критикували част от екипа на кмета, ние не го критикуваме, защото не искаме да се случи. Ние искаме града да се асфалтира след като приключи ВиК проекта. Затова господин Милков, аз всеки път, всяка сесия ще Ви питам, какво направихте, за да отстраните пропуска, който Ви вмениха така или иначе от Регионалното развитие, за да получим финансиране? Бяха 17 милиона, след това станах по-малко, но вероятно на нас ще ни трябват между 17 и 20 милиона, за да може след това пътната мрежа да се преведе във вид, в който гражданите очакват. Така че, тук е мястото за дебатите. Това е доказателство, че има нужда от такъв дебат и че той не може да бъде спиран.

**Г-жа Наталия Кръстева:** Благодаря, госпожо Николова. Тя имаше изказване, ако искате Вие по Правилник може да заявявате изказване, да говорите когато искате, само кажете. Господин Милков изказване след госпожа Николова.

**Г-н Пенчо Милков:** Уважаеми госпожо Николова, по повод Вашия въпрос, понеже казахте „ще Ви попитам“ и аз искам да отговоря. Абсолютно сте права. Сумите, които сме искали към държавата са абсолютно смели. Т.е. ние сме изчислили всичките си нужди като град и сме твърдели, че ВиК цикъла нарушава улиците не само в частта на изкопите. Тежката техника чупи асфалта встрани, създава други безпокойства. Ние бяхме утвърдени и имаше постановление на Министерски съвет за почти 8 милиона лева. При петата или шестата промяна вече на политическата реалност на България, имаме нови изисквания на държавата и в момента ние отново, вчера съм бил в Регионалното министерство в сградата. Правя абсолютно всичко възможно да получим и държавни средства, които са от МРРБ. Отделно, това което днес се случи също трябва да се вземе предвид, защото се събират средства и разбира се средства, които ще отделим от русенци. Та бюджета тази година, както вие отредихте по предложение на общината, голям ресурс за асфалтиране през годината. Това също трябва да се направи, но сте права, че трябва да се обсъждат всички варианти, включително и привличане на външни средства, ако се наложи, когато около Нова година се наложи анализ на всички средства. Какво сме привлекли от държавата, какво можем по бюджет да отделим, какво ВиК може да отдели и тогава можем да говорим необходими ли са и допълнителни средства. Благодаря ви. Но съм съгласен с Вас.

**Г-жа Наталия Кръстева:** Колеги, няма други заявени изказвания. Може би беше достатъчно важен дебата по тази точка, която обаче изместихме далеч фокуса, затова ще ви зачета все пак какво ще гласуваме. Упълномощаваме представителите на Община Русе в Общото събрание на ВиК ООД гр. Русе, а именно Валери Иванов, Деница Иванова, Илиян Илиев, Пламен Цветков, Дилян Саманджиев и Станимир Станчев, да гласуват по двете точки „за“. Това е проекта за решение. Моля процедура на гласуване.

**КВОРУМ – 48. С 48 гласа „за”, 0 „против” и 0 „въздържали се” се прие предложението.**

**Г-жа Наталия Кръстева:** Заповядайте за водене, господин Пазарджиев.

**Г-н Иво Пазарджиев:** Благодаря на госпожа Кръстева, която й се наложи да води около час може би тази точка. Само пояснявам, мисля че няма нужда от прегласуване. Може би вече и до някъде от умора. Това което гласувахме току-що е…само секунда. Само секунда да заредя. Всъщност, тук гласувахме извънредно присъствено заседание на Общото събрание на Асоциацията по ВиК на обособена територия. Това е входящ номер 921. Така беше обявено и в началото на точката.

**Г-жа Наталия Кръстева:** Да прегласуваме по-добре.

**Г-н Иво Пазарджиев:** Не. Според мен…

**Г-жа Наталия Кръстева:** Нека да прегласуваме, за протокола да е ясно.

**Г-н Иво Пазарджиев:** Добре, има искане от госпожа Кръстева за прегласуване, за да е ясно на всички действително, какво сме гласували. Тук тя наистина коректно искаше да каже, ставаше въпрос за поименно…

**Г-жа Наталия Кръстева:** Кои са датите за свикване на…

**Г-н Иво Пазарджиев:** Да, точно така за…

**Г-жа Наталия Кръстева:** Извънредното заседание.

**Г-н Иво Пазарджиев:** Точно така. Те са в три точки. Три римско е последната. Нека да го прегласуваме, за да е коректно за всички. Не, няма нужда да зачитаме. Аз го посочих. Гласуваме материала с входящ номер 921. Гласуваме, колеги. Да, точно така.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 1098**

На основание чл.21, ал.2, във връзка с чл.21, ал.1, т.23 от Закона за местното самоуправление и местната администрация, във връзка с чл.198е, ал.3 и 5 от Закона за водите, във връзка с чл.5, ал.6 и ал.7 от Правилника за организацията и дейността на асоциациите по водоснабдяване и канализация, Общински съвет – Русе реши:

I. При невъзможност за лично участие на Кмета на Община Русе в извънредното присъствено заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 16.12.2022 г. (петък) от 11,00 часа в Зала №1 на Областна администрация – Русе, и резервна дата за заседанието на 20.12.2022 г. (вторник) от 11,00 часа, оправомощава г-жа Магдалина Илиева - Заместник-Кмет на Община Русе с ресор „Устройство на територията” да представлява Община Русе на извънредното присъствено заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за посочените ден, час и място.

II. Оправомощава представителя на Община Русе да подкрепи и да гласува положително по т.1 от дневния ред на извънредното присъствено заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 16.12.2022 г. (петък) от 11,00 часа в Зала №1 на Областна администрация – Русе, и резервна дата за заседанието на 20.12.2022 г. (вторник) от 11,00 часа, както следва:

1. Приемане на Допълнително споразумение № 2 към Договора, с което страните се споразумяха за следното:

„§ 1. В чл. 7.2., буква (е) от Договора, думите „с общ размер на финансиране не повече от 134000000 (словом: сто тридесет и четири милиона) лева с ДДС, включително собствено участие и недопустими разходи.“

се заменят с думите „с общ размер на финансиране не повече от 135000000 (словом: сто тридесет и пет милиона) лева с ДДС, включително собствено участие и недопустими разходи.“

„§ 2. Настоящото допълнително споразумение № 2 става неразделена част от Договора, изменен и допълнен с Допълнително споразумение № 1 от 25.01.2019 г.“

„§ 3. Всички останали клаузи на Договора и приложенията към него остават непроменени.“

III. При настъпване на промени в процеса на обсъжданията на въпросите от дневния ред на извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 16.12.2022 г. (петък) от 11,00 часа в Зала №1 на Областна администрация – Русе, и резервна дата за заседанието на 20.012.2022 г. (вторник) от 11,00 часа, оправомощава представителя на Община Русе да гласува по вътрешно убеждение, ръководейки се и защитавайки интересите на Община Русе.

**Г-н Иво Пазарджиев:** Продължаваме. Трета точка. Обявявам ги след преномерирането, след двете нови точки.

**Точка 3**

**Продажба на поземлен имот с идентификатор 63427.85.50 по кадастралната карта и кадастралните регистри на гр. Русе, Община Русе, Област Русе – частна общинска собственост по реда на чл.22 а, ал.1, т.2 от Закона за насърчаване на инвестициите /ЗНИ/**

**Г-н Иво Пазарджиев:** Госпожа Златомира Стефанова ще докладва. Заповядайте.

**Г-жа Златомира Стефанова:** Уважаеми общински съветници, уважаеми господин Председател, уважаеми господин Кмет. Тъй като докладвам първа от общинска администрация, ще си позволя и аз да поздравя господин Неделчев с рождения му ден. Желая му здраве от общинска администрация, лично щастие и успехи. Започвам с докладването на първата точка, която ние трябва да докладваме. Продажба на поземлен имот с идентификатор, който ви е описан по кадастралната карта в м. „Слатина“ по Закона за насърчаване на инвестициите /ЗНИ/, относно заявяването на „Витте Аутомотив България“ за закупуване на поземлен имот с описания идентификатор с площ 2 115 кв.м. Искам да поздравя представителите на „Витте Аутомотив“, получаването на сертификата им. Този сертификат е получен на 15.11, относно разширяването на тяхната инвестиция в размер на 23 милиона лева ще бъде реализирана върху три собствени на дружеството терени, но е предвидено да изпълнят и други дейности върху терена, който е на Община Русе. Съгласно чл.22 а, ал.2 от ЗНИ във връзка с чл.30, ал.1 от ППЗНИ, Община Русе е възложила на двама независими оценители оценки за определяне на пазарната стойност на имота обект на заявителския интерес. Единия от оценителите е определил пазарна стойност на правото на собственост в размер на 77 000 лева. Другия е в размер на 78 593 лева. Съобразно чл.22 а, ал.2 от ЗНИ, крайната пазарна цена не може да бъде по-ниска от средноаритметичната стойност на изготвените пазарни оценки. Средноаритметичната стойност в настоящия случай е 77 796, 50 лева като данъчната оценка на имота е в размер на 31 680 лева. Благодаря ви.

**Г-н Иво Пазарджиев:** Благодаря на госпожа Стефанова. Заявки за изказвания по точката? Не виждам. Режим на гласуване, моля.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 1099**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, чл. 8, ал. 9 от ЗОС, чл. 35, ал. 4, т. 2 от ЗОС, чл. 22а, ал. 1, т. 2 от ЗНИ, чл. 29, ал. 1, чл. 30, ал. 1 и чл. 30а от ППЗНИ, Общинският съвет - Русе реши:

1. Допълва „Годишната програма за управление и разпореждане с имотите - общинска собственост за 2022 г.“ с продажба на поземлен имот с идентификатор 63427.85.50 по кадастралната карта и кадастралните регистри на гр. Русе, Община Русе, Област Русе, с площ 2 115 кв.м., намиращ се в гр. Русе, Община Русе, Област Русе, местност „Слатина“, с трайно предназначение на територията: Урбанизирана, с начин на трайно ползване: Друг вид поземлен имот без определено стопанско предназначение, при граници и съседни имоти: 63427.85.41, 63427.85.51, 63427.85.38, 63427.84.37, 63427.85.37., предмет на Акт за частна общинска собственост №10543/10.08.2022 г., вписан под №99, том 30, дв. вх. 10240, н. д. 6205, , вх. рег. №10553 от 18.08.2022 г. по описа на Службата по вписвания – Русе, по реда на ЗНИ и на ППЗНИ, с прогнозен приход от продажбата в размер 77 796, 50 лева (седемдесет и седем хиляди седемстотин деветдесет и шест лева и петдесет стотинки), без данъци и такси.

2. Дава съгласие да се извърши продажба на поземлен имот с идентификатор 63427.85.50 по кадастралната карта и кадастралните регистри на гр. Русе, Община Русе, Област Русе, с площ 2 115 кв.м., намиращ се в гр. Русе, Община Русе, Област Русе, местност „Слатина“, с трайно предназначение на територията: Урбанизирана, с начин на трайно ползване: Друг вид поземлен имот без определено стопанско предназначение, при граници и съседни имоти: 63427.85.41, 63427.85.51, 63427.85.38, 63427.84.37, 63427.85.37, предмет на Акт за частна общинска собственост №10543/10.08.2022 г., вписан под №99, том 30, дв. вх. 10240, н. д. 6205, , вх. рег. №10553 от 18.08.2022 г. по описа на Службата по вписвания – Русе, с продажна цена в размер на 77 796, 50 лева (седемдесет и седем хиляди седемстотин деветдесет и шест лева и петдесет стотинки), без дължими данъци и такси, които са сметка на инвеститора купувач, в полза на ВИТТЕ АУТОМОТИВ БЪЛГАРИЯ ЕООД с ЕИК 200292065, като инвеститор, получил Сертификат за инвестиция Клас А № А-246 от 15.11.2022 година, издаден от министъра на иновациите и растежа на Република България по реда на ЗНИ и ППЗНИ.

3. Кмета на Община Русе да оправомощи длъжностни лица, които да проведат преговори с инвеститора по точка 2 от настоящото решение за сключване на договор за продажба на ПИ 63427.85.50 съобразно чл. 31, ал. 1 и 2 от ППЗНИ. При успешно провеждане на преговорите кмета на Община Русе да сключи договор за продажба на посочения в т. 1 имот с инвеститора ВИТТЕ АУТОМОТИВ БЪЛГАРИЯ ЕООД при спазване изискванията на ЗНИ и ППЗНИ.

**Точка 4**

**К.л.№ 1037 Допълване на Годишния план за приватизация на общинска собственост през 2022 г. и откриване на процедура за приватизация на общински имот с административен адрес: гр. Русе, ул. „Независимост“** **№2, предмет на АЧОС №6867/25.01.2013 г.**

**Г-н Иво Пазарджиев:** Госпожа Стефанова, заповядайте.

**Г-жа Златомира Стефанова:** Благодаря, господин Председател. Уважаеми общински съветници, във връзка с постъпило инвестиционно намерение за закупуване на имот общинска собственост, Комисията по приватизация и следприватизационен контрол, предлага Годишния план на приватизация за 2022 година да се допълни със застроен поземлен имот. Площта е 1 705 кв.м., адрес гр. Русе, улица „Независимост“ №2. Начин на трайно ползване комплекс на здравеопазване. И построената в него двуетажна сграда със застроена площ 612 кв.м. За започване на процеса на продажба по реда на Закона за приватизация и следприватизационен контрол, Комисията предлага да се открие процедура за приватизация и да се възложи изготвянето на приватизационна оценка и информационен меморандум на общинския обект. Благодаря ви.

**Г-н Иво Пазарджиев:** Благодаря на госпожа Стефанова. Заявки за изказвания? Няма. Режим на гласуване, моля.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 1100**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6, чл. 4, ал. 4 от ЗПСК и чл. 3, т. 3 и чл. 7, т. 11 от Наредба за устройство и работа на органите за приватизация и следприватизационен контрол на Общински съвет – Русе, Общински съвет – Русе реши:

1. Допълва Годишния план за приватизация на общинска собственост през 2022 г., приет с Решение №767/24.01.2022 г. на Общински съвет – Русе, с точка 2.14:

„Застроен поземлен имот с идентификатор 63427.2.5255 по кадастралната карта и кадастралните регистри на град Русе, с адрес: гр. Русе, ул. „Независимост“ №2, с площ 1 735 кв. м., трайно предназначение на територията: урбанизирана, начин на трайно ползване: за обект комплекс на здравеопазване и построената в него сграда с идентификатор 63427.2.5255.1, със застроена площ 612 кв. м., брой етажи; 2, предназначение: здравно заведение, предмет на Акт за частна общинска собственост №6867/25.01.2013 г.“

1. Открива процедура за приватизация на застроен поземлен имот с идентификатор 63427.2.5255 по кадастралната карта и кадастралните регистри на град Русе, с адрес: гр. Русе, ул. „Независимост“ №2, с площ 1 735 кв. м., трайно предназначение на територията: урбанизирана, начин на трайно ползване: за обект комплекс на здравеопазване и построената в него сграда с идентификатор 63427.2.5255.1, със застроена площ 612 кв. м., брой етажи; 2, предназначение: здравно заведение, предмет на Акт за частна общинска собственост №6867/25.01.2013 г.
2. Упълномощава Кмета с правата и задълженията на „възложител”, съгласно Наредба за възлагане извършването на дейности, свързани с подготовката за приватизация или със следприватизационния контрол, включително процесуално представителство, или на дейности, свързани с функциите по Закона за публичните предприятия.

**Точка 5**

**К.л.№ 1038 Решение за приватизация чрез търг на застроен поземлен имот в град Русе, местност „Слатина“, Индустриален парк – Русе, предмет на АОС №6125/10.11.2009 г.**

**Г-н Иво Пазарджиев:** Госпожо Стефанова, заповядайте.

**Г-жа Златомира Стефанова:** Благодаря, господин Председател. Уважаеми общински съветници, предложението е за продажба по реда на Закона за приватизация и следприватизационен контрол на общински нежилищен имот включен като Точка 2.2 в Годишния план за приватизация на общинската собственост през 2022. Обекта представлява застроен поземлен имот с площ 17 225 кв.м. с трайно ползване за друг обществен обект или комплекс в м. „Слатина“, Индустриален парк. Във връзка с постъпилото инвестиционно намерение, Комисията по приватизация и следприватизационен контрол предлага продажбата на общинския имот да се извърши чрез публичен търг с ясно наддаване. Начална тръжна цена 1 271 883 лева без ДДС. Благодаря ви.

**Г-н Иво Пазарджиев:** Благодаря. Заявки за изказвания? Няма. Режим на гласуване по точката.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 1101**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6; чл. 4, ал. 4; чл. 31, ал. 1 и чл. 32, ал. 3, т. 1 от ЗПСК и чл. 5, чл. 6, ал. 1 и чл. 9 от Наредба за търговете и конкурсите, Общинският съветреши:

1. Да се извърши продажба чрез публичен търг с явно наддаване на застроен поземлен имот с идентификатор 63427.333.126 по кадастралната карта и кадастралните регистри на град Русе, с площ 17 225 кв. м., с трайно предназначение на територията: урбанизирана, начин на трайно ползване: за друг обществен обект, комплекс, представляващ УПИ I-90 от кв. 887 по плана на гр. Русе, одобрен със заповед РД-01-1378/22.06.2005 г. на Кмета на Община Русе, с адрес град Русе, местност „Слатина”, Индустриален парк – Русе, заедно с изградените в него сгради:

1.1. Сграда с идентификатор 63427.333.126.1, със застроена площ 259 кв. м., брой етажи: 2, предназначение: друг вид сграда за обитаване;

1.2. Сграда с идентификатор 63427.333.126.2, със застроена площ 132 кв. м. брой етажи: 1, предназначение: гараж;

1.3. Сграда с идентификатор 63427.333.126.3, със застроена площ 490 кв. м., брой етажи: 1, предназначение: гараж;

1.4. Сграда с идентификатор 63427.333.126.4, със застроена площ 130 кв. м., брой етажи: 1, предназначение: гараж, предмет на АОС №6125/10.11.2009 г.

2. Утвърждава тръжната документация /Приложение 4/ при следните условия:

2.1. Начална тръжна цена – 1 271 883 лева без ДДС;

2.2. Стъпка на наддаване – 20 000 лева;

2.3. Депозит за участие в търга – 50 000 лева, който се внася в срок до 17 работни дни от датата на обнародване на решението в „Държавен вестник” чрез превод по банкова сметка, посочена в тръжната документация.

2.4. Начин на плащане – предложената цена от купувача се заплаща изцяло до деня на подписване на договора за продажба.

Тръжната документация се закупува в центъра за административни услуги и информация на Община Русе, сектор „Търговия, транспорт и обществени поръчки”, пл. Свобода 6. Цената на тръжната документация е 1 200 лв. и се заплаща в офиса на „ТБ Инвестбанк” АД клон Русе, по сметка: BG96IORT73798400080000, банков код/BIC: IORTBGSF, вид плащане: 447000 „ИНВЕСТБАНК”АД, клон РУСЕ в центъра за административни услуги и информация.

3. Срок за закупуване на тръжна документация – до 15 работни дни, считано от датата на обнародване на решението в „Държавен вестник”.

4. Срок за подаване на предложения за участие в търга – до 20 работни дни, считано от датата на обнародване на решението в „Държавен вестник”.

5. Оглед на обекта може да се извършва всеки работен ден след закупуване на тръжни книжа и предварителна заявка, в срок до 16,00 часа на 19-ия работен ден включително от датата на обнародване на решението в “Държавен вестник”.

6. Търгът да се проведе на 23-ия работен ден от датата на обнародване на решението в „Държавен вестник” в 17,30 часа в заседателната зала на третия етаж на община Русе, пл. Свобода 6.

7. Определя комисия в състав от 7 членове – четирима общински съветници и трима от общинска администрация, съгласно чл. 7, т. 20 от Наредбата за устройство и работа на органите за приватизация и следприватизационен контрол, която да организира и проведе търга.

8. Всеки член на тръжната комисия да получи възнаграждение за дейността си в размер на 50 лв. плюс по 10 лв. на час, съобразно продължителността на търга.

9. Възлага на Комисията по приватизация и следприватизационен контрол да определи спечелилия търга участник.

10. Възлага на Кмета на Община Русе да освободи депозитите на неспечелилите участници в търга, да издаде заповед за спечелилия търга участник и да сключи приватизационен договор за покупко-продажба с него.

11.При непровеждане на търга да се проведе повторен търг 17 работни дни след първата дата от 17,30 часа на същото място и при същите условия.

**Точка 6**

**К.л.№ 1039 Решение за приватизация чрез търг на застроен поземлен имот с идентификатор 63427.333.89, с адрес град Русе, местност „Слатина”, Индустриален парк – Русе, предмет на АОС №7318/29.07.2014 г.**

**Г-н Иво Пазарджиев:** Заповядайте.

**Г-жа Златомира Стефанова:** Благодаря. Уважаеми общински съветници, този имот е свързан със заявлението в предишния, който докладвах. Двата имота са един до друг. Малкия имот, за който докладвам в момента е с площ 211 кв.м., отново с начин на трайно ползване за друг вид производствен складов обект в м. „Слатина“. Има малка двуетажна сграда от 80 кв.м. Във връзка с постъпилото инвестиционно намерение, моля да подкрепите, като ще бъде проведен публичен търг с явно наддаване. Начална тръжна цена 31 800 лева без ДДС. Благодаря.

**Г-н Иво Пазарджиев:** Благодаря на госпожа Стефанова. Заявки за изказвания по точката? Няма. Режим на гласуване, моля.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 1102**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6; чл. 4, ал. 4; чл. 31, ал. 1 и чл. 32, ал. 3, т. 1 от ЗПСК и чл. 5, чл. 6, ал. 1 и чл. 9 от Наредба за търговете и конкурсите, Общинският съвет реши:

1. Да се извърши продажба чрез публичен търг с явно наддаване на застроен поземлен имот с идентификатор 63427.333.89 по кадастралната карта и кадастралните регистри, с адрес град Русе, местност „Слатина” (Индустриален парк – Русе), с площ 211 кв. м., трайно предназначение на територията: урбанизирана, начин на трайно ползване: за друг вид производствен, складов обект, представляващ УПИ II-91 от кв. 887 по плана на гр. Русе, одобрен със заповед РД-01-1378/22.06.2005 г. на Кмета на Община Русе, заедно с изградената в него сграда с идентификатор 63427.333.89.1, със застроена площ 80 кв. м., брой етажи: 2, предназначение: друг вид сграда за обитаване, предмет на АОС №7318/29.07.2014 г.

2. Утвърждава тръжната документация /Приложение 4/ при следните условия:

2.1. Начална тръжна цена – 31 800 лева без ДДС;

2.2. Стъпка на наддаване – 2 000 лева;

2.3. Депозит за участие в търга – 3 000 лева, който се внася в срок до 17 работни дни от датата на обнародване на решението в „Държавен вестник” чрез превод по банкова сметка, посочена в тръжната документация.

2.4. Начин на плащане – предложената цена от купувача се заплаща изцяло до деня на подписване на договора за продажба.

Тръжната документация се закупува в центъра за административни услуги и информация на Община Русе, сектор „Търговия, транспорт и обществени поръчки”, пл. Свобода 6. Цената на тръжната документация е 250 лв. и се заплаща в офиса на „ТБ Инвестбанк” АД клон Русе, по сметка: BG96IORT73798400080000, банков код/BIC: IORTBGSF, вид плащане: 447000 „ИНВЕСТБАНК”АД, клон РУСЕ в центъра за административни услуги и информация.

3. Срок за закупуване на тръжна документация – до 15 работни дни, считано от датата на обнародване на решението в „Държавен вестник”.

4. Срок за подаване на предложения за участие в търга – до 20 работни дни, считано от датата на обнародване на решението в „Държавен вестник”.

5. Оглед на обекта може да се извършва всеки работен ден след закупуване на тръжни книжа и предварителна заявка, в срок до 16,00 часа на 19-ия работен ден включително от датата на обнародване на решението в “Държавен вестник”.

6. Търгът да се проведе на 24-ия работен ден от датата на обнародване на решението в „Държавен вестник” в 17,30 часа в заседателната зала на третия етаж на община Русе, пл. Свобода 6.

7. Определя комисия в състав от 7 членове – четирима общински съветници и трима от общинска администрация, съгласно чл. 7, т. 20 от Наредбата за устройство и работа на органите за приватизация и следприватизационен контрол, която да организира и проведе търга.

8. Всеки член на тръжната комисия да получи възнаграждение за дейността си в размер на 50 лв. плюс по 10 лв. на час, съобразно продължителността на търга.

9. Възлага на Комисията по приватизация и следприватизационен контрол да определи спечелилия търга участник.

10. Възлага на Кмета на Община Русе да освободи депозитите на неспечелилите участници в търга, да издаде заповед за спечелилия търга участник и да сключи приватизационен договор за покупко-продажба с него.

11. При непровеждане на търга да се проведе повторен търг 17 работни дни след първата дата от 17,30 часа на същото място и при същите условия.

**Точка 7**

**К.л.№ 1040 Решение за приватизация чрез търг на застроен поземлен имот с адрес: с. Червена вода, Община Русе, предмет на АОС №5410/13.05.2008 г.**

**Г-н Иво Пазарджиев:** Заповядайте.

**Г-жа Златомира Стефанова:** Благодаря. Уважаеми общински съветници, предложението е за продажба по реда на Закона за приватизация и следприватизационен контрол на общински нежилищен имот. Той е включен като Точка 2.13 в Годишния план за приватизация. Обектът представлява урегулиран поземлен имот с предназначение за изкупвателен пункт и фуражомелка с площ от 2 035 кв.м. и построената в него едноетажна масивна селскостопанска сграда, която е със застроена площ 75 кв.м. Комисията по приватизация и следприватизационен контрол предлага продажбата на общинския имот да се извърши чрез публичен търг с явно наддаване. Начална тръжна цена 71 729 лева без ДДС. Благодаря ви.

**Г-н Иво Пазарджиев:** Благодаря на госпожа Стефанова. Няма заявки за изказвания. Режим на гласуване по точката, моля.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 1103**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6; чл. 4, ал. 4; чл. 31, ал. 1 и чл. 32, ал. 3, т. 1 ЗПСК и чл. 5, чл. 6, ал. 1 и чл. 9 от Наредба за търговете и конкурсите, Общинският съвет реши:

1. Да се извърши продажба чрез публичен търг с явно наддаване на застроен поземлен имот №503.1725 с площ 2 035 кв. м., трайно предназначение: урбанизирана територия, начин на ползване: ниско застрояване (до 10 м.), представляващ урегулиран поземлен имот II-за изкупвателен пункт и фуражомелка в квартал 86 по регулационен и застроителен план на с. Червена вода, ведно с построената в него едноетажна масивна селскостопанска сграда №503.1725.1 със застроена площ 75 кв. м., с адрес: с. Червена вода, Община Русе, предмет на АОС №5410/13.05.2008 г.

2. Утвърждава тръжната документация /Приложение 4/ при следните условия:

* 1. Начална тръжна цена – 71 729 лева, без ДДС;
  2. Стъпка на наддаване – 5 000 лева;
  3. Депозит за участие в търга – 5 000 лева, който се внася в срок до 17 работни дни от датата на обнародване на решението в „Държавен вестник” чрез превод по банкова сметка, посочена в тръжната документация.
  4. Начин на плащане – предложената цена от купувача се заплаща изцяло до деня на подписване на договора за продажба.

Тръжната документация се закупува в центъра за административни услуги и информация на Община Русе, сектор „Търговия, транспорт и обществени поръчки”, пл. „Свобода“ 6. Цената на тръжната документация е 250 лева и се заплаща в офиса на „ТБ Инвестбанк” АД клон Русе, по сметка: BG96IORT73798400080000, банков код/BIC: IORTBGSF, вид плащане: 447000 „ИНВЕСТБАНК“ АД, клон РУСЕ в центъра за административни услуги и информация.

3. Срок за закупуване на тръжна документация – до 15 работни дни, считано от датата на обнародване на решението в „Държавен вестник”.

4. Срок за подаване на предложения за участие в търга – до 20 работни дни, считано от датата на обнародване на решението в „Държавен вестник”.

5. Оглед на обекта може да се извършва всеки работен ден след закупуване на тръжни книжа и предварителна заявка, в срок до 16,00 часа на 20-ия работен ден включително от датата на обнародване на решението в „Държавен вестник”.

6. Търгът да се проведе на 25-ия работен ден от датата на обнародване на решението в „Държавен вестник” в 17,30 часа в заседателната зала на третия етаж на община Русе, пл. „Свобода“ 6.

7. Определя комисия в състав от 7 членове – четирима общински съветници и трима от общинска администрация, съгласно чл. 7, т. 20 от Наредбата за устройство и работа на органите за приватизация и следприватизационен контрол, която да организира и проведе търга.

8. Всеки член на тръжната комисия да получи възнаграждение за дейността си в размер на 50 лева плюс по 10 лева на час, съобразно продължителността на търга.

9. Възлага на Комисията по приватизация и следприватизационен контрол да определи спечелилия търга участник.

10. Възлага на Кмета на Община Русе да освободи депозитите на неспечелилите участници в търга, да издаде заповед за спечелилия търга участник и да сключи приватизационен договор за покупко-продажба с него.

11. При непровеждане на търга да се проведе повторен търг 17 работни дни след първата дата от 17,30 часа на същото място и при същите условия.

**Точка 8**

**К.л.№ 1041 Увеличаване капитала на „Общински пазари“ ЕООД**

**Г-н Иво Пазарджиев:** Госпожа Златомира Стефанова отново ще докладва. Заповядайте.

**Г-жа Златомира Стефанова:** Предложението е свързано с инвестиционното намерение на Община Русе за изграждане на територията на Младежки парк гр. Русе на мултифункционален плувен комплекс включващ спортни съоръжения за плуване и търговско-развлекателни площи. Инвестиционната инициатива ще бъде реализирана чрез „Общински пазари“ ЕООД, поради което управителя предлага увеличаване на капитала на дружеството с реална парична вноска в размер на 2 304 000 лева. Финансовите средства ще бъдат разходвани съгласно договорените условия и одобрения финансов план, както следва. Строително-монтажни работи – 2 054 000 лева, проектиране и изграждане на топлопровод и абонатна станция за захранването на плувния басейн – 250 000 лева. Общата сума в размер на 2 304 000 лева е осигурена от бюджета на общината и може да бъде внесена като реална парична вноска в капитала на дружеството след решението на общинския съвет. Увеличението на капитала ще доведе до записване на нови дялове от страна на Община Русе, като едноличен собственик на капитала на дружеството, което налага съответно изменение и на неговия учредителен акт. Благодаря ви.

**Г-н Иво Пазарджиев:** Благодаря на госпожа Стефанова. Заявки за изказвания? Няма заявки, не. Режим на гласуване по точката, моля.

**КВОРУМ – 48. С 45 гласа „за”, 2 „против” и 1 „въздържали се” се прие**

**РЕШЕНИЕ № 1104**

На основание чл. 21, ал. 2, във връзка с чл. 21, ал. 1, т. 8 и т. 23 от ЗМСМА; чл. 51, ал. 2 и ал. 3 от Закона за общинската собственост, чл. 137, ал. 1, т. 1 и т. 4, чл. 147, ал. 2 и чл. 148, ал. 1, т. 2 от Търговския закон, чл. 2, чл. 8, ал. 1, т. 1 и чл. 10, ал. 1, т. 1 и т. 4 от Наредба №9 за реда и условията за упражняване правата на Община Русе върху общинската част от капитала на търговските дружества на ОбС-Русе, Общински съвет – Русе реши:

1. Увеличава регистрираният капитал на „Общински пазари“ ЕООД, ЕИК 117111045 от 3 875 330 лева, разпределен в 387 533 дяла, всеки с номинална стойност от 10 лева на 6 179 330 лева, разпределен в 617 933 дяла, всеки с номинална стойност от 10 лева. Увеличението е с реална парична вноска от Община Русе в размер на 2 304 000 лева, за което същата да запише нови 230 400 дяла от увеличения капитал на едноличното дружество с ограничена отговорност.

2. Изменя чл. 8, изр. първо от Учредителния акт на „Общински пазари“ ЕООД, ЕИК 117111045, като същото придобива следната нова редакция:

„Чл. 8. Капиталът на едноличното дружество с ограничена отговорност е 6 179 330 лева, разпределен в 617 933 дяла, всеки с номинална стойност от 10 лева.“

3. Овластява Управителя на „Общински пазари“ ЕООД, ЕИК 117111045 да извърши всички действия и да подпише всички необходими документи, произлизащи от горните решения.

**Точка 9**

**К.л.№ 1036 Годишен отчет за изпълнение на концесионните договори през 2021 г.**

**Г-н Иво Пазарджиев:** Заповядайте.

**Г-жа Златомира Стефанова:** Уважаеми общински съветници, предложението е във връзка със Закона за концесиите, съгласно който общината ежегодно предоставя информация в Националния концесионен регистър за изпълнение на концесионните си договори. В основа на информацията, която е публикувана в Националния концесионен регистър към 30.09.2022 г. е изготвен годишния отчет за изпълнение на петте концесионни договора на общината през 2021 година, който е приложен към предложението, което сте получили. Годишния отчет за изпълнение на концесионните договори през 2021 г. след одобрението на общинския съвет се оповестява на интернет страницата на Националния концесионен регистър. Благодаря ви.

**Г-н Иво Пазарджиев:** Благодаря на госпожа Стефанова. Заявки за изказвания? Няма. Режим на гласуване.

**КВОРУМ – 48. С 47 гласа „за”, 0 „против” и 1 „въздържали се” се прие**

**РЕШЕНИЕ № 1105**

На основание чл. 21, ал. 2, във връзка с чл. 21, ал. 1, т. 23 от ЗМСМА, чл. 40, ал. 2, т. 2 и ал. 3, т. 4, във връзка с чл. 132 от Закона за концесиите, Общинският съвет реши:

Одобрява Годишен отчет за изпълнение на концесионните договори през 2021 г., съгласно приложение.

**Г-н Иво Пазарджиев:** Следваща точка. Аз съм вносител. Госпожа Деница Иванова ще води. Заповядайте, госпожо Иванова.

**Г-жа Деница Иванова:** Благодаря, господин Пазарджиев.

**Точка 10**

**К.л.№ 1060 Съгласие „Комплексен онкологичен център – Русе“ ЕООД да реализира проект за закупуване на медицинска апаратура и съпътстващите разходи за СМР чрез финансиране от Регионален фонд за градско развитие АД и Банка ДСК ЕАД**

**Г-жа Деница Иванова:** Заповядайте, господин Пазарджиев.

**Г-н Иво Пазарджиев:** Уважаеми господин Кмет, колеги. Във връзка с постъпило искане от Д-р Камен Кожухаров, управител на КОЦ – Русе, предлагам проект за решение, с което да дадем съгласие за закупуване на нови апарати и за начина, по който да се финансират. Описани са в проекта за решение, в точка 2 и 3 чрез съответните кредити. Ако има въпроси към Д-р Кожухаров, той е в залата, можем да му дадем думата. Аз искам да го поздравя за активността и за начина, по който управляват лечебното заведение. Дай Боже още такива проекти за решение да гласуваме в настоящия мандат. Благодаря ви.

**Г-жа Деница Иванова:** Благодаря на господин Пазарджиев. Заявки за изказвания? Не виждам. Система за гласуване, моля.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 1106**

На основание чл. 21, ал. 2, във връзка с чл. 21, ал. 1, т. 23 от ЗМСМА, чл. 8, ал. 1, т. 1 и чл. 10, ал. 1, т. 13 от Наредба №9 за реда и условията за упражняване правата на Община Русе върху общинската част от капитала на търговските дружества на Общински съвет – Русе, Общинският съвет реши:

1. Дава съгласие „Комплексен онкологичен център – Русе“ ЕООД, ЕИК 117527022 да реализира проект за закупуване на фабрично нови апарат за магнитно-резонансна томография и цифрова мамографска система, както и съпътстващите разходи за СМР, чрез финансиране от Регионален фонд за градско развитие АД и Банка ДСК ЕАД.

2. Дава съгласие „Комплексен онкологичен център – Русе“ ЕООД, ЕИК 117527022 да поеме дълг в общ размер до 1 881 600 лева от Регионален фонд за градско развитие АД и Банка ДСК ЕАД, като сключи договори за финансиране покупката на фабрично нови апарат за магнитно-резонансна томография и цифрова мамографска система, както и съпътстващите разходи за СМР.

3. Дава съгласие „Комплексен онкологичен център – Русе“ ЕООД, ЕИК 117527022 чрез управителя му, да обезпечи дълга за закупуване на фабрично нови апарат за магнитно-резонансна томография и цифрова мамографска система, както и съпътстващите разходи за СМР чрез:

- Първи по ред особен залог по реда на Закона за особените залози на съществуващо оборудване на КОЦ – Русе ЕООД с балансова стойност от минимум 250 000 лева;

- Първи по ред особен залог по реда на Закона за особените залози върху оборудването, което ще се закупи със средства от кредита;

- Първи по ред особен залог по реда на Закона за особените залози върху вземания по всички текущи и бъдещи разплащателни сметки на лечебното заведение в Банка ДСК.

4. Възлага на управителя на „Комплексен онкологичен център – Русе“ ЕООД, ЕИК 117527022 да организира и проведе процедурите за възлагане на обществени поръчки за реализиране покупката на фабрично нови апарат за магнитно-резонансна томография и цифрова мамографска система, както и съпътстващите СМР.

**Г-жа Деница Иванова:** Заповядайте, господин Пазарджиев за водене.

**Г-н Иво Пазарджиев:** Благодаря.

**Точка 11**

**К.л.№ 1029 Одобрение на Споразумение между Община Русе и Специализирана болница за активно лечение на пневмо-фтизиатрични заболявания „д-р Димитър Граматиков“ – Русе ЕООД за съфинансиране на дейности по проект „Строително-монтажни работи за създаване и оборудване на изолирани помещения за пациенти с COVID-19“**

**Г-н Иво Пазарджиев:** Госпожа Златомира Стефанова.

**Г-жа Златомира Стефанова:** Благодаря, господин Председател. Уважаеми общински съветници, това е много положително, че двете болници, които са общински, увеличават капацитета си, подобряват обслужването и се разширяват. Както знаете, тъй наречения Тубдиспансер „д-р Димитър Граматиков“ – Русе ЕООД имаше одобрена сума за финансиране от 243 360 лева. Към този проект управителя на медицинското заведение включва допълнителни дейности, които са на стойност 190 000 лева, които целят да завършат цялостната идея и инвестицията, като Община Русе ще бъде възложител на обществената поръчка в строителството. В тази връзка е необходимо одобрение на подписаното споразумение, с което болницата ще предостави на Община Русе средства за съфинансиране на дейностите, които са в размер до 190 000 лева. Благодаря ви.

**Г-н Иво Пазарджиев:** Благодаря на госпожа Стефанова. Заявки за изказвания по точката? Няма. Режим на гласуване, моля.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 1107**

На основание чл.21, ал.2 от ЗМСМА, във връзка с чл.61, ал.1 и чл.21, ал.1, т.23 от ЗМСМА, Общинският съвет реши:

1. Одобрява подписаното Споразумение между Община Русе и СБАЛПФЗ „Д-р Д. Граматиков – Русе“ ЕООД за съфинансиране на дейности по проект „Строително-монтажни работи за създаване и оборудване на изолирани помещения за пациенти с COVID-19“.

**Г-н Иво Пазарджиев:** Обявявам 15 минути почивка. Моля всички съветници да бъдат в 11:25 на местата си.

***15 минути почивка***

**Г-н Иво Пазарджиев:** Ще изчакаме минута-две още и…Господин Тотев, може ли да погледнете в коридора, дали има някой и да го поканите. Колеги, нека да стартираме проверка на кворума. Тридесет и един души са се регистрирали по електронна система. В залата влизат още колеги, така че имаме необходимия кворум да подновим нашата работа. Следваща точка дванадесета. Госпожа Деница Иванова ще води, тъй като съм вносител по нея.

**Точка 12**

**Упълномощаване на представител на Община Русе в Общото събрание на „Водоснабдяване и канализация” ООД, гр. Русе**

**Г-жа Деница Иванова:** Заповядайте, господин Пазарджиев.

**Г-н Иво Пазарджиев:** Уважаеми дами и господа, настоящия проект за решение е във връзка с провеждането на конкурс за управител на „Водоснабдяване и канализация” ООД, гр. Русе. Както знаете, инж. Илиан Милев беше назначен за временно изпълняващ длъжността след като предходния управител господин Сава Савов почина. С нашето решение ще упълномощим нашите представители да гласуват „за“ по точка 1 и 2, а именно провеждане на процедурата за конкурс на управител на „Водоснабдяване и канализация”, която се провежда по Закона за публичните предприятия. Благодаря.

**Г-жа Деница Иванова:** Благодаря на господин Пазарджиев. Заявки за изказвания? Не виждам. Режим на гласуване, моля.

**КВОРУМ – 37. С 37 гласа „за”, 0 „против” и 0 „въздържали се” се прие**

**РЕШЕНИЕ № 1108**

На основание чл. 21, ал. 1, т. 9 от ЗМСМА във връзка с чл. 137, ал. 6 от ТЗ и чл. 16, т.1 от Наредба № 9 на ОбС – Русе за реда и условията за упражняване правата на община Русе върху общинската част от капитала на търговските дружества, Общински съвет – Русе реши:

1. Упълномощава представителите на Община Русе в Общото събрание на „Водоснабдяване и канализация” ООД, гр. Русе – Валери Иванов, Деница Иванова, Илиян Илиев, Пламен Цветков, Дилян Саманджиев и Станимир Станчев, по точка 1 от дневния ред да гласуват „ ЗА провеждане на конкурсна процедура за избор на управител на „Водоснабдяване и канализация” ООД, гр. Русе във връзка с чл. 21, ал. 1 от Закона за публичните предприятия и чл. 9, ал. 2 от Наредбата за изискванията и критериите за ВиК операторите и квалификацията на персонала им, приета с Постановление № 11 на Министерския съвет от 23.01.2018 г. (обн., ДВ, бр. 9 от 2018 г.)“, на общото събрание, което ще се проведе на 28.11.2022 г. от 10.30 ч. в сградата на „ВиК“ ООД гр. Русе, ул. „Добруджа“ № 6.
2. Упълномощава представителите на Община Русе в Общото събрание на „Водоснабдяване и канализация” ООД, гр. Русе – Валери Иванов, Деница Иванова, Илиян Илиев, Пламен Цветков, Дилян Саманджиев и Станимир Станчев, по точка 2 от дневния ред на общото събрание, което ще се проведе на 28.11.2022 г. от 10.30 ч. в сградата на „ВиК“ ООД гр. Русе, ул. „Добруджа“ № 6, да гласуват „ ЗА възлагане на министъра на регионалното развитие и благоустройството да проведе конкурсна процедура за избор на управител на „Водоснабдяване и канализация“ ООД, гр. Русе по реда и условията на ЗПП, Правилника за прилагане на ЗПП и утвърдените със Заповед № РД-02-14-796/17.08.2018 г., изм. със Заповед № РД-02-14-815/24.09.2021 г. на МРРБ Правила за провеждане на конкурси за управители и членове на съвети на директорите на търговските дружества, осъществяващи дейности по стопанисване, поддържане и експлоатация на ВиК системи в качеството им на ВиК оператори“.

**Г-жа Деница Иванова:** Заповядайте, господин Пазарджиев за водене.

**Г-н Иво Пазарджиев:** Благодаря на госпожа Иванова. Продължаваме по дневния ред.

**Точка 13**

**К.л.№ 1049 Продажба на енергиен обект, собственост на Община Русе**

**Г-н Иво Пазарджиев:** Госпожа Златомира Стефанова, заповядайте.

**Г-жа Златомира Стефанова:** Уважаеми общински съветници, поддържаме точката, която е преминала през всички комисии без забележка. Благодаря ви.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля.

**КВОРУМ – 38. С 38 гласа „за”, 0 „против” и 0 „въздържали се” се прие**

**РЕШЕНИЕ № 1109**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, чл. 8, ал. 1, чл. 35, ал. 4, т. 2 от Закона за общинската собственост, при съответна предложение на Общински съвет – Русе, § 4, ал. 1, 3 и 7 от ПЗР към Закона за енергетиката, чл. 31, ал. 7 от Наредба № 1, на Общински съвет – Русе, за общинската собственост, Общинският съвет реши:

I. Дава съгласие за продажба на енергиен обект по смисъла на § 1, т. 23 от Допълнителните разпоредби на Закона за енергетиката, собственост на Община Русе, на „ЕЛЕКТРОРАЗПРЕДЕЛЕНИЕ СЕВЕР“ АД, ЕИК 104518621, представляващ самостоятелен обект в сграда с идентификатор 63427.2.4221.8.1 по кадастралната карта и кадастралните регистри на гр. Русе, Община Русе, Област Русе, с площ от 36,10 кв.м., намиращ се на етаж 1 в сграда с идентификатор 63427.2.4221.8, с предназначение: Сграда за образование. Сградата е разположена в поземлен имот с идентификатор: 63427.2.4221, с предназначение на самостоятелния обект: Инфраструктурен обект в сграда, представляващ ТРАФОПОСТ "ГУРГУЛЯТ", брой нива на обекта 1, с прилежащи части: 3,9 % ид. ч. от общите части на сградата, обект на Акт за частна общинска собственост №10524/27.06.2022 г., вписан под №112, том 23, н.д. 4744, д.в.р. 7876, вх. рег. №8132/ 29.06.2022 г. в Служба по вписванията – гр. Русе към Агенция по вписванията.

II. Одобрява определената от лицензиран оценител Иван Стайков Лазаров, град Русе, с рег. №1001012144/14.12.2009 г. оценка, и утвърждава следната пазарна стойност – цена за продажба на енергиен обект, представляващ самостоятелен обект в сграда с идентификатор 63427.2.4221.8.1 по кадастралната карта и кадастралните регистри на гр. Русе, Община Русе, Област Русе, с площ от 36,10 кв.м., намиращ се на етаж 1 в сграда с идентификатор 63427.2.4221.8, с предназначение: Сграда за образование. Сградата е разположена в поземлен имот с идентификатор: 63427.2.4221, с предназначение на самостоятелния обект: Инфраструктурен обект в сграда, представляващ ТРАФОПОСТ "ГУРГУЛЯТ", брой нива на обекта 1, с прилежащи части: 3,9 % ид. ч. от общите части на сградата, обект на Акт за частна общинска собственост №10524/27.06.2022 г., вписан под №112, том 23, н.д. 4744, д.в.р. 7876, вх. рег. №8132/ 29.06.2022 г. в Служба по вписванията – гр. Русе към Агенция по вписванията – пазарна цена 20 794,00 лева (двадесет хиляди седемстотин деветдесет и четири лева), без дължими данъци и такси.

Всички дължими данъци и такси по сделката се дължат от купувача – „ЕЛЕКТРОРАЗПРЕДЕЛЕНИЕ СЕВЕР“ АД, ЕИК 104518621.

Решението подлежи на оспорване чрез Общински съвет – Русе пред Административен съд – Русе, по реда на АПК, в 14-дневен срок от съобщаването му.

**Точка 14**

**К.л.№ 1050 Прехвърляне на общински части, представляваща придаваеми терени от 24 кв.м. и 8 кв.м. по улична регулация, срещу част от 3 кв.м. от ПИ №501.118 /УПИ XI-118/ – частна собственост към ПИ №501.452 – ул. „Стара планина“, кв. 12, село Долно Абланово, Община Русе**

**Г-н Иво Пазарджиев:** Госпожа Стефанова, заповядайте.

**Г-жа Златомира Стефанова:** Благодаря, господин Председател. Уважаеми общински съветници, поддържаме точката за прилагане на уличната регулация в с. Долно Абланово. Благодаря ви.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 1110**

На основание чл. 21, ал. 1, т. 8 и чл. 21, ал. 2 от ЗМСМА, чл. 6, ал. 1 и ал. 3, чл. 41, ал. 2, чл. 8, ал. 9 всички от ЗОС, §6, ал. 1, §8, ал. 2, т. 1 и ал. 3 на същия параграф от ПРЗУТ, във връзка с §22, ал. 1, т. 1, буква „б“ от ЗР от ЗУТ, с цел прилагане на регулацията, във връзка със скица-предложение за ПУП-ПР на УПИ XI-118 в кв. 12 по регулационния план на село Долно Абланово, Община Русе, Протокол №27/06.04.2022 г. на Комисията по общинска собственост, Общински съвет – Русе, реши:

1. Допълва годишната програма за управление и разпореждане с имотите – общинска собственост за 2022 г. с продажба на терени, както следва:

1.1. Придаваема част от 24 кв.м. по улична регулация от поземлен имот /ПИ/ №501.452 – улица „Стара планина“, общинска собственост, към УПИ XI-118, в кв. 12 по регулационния план на село Долно Абланово, ЕКАТТЕ 22558, Община Русе, с прогнозна цена в размер на 240 лева (двеста и четиридесет лева), без дължими данъци и такси.

1.2. Придаваема част от 8 кв.м. по улична регулация от поземлен имот /ПИ/ №501.452 – улица „Стара планина“, общинска собственост, към УПИ XI-118, в кв. 12 по регулационния план на село Долно Абланово, ЕКАТТЕ 22558, Община Русе, с прогнозна цена в размер на 80 лева (осемдесет лева), без дължими данъци и такси.

1.3. Придобиване от Община Русе на придаваема част от 3 кв.м. от УПИ XI-118 в кв. 12 по регулационния план на село Долно Абланово, ЕКАТТЕ 22558, Община Русе към общински поземлен имот /ПИ/ №501.452, представляващ улица „Стара планина“, село Долно Абланово, Община Русе, с прогнозна цена в размер на 30 лева (тридесет лева), без дължими данъци и такси.

2. Обявява придаваем терен от 24 кв.м. по улична регулация от поземлен имот /ПИ/ №501.452 – улица „Стара планина“, село Долно Абланово, ЕКАТТЕ 22558, Община Русе, придавани към УПИ XI-118, в кв. 12 по регулационния план на село Долно Абланово, Община Русе, за частна общинска собственост.

3. Обявява придаваем терен от 8 кв.м. по улична регулация от поземлен имот /ПИ/ №501.452 – улица „Стара планина“, село Долно Абланово, ЕКАТТЕ 22558, Община Русе, придавани към УПИ XI-118, в кв. 12 по регулационния план на село Долно Абланово, Община Русе, за частна общинска собственост.

4. Да се придадат 24 кв.м. по улична регулация от поземлен имот /ПИ/ №501.452 – улица „Стара планина“ към УПИ XI-118, в кв. 12 по регулационния план на село Долно Абланово, ЕКАТТЕ 22558, Община Русе, собственост на Румяна Илиева Ангелова, на стойност 240 лева (двеста и четиридесет лева), без данъци и такси.

5. Да се придадат 8 кв.м. по улична регулация от поземлен имот /ПИ/ №501.452 – улица „Стара планина“ към УПИ XI-118, в кв. 12 по регулационния план на село Долно Абланово, ЕКАТТЕ 22558, Община Русе, собственост на Румяна Илиева Ангелова, на стойност 80 лева (осемдесет лева), без данъци и такси.

6. Да се придадат 3 кв.м. от УПИ XI-118, в кв. 12 по регулационния план на село Долно Абланово, ЕКАТТЕ 22558, Община Русе, собственост на Румяна Илиева Ангелова, към общински поземлен имот /ПИ/ №501.452, представляващ улица „Стара планина“, село Долно Абланово, Община Русе, на стойност 30 лева (тридесет лева), без данъци и такси и доплащане от Румяна Илиева Ангелова на Община Русе цена в размер на 290,00 лева (двеста и деветдесет лева) и дължимите данъци и такси, съобразно правилата на данъчното законодателство, след погасяване на насрещните вземания на страните по т. 4, 5 и 6 до размера на по-малкото, във връзка с прехвърляните придаваеми части от описаните имоти, при условията на чл. 103, ал. 1 и чл. 104 от ЗЗД.

30% от постъпленията от прехвърлянията на посочените придаваеми терени да се използват за дейности, съответно посочени в чл. 52, ал. 5, т. 1 и т. 2 от ЗМСМА, на територията на съответното населено място.

Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**Точка 15**

**К.л.№ 1051 Прекратяване на съсобственост чрез доброволна делба върху съсобствения с Община Русе поземлен имот с идентификатор 63427.6.331 по КККР на гр. Русе, с адрес гр. Русе, кв. „Чародейка-Г-Север“, ул. „Зорница“, по реда на 36, ал. 1, т. 1 от Закона за общинската собственост**

**Г-жа Златомира Стефанова:** Благодаря, господин Председател. Поддържаме точката. Комисията по общинска собственост също дава своето съгласие за прекратяване на съсобственост чрез доброволна делба. Благодаря ви.

**Г-н Иво Пазарджиев:** Благодаря. Заявки за изказвания? Няма. Режим на гласуване по точката.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 1111**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 36, ал. 1, т. 1 и ал. 2 на същия член, чл. 8, ал. 1 и ал. 9 от Закона за общинска собственост, чл. 34, ал. 2 и чл. 36 от Закона за собствеността, чл. 69, ал. 2, изречение първо и второ от Закона за наследството, чл. 34, ал. 1, т. 1, ал. 2, т. 1 и ал. 3 на същия член от Наредба №1 за общинската собственост на Общински съвет – Русе, ПУП – ИПРЗ, одобрен със Заповед №РД-01-2509/04.08.2022 г. на Кмета на Община Русе, Заявление вх. №ОИ-04-5/26.08.2022 г. и извлечение от Протокол №32/17.10.2022 г. на Комисията по общинска собственост, Общинският съвет реши:

1. Допълва годишната програма за управление и разпореждане с имоти общинска собственост за 2022 г. за прекратяване на съсобствеността между Община Русе и Емил Георгиев Калинов, чрез доброволна делба върху съсобствения поземлен имот с идентификатор 63427.6.331 по Кадастралната карта и кадастралните регистри на гр. Русе, целият с площ от 1 288 кв.м., трайно предназначение на територията: Урбанизирана¸ с начин на трайно ползване: Ниско застрояване (до 10 m), с адрес гр. Русе, кв. „Чародейка-Г-север“, ул. „Зорница“, а съгласно Частично-застроителния и регулационен план на гр. Русе, одобрен със Заповед №151/08.02.2000 г. на Кмета на Община Русе представляващ урегулиран поземлен имот (УПИ) VIII-186пп в кв. 599.2., чрез придобиване в реален дял и в изключителна собственост от Община Русе на УПИ Х-448, с проектен идентификатор по Кадастралната карта на гр. Русе 63427.6.448, с площ от 322 кв.м.

2. Дава съгласие за прекратяване на съсобствеността между Община Русе и Емил Георгиев Калинов, чрез доброволна делба върху съсобствения поземлен имот с идентификатор 63427.6.331 по Кадастралната карта и кадастралните регистри на гр. Русе, целият с площ от 1 288 кв.м., трайно предназначение на територията: Урбанизирана¸ с начин на трайно ползване: Ниско застрояване (до 10 m), с адрес гр. Русе, кв. „Чародейка-Г-север“, ул. „Зорница“, а съгласно Частично-застроителния и регулационен план на гр. Русе, одобрен със Заповед №151/08.02.2000 г. на Кмета на Община Русе представляващ урегулиран поземлен имот (УПИ) VIII-186пп в кв. 599.2., при която съсобствениците да придобият в реален дял и в изключителна собственост, както следва:

1.Емил Георгиев Калинов – УПИ XI-449, кв. 599.2 (с проектен идентификатор по Кадастралната карта на гр. Русе 63427.6.449) с площ от 966 кв.м.

2. Община Русе – УПИ Х-448, кв. 599.2 (с проектен идентификатор по Кадастралната карта на гр. Русе 63427.6.448) с площ от 322 кв.м.,

с цел прилагане на регулацията по предвижданията на ПУП – ИПРЗ, одобрен със Заповед №РД-01-2509/04.08.2022 г. на Кмета на Община Русе, без изравняване дяловете на съделителите.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 16**

**К.л.№ 1052 Откриване на процедура за провеждане на публичен търг с явно наддаване за продажба на недвижим имот – частна общинска собственост, с адрес: гр. Мартен, ЕКАТТЕ: 47336, Община Русе, ул. „Страхил войвода“ №8**

**Г-жа Златомира Стефанова:** Благодаря, господин Председател. Поддържаме точката. Комисията по общинска собственост също дава своето съгласие, както и кмета на Кметство гр. Мартен. Благодаря ви.

**Г-н Иво Пазарджиев:** Благодаря. Заявки за изказвания? Няма. Режим на гласуване по точката, моля.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 1112**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 35, ал. 1, чл. 8, ал. 1 и ал. 9, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Заявление вх.№94Д-13601-1#1 от 01.10.2021 г. и извлечение от Протокол №30/19.07.2022 г. на Комисията по общинска собственост, Общинският съвет реши:

1. Допълва годишната програма за управление и разпореждане с имоти общинска собственост за 2022 г. за продажба на застроен урегулиран поземлен имот (УПИ) XIV-1030 в кв. 63 по Регулационния и застроителния план на гр. Мартен, ЕКАТТЕ: 47336, Община Русе, одобрени със Заповед №128/23.04.1986 г. на Зам. Председателя на ИК на ОбНС – Русе, с площ от 994 кв.м., представляващ поземлен имот №0.1030 от кв. 63, с трайно предназначение на територията: Урбанизирана, начин на трайно ползване: Ниско застрояване (до 10 m), с адрес: гр. Мартен, ул. „Страхил войвода“ №8, предмет на АЧОС №8091/04.08.2016 г., вписан под №148, том 29, н.д. 5858, ДВР 11046, вх.рег.№11293 от 08.08.2016 г. по описа на Службата по вписвания – Русе, с прогнозен приход от продажбата в размер на 36778,00 лева, без включени дължими данъци и такси.

2. Дава съгласие за откриване на процедура за провеждане на публичен търг с явно наддаване за продажба на застроен урегулиран поземлен имот (УПИ) XIV-1030 в кв. 63 по Регулационния и застроителния план на гр. Мартен, ЕКАТТЕ: 47336, Община Русе, одобрени със Заповед №128/23.04.1986 г. на Зам. Председателя на ИК на ОбНС – Русе, с площ от 994 кв.м., представляващ поземлен имот №0.1030 от кв. 63, с трайно предназначение на територията: Урбанизирана, начин на трайно ползване: Ниско застрояване (до 10 m), с адрес: гр. Мартен, ул. „Страхил войвода“ №8, предмет на АЧОС №8091/04.08.2016 г., вписан под №148, том 29, н.д. 5858, ДВР 11046, вх.рег.№11293 от 08.08.2016 г. по описа на Службата по вписвания – Русе, при начална тръжна продажна цена 36 778,00 лв., без дължими данъци и такси. Последните се определят след провеждане на тръжната процедура и са за сметка на спечелилият участник – купувач.

30% от постъпленията от продажбата да се използват за дейности, предвидени в чл. 52, ал. 5 на Закона за местното самоуправление и местната администрация, на територията на съответното населено място.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 17**

**К.л.№ 1053 Откриване на процедура за провеждане на публичен търг с явно наддаване за продажба на недвижим имот – частна общинска собственост, находящ се в землището на гр. Мартен, ЕКАТТЕ: 47366, Община Русе, местност „Вехтите лозя“**

**Г-жа Златомира Стефанова:** Благодаря, господин Председател. Поддържаме точката. Становището на кмета на гр. Мартен е положително, както и на Комисията по общинска собственост.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 1113**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 35, ал. 1, чл. 8, ал. 1 и ал. 9, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Заявление вх.№ОИ-10-92/01.07.2022 г. и извлечение от Протокол №30/19.07.2022 г. на Комисията по общинска собственост, Общинският съвет реши:

1. Допълва годишната програма за управление и разпореждане с имоти общинска собственост за 2022 г. за продажба на поземлен имот с идентификатор 47336.11.345, съгласно Кадастралната карта и кадастралните регистри на гр. Мартен, ЕКАТТЕ 47336, Община Русе, одобрени със Заповед №РД-18-878/30.03.2018 г. на Изпълнителния директор на Агенция по геодезия, картография и кадастър, находящ се в землището на гр. Мартен, Община Русе, местност „Вехтите лозя“,с площ от 312 кв.м., трайно предназначение на територията: Земеделска, с начин на трайно ползване: Деградирала орна земя, шеста категория при неполивни условия, предмет на АЧОС №9405/24.09.2019 г., вписан под №134, том 32, Н.Д. 6626, ДВР 12345, вх.рег. №12599 от 26.09.2019 г. по описа на Службата по вписвания – Русе, с прогнозен приход от продажбата в размер на 2 090,00 лева, без дължими данъци и такси.

2. Дава съгласие за откриване на процедура за провеждане на публичен търг с явно наддаване за продажба на поземлен имот с идентификатор 47336.11.345, съгласно Кадастралната карта и кадастралните регистри на гр. Мартен, ЕКАТТЕ 47336, Община Русе, одобрени със Заповед №РД-18-878/30.03.2018 г. на Изпълнителния директор на Агенция по геодезия, картография и кадастър, находящ се в землището на гр. Мартен, Община Русе, местност „Вехтите лозя“,с площ от 312 кв.м., трайно предназначение на територията: Земеделска, с начин на трайно ползване: Деградирала орна земя, шеста категория при неполивни условия, предмет на АЧОС №9405/24.09.2019 г., вписан под №134, том 32, Н.Д. 6626, ДВР 12345, вх.рег. №12599 от 26.09.2019 г. по описа на Службата по вписвания – Русе, при начална тръжна продажна цена 2 090,00 лв., без дължими данъци и такси. Последните са за сметка на спечелилия търга участник – купувач.

30% от постъпленията от продажбата да се използват за дейности, предвидени в чл. 52, ал. 5 на Закона за местното самоуправление и местната администрация, на територията на съответното населено място.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 18**

**К.л.№ 1054 Учредяване безвъзмездно право на управление на Министерството на труда и социалната политика върху част от недвижим имот – частна общинска собственост, находящ се в град Русе, бул. „Ген. Скобелев“ №45, за срок от 5 (пет) години**

**Г-жа Златомира Стефанова:** Благодаря, господин Председател. Срокът за ползването на общинския имот е изтекъл, затова предлагаме да бъде удължен за нови пет години по искането на Министерството на труда и социалната политика. Благодаря ви.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 1114**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 12, ал. 3 и ал. 4 от ЗОС, във връзка с чл. 13, ал. 2 от Наредба №1 за общинската собственост на Общински съвет – Русе, и извлечение от Протокол №32/17.10.2022 г. на КОС, Общински съвет – Русе реши:

Дава съгласие за учредяване безвъзмездно право на управление върху част с площ 60,00 кв.м. от самостоятелен обект в сграда с идентификатор 63427.2.4805.3.3 по Кадастралната карта и кадастралните регистри на гр. Русе, целият с площ от 462,28 кв.м., с предназначение: За делова и административна дейност, брой нива на обекта: 1, с адрес гр. Русе, бул. „Ген. Скобелев“ №45, етаж 3, предмет на АЧОС №6643/16.02.2012 г., вписан под №1, том 6, Н.Д. 1009, ДВР 1935, вх. рег. №1984 от 28.02.2012 г. по описа на Службата вписвания – Русе, която част представлява стаи с номера 4, 5 и 6, на Министерството на труда и социалната политика, за нуждите на Главна дирекция „Европейски фондове, международни програми и проекти“, за срок от 5 (пет) години.

Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**Точка 19**

**К.л.№ 1055 Учредяване възмездно право на пристрояване към сграда частна собственост, в имот частна общинска собственост**

**Г-н Иво Пазарджиев:** Заповядайте.

**Г-жа Златомира Стефанова:** Благодаря, господин Председател. Поддържаме точката, както е внесена. Има положително становище на Комисията по общинска собственост. Благодаря ви.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 1115**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл.38, ал. 2 и ал. 4, и чл. 41, ал. 2 от ЗОС, чл. 8, ал. 1, ал. 9 от ЗОС, чл. 26, ал. 1, т. 3 и чл. 42, ал. 2 от Наредба №1 за общинската собственост на Общински съвет – Русе и Протокол №29/25.05.2022 г. на Комисията по общинска собственост, Общинският съвет реши:

1. Допълва Годишната програма за управление и разпореждане с имоти общинска собственост за 2022 г. с учредяване възмездно право на пристрояване за изграждане на пристройка - зимна градина със застроена площ 45,60 кв.м. към съществуваща сграда с идентификатор 63427.6.160.1 по КККР на гр. Русе, с адрес гр. Русе, ж.к. „Чародейка-Г-юг., върху имот-частна общинска собственост с идентификатор 63427.6.160 по КККР на гр. Русе, с прогнозен приход от учредяване на правото на пристрояване в размер на 3 653,00 лв., без данъци и такси.

2.Дава съгласие за учредяване възмездно право на пристрояване за изграждане на пристройка - зимна градина на един етаж със застроена площ 45,60 кв.м. към сграда – частна собственост с идентификатор 63427.6.160.1 по КККР на гр. Русе, в поземлен имот с идентификатор 63427.6.160 по КККР на гр. Русе, с адрес гр. Русе, ж.к. „Чародейка-Г-юг, обект на Акт №7429/28.04.2015 г. за частна общинска собственост, в полза на Иларион Младенов Илиев, съобразно виза за проектиране одобрена от Главния архитект на Община Русе, срещу заплащане на цена в размер на 3 653,00 лева, без включени дължими данъци и такси, които се дължат от суперфициара.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 20**

**К.л.№ 1044 Отдаване под наем на имот – частна общинска собственост, за клуб на Сдружение „Шахматен клуб Дунав-1931“**

**Г-н Иво Пазарджиев:** Заповядайте.

**Г-жа Златомира Стефанова:** Благодаря, господин Председател. Това е стандартна процедура. Предлагаме сдружението, което е наемател на Община Русе, чиито договор е изтекъл, да се сключи за нов срок от 5 години, като отдаваме две стаи на втория етаж. Сградата на бул. „Фердинанд“ №3А. Благодаря.

**Г-н Иво Пазарджиев:** Благодаря. Заявки за изказвания? Няма. А! Господин Атанасов, заповядайте.

**Г-н Владислав Атанасов:** Уважаеми колеги, господин Кмет. Точката е повод за изказване за мен. Няма да коментирам състоянието на русенския и въобще на националния шахмат. Разбира се все още ние даваме възможност този спорт макар и под формата на сдружение или на приятели на шахмата да се развива. За мен е особено приятно, защото като бивш състезател на този клуб, радвам се, че той все още съществува. Повода за изказването ми е друг. Става въпрос за следното. Когато даваме тази сграда, тези помещения под наем, аз се сещам за помещенията, които шахматния клуб преди това помещаваше. Става въпрос за сградата на улица „Гурко“ №19. Ще помоля от тази трибуна, правя го за трети път, общината в качеството на добър стопанин да направи нещо за разчистването на сметището, което е в двора на тази общинска собственост, защото изключително нелицеприятно е да се свързва, русенци все още свързват ова място с шахматния клуб. И въобще, аз считам, че не е приятно да съществува такова импровизирано сметище в рамките на централна градска част, а и въобще в рамките на града.

**Г-н Иво Пазарджиев:** Благодаря на господин Атанасов. Кмета на Община Русе ще отговори.

**Г-н Пенчо Милков:** Господин Атанасов, това място ще бъде почистено. Благодаря Ви за информацията. Ежедневно, ежемесечно се изнасят гондоли с такива импровизирани сметища и не ми е било известно, че в двора на тази къща има. Ще изпратя колегите да го почистят. Благодаря.

**Г-н Иво Пазарджиев:** Благодаря на кмета. Други заявки за изказвания няма. Режим на гласуване по точката, моля.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 1116**

На основание чл.21, ал.2, във връзка с чл.21, ал.1, т.8 от ЗМСМА, във връзка с чл.11, ал.2 и чл.14, ал.6 от Закона за общинската собственост, във връзка с чл.15, ал.6 от Наредба № 1 на Общинския съвет за общинската собственост, във връзка с чл.1, т.2, чл.2, ал.1, т.19, чл.3, чл.4 и чл.5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да се отдаде под наем за срок от пет години, като клуб, на Сдружение „Шахматен клуб Дунав-1931“, ЕИК 175620888, части от самостоятелен обект в сграда с идентификатор 63427.2.5512.1.2, представляващи помещения №5 и №6 на втори етаж, с обща площ 51,00 кв. м., административен адрес: гр. Русе, бул. „Цар Фердинад“ №3А, ет.2 предмет на АЧОС №6675/ 09.04.2012 г., срещу заплащане на месечна наемна цена в размер на 54,00 лв. без включен ДДС.

Решението подлежи на оспорване чрез Общински съвет - Русе пред Административен съд Русе в 14 - дневен срок от съобщаването.

**Точка 21**

**К.л. № 1045 Отдаване под наем на имот – частна общинска собственост, за клуб на Сдружение „Зелена ваканция-БТБ“**

**Г-н Иво Пазарджиев:** Заповядайте.

Г-жа Златомира Стефанова: Благодаря. Уважаеми общински съветници, сградата, която предлагаме да се отдаде под наем в Лесопарк „Липник“ представлява хижа, която е без наемател от 2019 година. Хижата се нуждае от сериозен ремонт. Сдружението на БТБ желае да я ремонтира, стопанисва, да осъществява различни съвместни активности с деца на възраст от 6 до 13 години, включително чрез организиране на ежедневни различни спортни занимания, развлекателни и състезателни събития и туризъм, който са свързани със спорт, изкуство и здравословен начин на живот. Тук има и представител на сдружението, ако имате допълнителни въпроси. Благодаря.

**Г-н Иво Пазарджиев:** Благодаря на госпожа Стефанова. Заявки за изказвания? Няма. Режим на гласуване.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 1117**

На основание чл.21, ал.2, във връзка с чл.21, ал.1, т.8 от ЗМСМА, във връзка с чл.11, ал.2 и чл.14, ал.6 от Закона за общинската собственост, във връзка с чл.15, ал.6 от Наредба № 1 на Общинския съвет за общинската собственост, във връзка с чл.1, т.2, чл.2, ал.1, т.19, чл.3, чл.4 и чл.5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да се отдаде под наем за срок от пет години, като клуб на Сдружение „Зелена Ваканция - БТБ“, ЕИК 206949265, масивна двуетажна сграда-хижа, с предназначение: курортна туристическа сграда, находяща се в землището на село Николово, Община Русе, с идентификатор по КККР на гр. Русе 51679.54.497.1, със застроена площ 150,00 кв. м. и разгъната застроена площ 300,00 кв. м., предмет на Акт за частна общинска собственост №8143 от 09.01.2017. срещу заплащане на месечна наемна цена в размер на 150,00 лв. без включен ДДС.

Решението подлежи на оспорване чрез Общински съвет - Русе пред Административен съд - Русе в 14 - дневен срок от съобщаването.

**Точка 22**

**К.л.№ 1030 Условия за закупуване на дървесина от склад, добита в горски територии, собственост на Община Русе, за 2022 г. по реда, предвиден в Наредбата за условията и реда за възлагане на дейности в горски територии – държавна и общинска собственост и за ползване на недървесни горски продукти**

**Г-н Иво Пазарджиев:** Господин Димитър Недев ще докладва. Заповядайте.

**Г-н Димитър Недев:** Уважаеми господин Председател, уважаеми дами и господа общински съветници. Предлагам да приемете решението във вида, в който е представено пред вас и във вида, в който е коментирано и обсъждано на комисиите. Целта е повече хора да имат и да получат право да закупуват дървесина, която след това спекулативно да не се продава. Благодаря.

**Г-н Иво Пазарджиев:** Благодаря на господин Недев. Заявки за изказвания? Няма. Режим на гласуване.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 1118**

На основание чл. 21, ал. 2 във връзка с чл. 21, ал. 1, т. 8 от ЗМСМА, чл. 112, ал. 1, т. 2 и ал. 2 от Закон за горите, чл. 71, ал. 1, т. 4, ал. 2, ал. 7 и ал. 10 от Наредба за условията и реда за възлагане на дейности в горски територии – държавна и общинска собственост и за ползване на недървесни горски продукти, Общински съвет - Русе реши:

1. Право да закупят дървесина, в количествата, определени в Решение № 1068, прието с Протокол № 39 от 13.09.2022 г. Общински съвет – Русе и при цени, не по-ниски от ценоразписа, утвърден със същото решение, имат:
   1. Физически и юридически лица, и еднолични търговци – без право на продажба;
   2. Училища, социални домове, детски заведения, религиозни институции, културни институции на бюджетна издръжка-без право на продажба.
2. Лицата по т. 1.1. и 1.2. следва да имат постоянен адрес /за физическите лица/, респ. седалище и адрес на управление /за юридическите лица/, на територията на община Русе.
3. Физическите лица могат да закупят до 10 куб. метра /за едно домакинство/, а юридическите лица, едноличните търговци– до 5 куб. метра, за една календарна година.
4. Заявленията за закупуване на дървесина се подават до ОП „Паркстрой“ - Русе, като същите се вписват в списък по реда на тяхното постъпване. Списъкът се утвърждава от Кмета на Община Русе или определен от него зам. кмет.

В изпълнение на чл. 52, ал. 5, т. 2 на ЗМСМА, 30 на сто от постъпленията от ползването на дървесина и недървесни горски продукти от горите, общинска собственост, се използват за изпълнение на дейности от местно значение в съответните населени места.

**Точка 23**

**К.л.№ 1031 Утвърждаване на маршрутни разписания по междуселищните линии от Общинската транспортна схема. Определяне на автогара на територията на гр. Русе за начална, междинна и крайна спирка по маршрута на автобусните линии. Определяне на линии и курсове за изпълнение с автобуси за превоз на трудноподвижни лица**

**Г-н Иво Пазарджиев:** Заповядайте, господин Заместник-кмет.

Г-н Димитър Недев: Уважаеми господин Председател, уважаеми общински съветници. Това е точка, която също беше дълго дискутирана. Точка, за която бяха извършени всички изисквания на Закона. Самата общинска транспортна схема в междуселищните линии е разработена от екип на Русенския университет. Мина обществено обсъждане, взеха се предвид препоръки на граждани и на кметовете на населени места. Извърши се установяване и засичане на пътникопотока, анализ на данните, въз основа на което се прави това предложение за транспортната схема. Тъй като материала е изключително голям като съдържание. Той е предоставен за разглеждане на членовете на екипа, ръководители на екипа. Господин Асенов е тук, заедно с Отдел „Транспорт“. Ако има нужда, сме насреща да внесем допълнителна яснота.

**Г-н Иво Пазарджиев:** Благодаря на господин Недев. Заявки за изказвания по точката? Няма. Режим на гласуване, моля.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 1119**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация, чл. 17, ал. 5, чл. 19, ал. 6 и чл. 22, ал.1, т. 2 от Закона за автомобилните превози, чл. 8, ал. 3 и чл. 18, ал.1, т. 2 от Наредба № 2 от 15.03.2002 г. за условията и реда за утвърждаване на транспортни схеми и за осъществяване на обществени превози на пътници с автобуси, издадена от министъра на транспорта и съобщенията:

1. Утвърждава Общинска транспортна схема в част междуселищни линии, съгласно Приложение № 1;

2. Определя:

2.1. Автогара „Изток“ за начална/крайна спирка за линиите от Общинската транспортна схема в част междуселищни линии;

2.2. Автогара „Изток“ за начална/крайна спирка за линиите от Областната транспортна схема, по направленията от Русе за: Ветово/Глоджево (Смирненски), Щръклево/Нисово, Красен, Червен и Кошарна;

2.3. Автогара „Юг“ за начална/крайна спирка за линиите от Областната транспортна схема, по направленията от Русе за: Мечка, Тръстеник, Ряхово, Малко Враново, Юделник, Батин, Бяла, Кацелово, Баниска/Помен;

2.4. Автогара „Юг“ за начална, междинна и крайна спирка по маршрута на автобусните линии от Републиканската транспортна схема;

3. Дава съгласие, кмета на Община Русе да проведе процедура за възлагане на превозите по утвърдените с настоящото решение междуселищни линии от Общинската транспортна схема.

4. Определя курсове, които ще бъдат обявени за изпълнение с автобуси за превоз на трудноподвижни лица, както следва:

4.1. 15% от курсовете от общинската транспортна схема;

4.2. 15% от курсовете от областната транспортна схема;

4.3. 5% от курсовете от републиканската транспортна схема;

5. Настоящото Решение отменя Решение № 327, Прието с Протокол №15/20.09.212 г. и Решение № 944, Прието с Протокол№36/20.03.2014 г., с които е утвърдена Общинска транспортна схема в част междуселищни линии.

**Точка 24**

**К.л.№ 1032 Приемане на Наредба за изменение и допълнение на Наредба №16 за определянето и администрирането на местните такси, цени на услуги и права на територията на Община Русе**

**Г-н Иво Пазарджиев:** Господин Енчо Енчев ще докладва. Заповядайте.

**Г-н Енчо Енчев:** Уважаеми господин Председател, уважаеми общински съветници. По време на дискусиите по точката в последните комисии на Общинския съвет, бяха направени някои допълнения и изменения, с които искам да ви запозная. В Параграф 1 от проекта се изменя, както следва, в чл.59, ал.1, т.39 се правят следните изменения: чл. 39.1а, цената 2 лв./брой, се заменя с 5 лв./брой; в т.39.1б, цената 4 лв./брой, се заменя с 6 лв./брой; в т.39.1б става „в“, цената 5 лв./брой, се заменя с 10 лв./брой; в т.39.1б става „д“, цената 10 лв./брой, се заменя с 25 лв./брой; чл.39.1б става „е“, цената 10 лв./брой, се заменя с 15 лв./брой; чл.39.1б става „ж“, цената 20 лв./брой, се заменя с 40 лв./брой; в т.39.1б „и“, цената 2 лв./брой, се заменя с 4 лв./брой; в т.39.1б „и“, цената 10 лв./брой, се заменя с 15 лв./брой. В Параграф 2 от проекта се изменя, както следва. В чл.59, ал.1, т.39 се допълва нова буква „Р“ със следния текст: „За екскурзоводска беседа по градски маршрут на английски език 50 лв./брой“. Тези цени съгласувах с ръководството на Историческия музей. Госпожа Ренета Рошкева е тук. Предлагам да бъде подкрепено предложението с така направеното допълнение.

**Г-н Иво Пазарджиев:** Благодаря на заместник-кмета. Постъпило е заявление от нашия колега общинския съветник Владислав Атанасов, с което той заявява, че си прави отвод по настоящата точка, тъй като е служител на Регионален исторически музей. Аз лично считам, че господин Атанасов не е в конфликт на интереси, но той за по-сигурно си е подал това заявление. Нашето решение няма да го облагодетелства лично, но той си е направил отвод. Така че, има ли заявки за изказвания? Господин Орлин Дяков, заповядайте.

**Г-н Орлин Дяков:** Уважаеми колеги, в Комисията по култура, тъй като тя е водеща, аз направих част от тези предложения. Другите мисля, че ги направи госпожа Златомира Стефанова. Аз мисля, че града ни притежава един прекрасен музей. Знаете в Европа как е, за да влезете в някакъв музей какви пари се плащат. Мисля, че ние имаме абсолютното основание са се гордеем с това, което имаме и затова цените трябва да са по-високи. Освен това, директора на музея може да ги редуцира в различните обекти с вътрешни заповеди, затова е по-добре да имаме по-високи цени, да приемем по-високите цени, а той вече да реши примерно дали Къщата на Захари Стоянов или другите обекти, Пантеона, биха били с тези цени, които ние приемаме. Аз ви призовавам да подкрепим материала. Благодаря за вниманието.

**Г-н Иво Пазарджиев:** Благодаря Ви, господин Дяков. Други заявки за изказвания? Не виждам. Режим на гласуване по точката, моля. Уважаеми колеги, аз ще направя искане за прегласуване на точката, тъй като един от колегите погрешно му е отчетен гласа. Стартирана е системата. Моля гласувайте.

**КВОРУМ – 48. С 47 гласа „за”, 1 „против” и 0 „въздържали се” се прие**

**РЕШЕНИЕ № 1120**

На основание чл.79 от АПК, чл.21, ал.2, във връзка с ал.1, т.23 и чл. 17, ал.1, т.5 от Закона за местното самоуправление и местната администрация, чл.6, ал.2 и чл. 9 от Закона за местните данъци и такси и чл. 187, ал. 2 от Закона за културното наследство, Общински съвет – Русе реши:

Приема Наредба за изменение и допълненние на Наредба №16 за определянето и администрирането на местните такси, цени на услуги и права на територията на Община Русе, както следва:

**§1** . В чл. 59, ал.1, т. 39 се правят следните изменения:

1. В т. 39.1, б. „а“ цената „**2.00 лв. бр**“ се заменя с „**5 лв./бр.**“;

2. В т. 39.1, б. „б“ цената „**4,00 лв./бр**“ се заменя с „**6 лв./бр.**“;

3. В т. 39.1, б. „в“ цената „**5,00 лв./бр**“ се заменя с „**10 лв./бр.**“;

4. В т. 39.1, б. „д“ цената „**10.00 лв.**“ се заменя с „**25 лв./бр**.“;

5. В т. 39.1, б. „е“ цената „**10.00 лв.бр**“ се заменя с „**15 лв./бр.**“;

6. В т. 39.1, б. „ж“ цената „**20.00 лв. бр**“ се заменя с „**40 лв./бр.**“;

7. В т. 39.1, б. „и“ цената „**2.00 лв. бр**“ се заменя с „**4 лв./бр**“;

8. В т. 39.1, б. „н“ цената „**10.00 лв. бр**“ се заменя с „**15 лв./бр**“;

**§2** . В чл. 59, ал.1, т. 39 **се допълва нова буква - ''р'', със следния текст: ''за екскурзоводска беседа по градски маршрут на английски – 50,00 лв./бр.“**

**Точка 25**

**К.л.№ 1033 Удостояване на именития русенски хоров диригент Антоний Николов Тодоров със званието „Почетен гражданин на Русе“ – посмъртно**

**Г-н Иво Пазарджиев:** Заместник-кмета Енчо Енчев ще докладва. Заповядайте.

**Г-н Енчо Енчев:** Благодаря Ви, господин Председател. Уважаеми общински съветници, Антоний Николов е една от водещите фигури в музикалния живот на Русе от средата на 60-те до края на 80-те години на 20-ти век. Името на Антоний Николов и до днес свързваме с разцвета на русенските училищни и детски хорове. Той посвещава целия си съзнателен творчески път на идеята за създаване на известната и до днес Детска хорова школа в Русе. Основател е на прочутия хор на русенските момчета при Общински младежки дом, както и дългогодишен ръководител на елитния днес девически хор „Дунавски вълни“. Десетки национални и престижни международни награди са свързани с възхода на неговите детски формации, както и участия с награди в престижни международни фестивали в България…

**Г-н Иво Пазарджиев:** Моля за тишина в залата.

**Г-н Енчо Енчев:** …, Франция, Русия и други. През елитната школа на педагога и диригент Антоний Николов минават стотици талантливи русенски момчета и момичета, мнозина от които по-късно попълват състава на именитите русенски хорове „Родина“, „Дунавски звуци“, а други от тях не без влиянието на своя Маестро, развиват бъдещето си в музикалното изкуство като професионални певци, оперни артисти, диригенти, инструменталисти у нас и в чужбина. Считам, че русенци дължат на неговата памет званието „Почетен гражданин на Русе“ и ви призовавам да подкрепите предложението.

**Г-н Иво Пазарджиев:** Благодаря Ви, господин Енчев. Първо заявено изказване от господин Косьо Станев.

**Г-н Косьо Станев:** Уважаеми господин Кмет, уважаеми господин Председател, уважаеми колеги. Аз познавах и съм работил много пъти при различни постановъчни ситуации с детските хорове и с формациите, които Антоний Николов ръководеше през 80-те години. Искам да ви уверя, че това искане за присъждане на почетно звание не е лишено от разум, не е лишено от логиката, която се появява при оценка приноса на една голяма творческа личност в културния живот на Русе. Освен това, нека да си спомним, че края на 70-те и 80-те години, град Русе беше меката на хоровото пеене не само в България, но и в Източна Европа и въобще в Европа. Тук беше елита на хоровото изкуство на България и не можем без внимание да отминем този прекрасен период и такива големи личности като него, като Васил Арнаудов. Нека имаме спомен и да ценим. Благодаря, ще подкрепя предложението.

**Г-н Иво Пазарджиев:** Благодаря на господин Станев. Кмета на Община Русе също иска да направи изказване.

**Г-н Пенчо Милков:** Уважаеми господин Председател, уважаеми съветници. Внесъл съм това предложение и от цялото си сърце го подкрепям. Присъединявам се към всичко, което е написано като текст, което съм подписал и съм го внесъл, но още няколко думи искам да кажа като хорист на Хора на русенските момчета. Току-що разбрах и госпожа Кръстева, че е била хорист в другия хор, който е ръководил. Има личности, които няма как да бъдеш почетен или изявен само в областта професионалната, в която се развиваш. В конкретния случай говорим точно за такъв човек, който покрай хоровото пеене изгради десетки стотици личности в града, много хора. Заниманието с музика изграждаше в децата виждания и чувства, които впоследствие изградиха изключителни русенци. Затова за мен погледа върху Антоний Николов не трябва да бъде само и единствено като диригент, а и по отношение на педагогическата дейност, която извърши върху много, много деца в рамките на нашето израстване. И още една гледна точка, един ракурс към това, което вършим днес. Според мен в живота на този човек има една несправедливост и тя ясно трябва да се заяви. Това е, когато създава големия хор изявен девически „Дунавски вълни“, след това малко след като той навършва пенсионна възраст, диригентството му бива отнето и той започва от нулата създаването на следващия хор – Хора на момчетата. Според мен не може възрастта да е причина за това, особено в сферата на културата. Един човек да спре да бъде диригент или педагог на тези деца. Затова според мен днес ние, вие с вашето решение, възстановяваме и тази несправедливост. Така че с цялото си сърце също подкрепям предложението. Вярвам, че ще го подкрепите единодушно. Благодаря ви.

**Г-н Иво Пазарджиев:** Благодаря на кмета. Чудесно е, че има единодушие по това предложение. Дай Боже да се сещаме за такива хора още приживе да ги награждаваме. Госпожа Росица Георгиева? Да. Режим на гласуване по точката, моля.

**КВОРУМ – 49. С 48 гласа „за”, 0 „против” и 1 „въздържали се” се прие**

**РЕШЕНИЕ № 1121**

На основание чл. 21, ал. 2, чл. 21, ал. 1, т. 22 от ЗМСМА и чл. 28, във вр. с чл. 26, ал. 1, т. 1 и т. 2 и чл. 27, ал. 1 от Наредба № 17 за символиката на Община Русе, Общински съвет – Русе реши:

Удостоява посмъртно със званието „Почетен гражданин на Русе” Антоний Николов Тодоров за изключителните му заслуги за изграждането и утвърждаването на прочутата Детска хорова школа в Русе и принос за издигане престижа на нашия град като важна и неотменна част от развитието на националната музикална култура.

**Г-н Иво Пазарджиев:** Общински съвет удостоява посмъртно Антоний Николов със званието „Почетен гражданин на Русе“ (аплодисменти от зала).

**Точка 26**

**К.л.№ 1046 Осигуряване на материална база за предоставяне на социална услуга „Дневен център за деца и младежи с увреждания – седмична грижа“**

**Г-н Иво Пазарджиев:** Господин Заместник-кмет, заповядайте.

**Г-н Енчо Енчев:** Благодаря, господин Председател. Уважаеми общински съветници, с Решение №1070 прието с Протокол №40/13.10.2022 г. на Общински съвет – Русе, се промени броя на потребителите на „Дневен център за деца и младежи с увреждания – седмична грижа“ от 20 на 30 потребители, считано от 01.11.2022 година. В тази връзка е необходимо да се осигури средата, материалната база, в която ще се гарантира подобряване качеството на обгрижване на по-голям брой нуждаещи се от подкрепа деца и младежи със специални потребности и ще се намалят рисковете водещи до социалното му изключване и изолация.

**Г-н Иво Пазарджиев:** Моля за тишина в залата!

**Г-н Енчо Енчев:** Предлагам да подкрепите направеното предложение.

**Г-н Иво Пазарджиев:** Благодаря, господин Заместник-кмет. Заявки за изказвания по точката? Няма. Режим на гласуване, моля.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 1122**

На основание чл. 21, ал. 2, във връзка с чл. 21, ал. 1, т. 23 от ЗМСМА, чл. 64, ал. 2, т. 2 от Закона за социалните услуги, Общински съвет – Русе реши:

Социалната услуга „Дневен център за деца и младежи с увреждания“ - седмична грижа, да се предоставя и в следните части от сграда публична общинска собственост:

- Сграда с идентификатор 63427.8.651.3 по Кадастралната карта и кадастралните регистри на гр. Русе, с площ от 227 кв.м., брой етажи: 1, с предназначение: Сграда за детско заведение, с административен адрес гр. Русе, ул. „Искър“ №41, описана в АПОС №5661/06.02.2009 г.

- Източната част от сграда с идентификатор 63427.8.651.4 по Кадастралната карта и кадастралните регистри на гр. Русе, със застроена площ от 373 кв.м. и разгъната застроена площ от 746 кв.м., брой етажи: 2, с предназначение: Сграда за детско заведение, с разгъната застроена площ на предоставяната източна част от сградата от 373 кв.м., с административен адрес гр. Русе, ул. „Искър“ №41, описана в АПОС №5661/06.02.2009 г.

**Точка 27**

**К.л.№ 1047 Кандидатстване на Община Русе по Процедура чрез директно предоставяне на безвъзмездна финансова помощ BG05SFPR002-2.002 „Укрепване на общинския капацитет“ по ПРЧР 2021-2027, за конкретни бенефициенти /КБ/**

**Г-н Иво Пазарджиев:** Заповядайте.

**Г-н Енчо Енчев:** Благодаря. Уважаеми общински съветници, от 12.10.2022 г. общините в Република България могат да кандидатстват с проектни предложения по мярка „Укрепване на общинския капацитет“, която се финансира по ПРЧР. С проекта, който ще представи Община Русе по процедура „Укрепване на общинския капацитет“ ще се подобри информирането на системата на социалните услуги и ще се улесни прехода към нови механизми на местно ниво чрез развитие и укрепване на капацитета на служителите в Дирекция „Хуманитарни дейности“. По проекта не се изисква съфинансиране. Той ще се реализира в период от 24 месеца и ще позволи предоставяне на интегрирана подкрепа на общините в изпълнение на правомощията съгласно Закона за социалните услуги, Закона за хората с увреждания и Закона за личната помощ. Предлагам да подкрепите направеното предложение като дадете възможност Община Русе да кандидатства по Процедура чрез директно предоставяне на безвъзмездна финансова помощ „Укрепване на общинския капацитет“.

**Г-н Иво Пазарджиев:** Благодаря, господин Енчев. Заявки за изказвания няма. Режим на гласуване.

**КВОРУМ – 49. С 49 гласа „за”, 0 „против” и 0 „въздържали се” се приe**

**РЕШЕНИЕ № 1123**

На основание чл. 21, ал. 2, във връзка с ал.1, т. 23 и чл. 17, т. 7 от Закона за местното самоуправление и местната администрация, Общински съвет Русе реши:

1. Дава съгласие Община Русе да кандидатства по Процедура чрез директно предоставяне на безвъзмездна финансова помощ BG05SFPR002-2.002 „Укрепване на общинския капацитет” по П РЧР 2021- 2027.

**Точка 28**

**К.л.№ 1057 Информация за изменения на Бюджета на Община Русе към 30.09.2022 година**

**Г-н Иво Пазарджиев:** Госпожа Емилия Пенева ще докладва. Заповядайте.

**Г-жа Емилия Пенева:** Уважаеми дами и господа общински съветници, информацията за изменението на бюджета ви се предоставя съгласно чл.125, ал.4 от Закона за публичните финанси. Тя ви се предоставя в три приложения, като първото приложение дава информация за всички документи, писма, заповеди, с които първоначалния бюджет от 187 милиона е направил своята трансформация в посока нагоре в размер на 205 428 890 лева. Второто приложение дава информация как е разпределен този бюджет – на държавни дейности, местни дейности и дофинансиране. И третото приложение дава информация за изменението на индикативния разчет на средствата от Европейския съюз, така както се предвижда да бъдат изпълнени проектите по индикативни стойности по съответните програми. Предложените промени съответно за третото тримесечие са съобразени с основните показатели, фискални правила и ограничения разписани в закона. Към 30.09 общинския бюджет е балансиран. Информацията е само за сведение.

**Г-н Иво Пазарджиев:** Благодаря. Заявки за изказвания по точката? Няма. Точката е само за информация. Продължаваме по следваща точка.

**Точка 29**

**К.л.№ 1058 Корекция на Бюджета на Община Русе за 2022 г.**

**Г-н Иво Пазарджиев:** Госпожа Пенева пак ще докладва. Заповядайте.

**Г-жа Емилия Пенева:** Предложението за корекция на бюджета обхваща всички сфери на бюджетния процес в настоящия си момент предвид напредъка на бюджетната година. Задоволяват се необходими нужди и отговорности, като се осигуряват средства във всички малки населени места предвид недостиг в улично осветление, аварирала отоплителна инсталация в административната сграда на бул. „Скобелев“ 45, както и опит за иновация в ДГ „Пинокио“ с изграждането на солна стая. По комисиите нямаше забележки. Поддържаме предложението заедно с допълнението, което сме направили във вида, в което е предложено.

**Г-н Иво Пазарджиев:** Благодаря, госпожо Пенева. Господин Траян Тотев за изказване.

**Г-н Траян Тотев:** Искам само да поздравя ръководството на детската градина, която реализира такъв проект с изграждане на солна стая. Това е един изключително иновативен подход от гледна точка на ръководството на детската градина и смятам, че и други могат в следващите години такива солни стаи да бъдат изградени в повече детски градини и това да съдейства за един по-здрав имунитет и по-здрави русенски деца.

**Г-н Иво Пазарджиев:** Благодаря, господин Тотев. Следващо заявено изказване на господин Мирослав Славчев.

**Г-н Мирослав Славчев:** Благодаря, господин Председател. Имам само питане. Вчера ми излезе този въпрос, когато видях госпожа Пенева в асансьора и я питах, но искам да го задам и официално. По отношение на сухите водолазни костюми, четири броя има заложени да се закупят. Абсолютни адмирации, това е нещо много добро, което евентуално ще се случи. Въпроса ми е, има ли обучени хора сред доброволците, които да ги ползват, защото за сухия водолазен костюм се иска специално обучение, специален курс. Не знам в Русе има ли. Вероятно има, щом се планират такива. Към тези сухи костюми въпроса ми е, има ли предвидено, то се казва „undersuit”, т.е. ползва се специфично бельо. Сухият костюм е нещо, което нямаш контакт с водата, той те изолира напълно и се ползва за гмуркане в много студени води. Не само при спасителни операции, при всякакви поводи в студена вода. Има ли предвидено термо бельо за тези хора, защото сухия костюм е строго индивидуално нещо, той не може да бъде заменяем, лична екипировка е и се ползва със специални плавници. Дали има и такива. Това ми е въпроса. Благодаря.

**Г-н Иво Пазарджиев:** Благодаря на господин Славчев. Кмета на Община Русе ще отговори.

**Г-н Пенчо Милков:** Уважаеми господин Славчев, уважаеми господин Председател, уважаеми колеги. Надявам се да подкрепите точката. Не мога да отговоря конкретно на въпроса и ще направя проверка, обаче тези костюми са в резултат на нашето виждане за закупуване на индивидуални предпазни средства и обосноваване способностите ни. Това е важно също да го знаете като общински съветници. Индивидуалните предпазни средства, които имахме бяха противогази от 78-ма година. В момента се закупуват индивидуални предпазни средства, старите се талкират. Днес пристигат два контейнера, жилищни контейнери, които общината може да използва за лица изпаднали в нужда, което считам, че е важно и тази точка определено показва желанието ми да увеличаваме способностите си в тази насока, което може да се ползва впоследствие с години. Използвам това, че съм станал отново да обърна внимание на нещо, което каза госпожа Пенева предвид и дебата в началото на разговора и публикацията във вестника. Бюджета на Община Русе, когато започнах да работя беше 130 милиона, в момента са 205. Всеки може да изчисли колко процента са това и да съпоставя спрямо инфлацията, защото това правихме днес. Екипа работи изключително мотивирано всички възможности да се осигурят от местни дейности и от държавни и затова имаме такава възможност през годината, сега да помагаме и на „Пинокио“ и на всички други инициативи и да се дават допълнително средства. Така че от точката мога да кажа, че за първи път бюджета на Община Русе е преминал 200 милиона лева и вече е 205 милиона лева след три години работа. Благодаря ви.

**Г-н Иво Пазарджиев:** Благодаря, господин Кмете. Няма други заявки за изказвания. Режим на гласуване по точката.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 1124**

На основание чл.21, ал.2 във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет – Русе реши:

**I. Приходи – държавни дейности**

ПГСС „Ангел Кънчев“

§2404 „Нетни приходи от продажби на услуги, стоки и продукция“ +100 000 лв.

**Всичко приходи държавна дейност: +100 000 лв.**

**II. Приходи – местни дейности**

§3612 „Получени други застрахователни обезщетения“ +3 415 лв.

**Всичко приходи местна дейност: +3 415 лв.**

**Всичко приходи по бюджета: +103 415 лв.**

**II. Разходи – държавни дейности**

ФУНКЦИЯ „Отбрана и сигурност“

Дейност 285 „Доброволни формирования за защита при бедствия“

§ 1098 „Други разходи, некласифицирани в другите параграфи и -22 700 лв.

подпараграфи“

§5203„Придобиване на друго оборудване, машини и съоръжения“ +22 700 лв.

Обект: „Водолазен сух костюм 4бр.“ +10 800 лв.

Обект: „Надуваема PVC лодка с подсилена алуминиева

подова настилка“ +5 400 лв.

Обект: „Носилка за спасяване с въжен достъп“ +4 700 лв.

Обект: „Професионален перфоратор акумулаторен с 2 батерии“ +1 800 лв.

**Всичко за дейност: 0 лв.**

**Всичко за функция: 0 лв.**

ФУНКЦИЯ „Образование“

Дейност 311 „Детски градини“

ДГ „Пинокио – Русе“

§1020 „Разходи за външни услуги“ -3 462 лв.

§5203„Придобиване на друго оборудване, машини и съоръжения“ +3 462 лв.

Обект: „Изграждане на солна стая в сградата на

ДГ „Пинокио-Русе, ул. „Димчо Дебелянов“№78“+3 462 лв.

**Всичко за дейност: 0 лв.**

Дейност 326 „Професионални гимназии и паралелки за професионална подготовка“

ПГСС „Ангел Кънчев“

§0101 „Заплати и възнаграждения на персонала

нает по трудови правоотношения“ +91 500 лв.

§0551 „Осигурителни вноски от работодатели за Държавно обществено

осигуряване“ +3 000 лв.

§0560 „Здравноосигурителни вноски от работодатели“ +5 000 лв.

§1051 „Командировки в страната“ +500 лв.

**Всичко за дейност: +100 000 лв.**

**Всичко за функция: +100 000 лв.**

ФУНКЦИЯ „Здравеопазване“

Дейност 431 „ Детски ясли, детски кухни и яслени групи в детска градина“

§1016 „Вода, горива и енергия“ +83 098 лв.

§ 5100 „Основен ремонт на дълготрайни материални активи“ -83 098 лв.

Обект: „Преустройство и промяна предназначението на етаж 3

на бивш ДМСГД /разкриване на две яслени групи към ДЯ №6, град Русе/“

/било: 91 150 лв.; става: 8 052 лв./

**Всичко за дейност: 0 лв.**

**Всичко за функция: 0 лв.**

ФУНКЦИЯ „Социално осигуряване, подпомагане и грижи“

Дейност 541 „Домове за възрастни хора с увреждания“

§1016 „Вода, горива и енергия“ -20 000 лв.

§5203„Придобиване на друго оборудване, машини и съоръжения“ +20 000 лв.

Обект: „Соларни панели за ДПЛФУ „Милосърдие“-6 бр.“-30 000 лв.

/било 30 000 лв.; става 0 лв./

Обект: „Изграждане на фотоволтаична система за ДПЛФУ

„Милосърдие“ +50 000 лв.

**Всичко за дейност: 0 лв.**

**Всичко за функция: 0 лв.**

ФУНКЦИЯ „Култура, спорт, почивни дейности и религиозно дело“

Дейност 739 „Музеи, художествени галерии, паметници на културата и етнографски

комплекси с местен характер“

§1015 „Материали“ -1 299 лв.

§ 5203 „Придобиване на друго оборудване, машини и съоръжения“ +1 299 лв.

Обект: „Металотърсач, изцяло потопяем, за търсене

на всякакви терени и условия за РИМ-Русе“ +1 299 лв.

**Всичко за дейност: 0 лв.**

**Всичко за функция: 0 лв.**

**Всичко разходи държавна дейност: +100 000 лв.**

**II. Разходи – местни дейности**

ФУНКЦИЯ „Общи държавни служби“

Дейност 122 „Общинска администрация”

§ 4214 „Обезщетения и помощи по решение на общинския съвет“ +10 000 лв.

**Всичко за дейност: +10 000 лв.**

**Всичко за функция: +10 000 лв.**

ФУНКЦИЯ „Образование“

Дейност 311 „Детски градини“

ДГ „Пинокио – Русе“

§1030 „Текущ ремонт“ -9 420 лв.

**Всичко за дейност: -9 420 лв.**

**Всичко за функция: -9 420 лв.**

ФУНКЦИЯ „Здравеопазване“

Дейност 469 „Други дейности по здравеопазването“

§1015 „Материали“ +1 998 лв.

§5203 „Придобиване на друго оборудване, машини и съоръжения“ -1 917 лв.

Обект: „Мултифункционална почистваща машина - употребявана -268 лв.

за ОП "Обреден дом", гр. Русе“/било: 60 000 лв.; става: 59 732 лв./

Обект: „Термодисплеи – 10 бр., град Русе“/било:37 440 лв.; става 36 000 лв./ -1440 лв.

Обект: „Генератор за монтиране на превозно средство, град Русе“ -9 лв.

/било: 15 213 лв.; става: 15 204 лв./

Обект: „Телефонна централа за интернет телефония, гр. Русе“ -200 лв.

/било: 80 400 лв.; става: 80 200 лв./

§5204 „Придобиване на транспортни средства“ -81 лв.

Обект: „Пикап – 1бр., град Русе“/било:67480 лв.; става 67409 лв./ -71 лв.

Обект: „Катафалка с охладителна система за ОП "Обреден дом", -10 лв.

гр. Русе“/било: 78 000 лв.; става: 77 990 лв./

**Всичко за дейност: 0лв.**

**Всичко за функция: 0лв.**

ФУНКЦИЯ „Жилищно строителство, благоустройство, комунално стопанство и опазване на околната среда“

Дейност 604 „Осветление на улици и площади“

§1016 „Вода, горива и енергия“ +58 060 лв.

Кметство Басарбово +8 760 лв.

Кметство Николово +15 000 лв.

Кметство Мартен +10 000 лв.

Кметство Просена +5 300 лв.

Кметство Ново село +2 000 лв.

Кметство Семерджиево +1 000 лв.

Кметство Хотанца +1 000 лв.

Кметство Червена вода +1 000 лв.

Кметство Сандрово +2 000 лв.

Кметство Тетово +10 000 лв.

Кметство Ястребово +1 000 лв.

Кметство Бъзън +1 000 лв.

**Всичко за дейност: +58 060 лв.**

Дейност 619 „Други дейности по жилищното строителство, благоустройството

и регионалното развитие“. Средствата в размер на 27 781 лв. се осигуряват от

§1020„Разходи за външни услуги“ -27 781 лв.

§5203 „Придобиване на друго оборудване, машини и съоръжения“ +27 781 лв.

Обект: Изграждане на нова отоплителна инсталация в сградата

на бул. „Ген. Скобелев“№ 45+27 781 лв.

**Всичко за дейност: 0лв.**

Дейност 623 „Чистота“

ОП „Паркстрой – Русе“

§0101 „Заплати и възнаграждения на персонала +6 000 лв.

нает по трудови правоотношения“

§1016 „Вода, горива и енергия“ - 6 000 лв.

**Всичко за дейност: 0лв.**

**Всичко за функция: +58 060лв.**

ФУНКЦИЯ „Разходи некласифицирани в другите функции“

Дейност 998 „Резерв“

§0098 „Резерв за непредвидени и неотложни разходи“ - 105 438 лв.

**Всичко за дейност: - 105 438 лв.**

**Всичко за функция: - 105 438 лв. Всичко разходи местни дейности: -46 798 лв.**

**III. Разходи ДД дофинансирани с общински приходи**

ФУНКЦИЯ „Образование“

Дейност 311 „Детски градини“

ДГ „Иглика“-гр. Русе

§1030 „Текущ ремонт“ +3 415 лв.

ДГ „Пинокио – Русе“

§5203„Придобиване на друго оборудване, машини и съоръжения“ +9 420 лв.

Обект: „Изграждане на солна стая в сградата на

ДГ „Пинокио-Русе, ул. „Димчо Дебелянов“№78“+9 420 лв.

**Всичко за дейност: +12 835 лв.**

Дейност 322 „Неспециализирани училища без професионални гимназии“

§5203 „Придобиване на друго оборудване, машини и съоръжения“ +37 378 лв.

Обект: “Монтаж на хидравлична платформа за осигуряване

на достъпна среда в ОУ "Тома Кърджиев"+37 378 лв.

/било:72103лв.; става:109481лв.в т.ч. 66 723лв. целеви/.

**Всичко за дейност: +37 378 лв.**

**Всичко за функция: +50 213 лв.**

**Всичко разходи ДД дофинансирани с общински приходи +50 213 лв.**

**IV. Корекции в Инвестиционната програма за 2022 г. с целеви средства:**

|  |  |  |  |  |  |
| --- | --- | --- | --- | --- | --- |
| Наименование на обекта | Финансиране с целеви средства /било/ | Финансиране с целеви средства /става/ | Финансиране със собствени средства /било/ | Финансиране със собствени средства /става/ | Корекция „+“/“-„ |
| **§5100 „Основен ремонт на дълготрайни материални активи“**  **Дейност 714 „Спортни бази и спорт за всички“**  Обект: „ Основен ремонт спортно игрище, град Русе- проекти + АН, СМР и СН, град Русе“ | 21400 | 21 118 |  |  | -282 |
| **§5203**„**Придобиване на друго оборудване, машини и съоръжения“**  **Дейност 619 „Други дейности по жилищното строителство, благоустройството и регионалното развитие“**  Обект: „Изграждане на нова отоплителна инсталация в сградата на бул. „Ген. Скобелев“№ 45 | 0 | 2219 | 27781 |  | +2219 |
| **§5206„Изграждане на инфраструктурни обекти“,**  **Дейност 619 „Други дейности по жилищното строителство, благоустройството и регионалното развитие“**  Обект: „Детска площадка за деца от 0 до 3 г. разположена югозападно от бл.45, жил. кв. "Дружба 3", град Русе“  Обект: Детска площадка за деца от 0 до 3 г. разположена западно от бл. "Г. Кирков", ЦГЧ, град Русе “  Обект: Изработване на ИТП за нова комбинирана детска площадка от 0 до 18г в прилежащ терен на север от ул. Александровска, УПИ VI-3759, кв.300, с места за отдих, парково оборудване и озеленяване., Русе  Обект: Изработване на ИТП за обновяване на съществуваща детска площадка на юг от бл.3 в кв. Дружба 3 за деца от 3 до 12г.  Обект: Изработване на ИТП за Детска площадка за деца от 0 до 3г. при бл. "Фазан", ЦГЧ, град Русе  Обект: „Изработване на ИТП за Облагородяване на входно пространство на жил. к-с "Чародейка - Г-юг", кв. 604, на запад и на юг от бл.117 и бл.118 в т.ч.: алеи, площадки с паркови елементи, паркова мебел и съоръжения за игра и релакс, озеленяване. Части: "Паркоустройство и благоустройство", "Геодезия", "Ел", "В и К", Конструктивни становища", "ПБЗ"  Обект: „Изработване на ИТП за Благоустрояване общински терен в кв. 205-за жил. стр-во заключен между ул. "Цариград", Механа "Русе", гаражи, бл. "Мургаш" и бл. "Георги Димитров-2" в т.ч.: спортно игрище; озеленяване, алеи, места за отдих с паркова мебел. Части: "Паркоустройство и благоустройство", "Геодезия", "Конструктивни становища"; ПБЗ, "ЕЛ", град Русе  **Дейност 713 „ Спорт за всички“**  Обект:“Баскетболно игрище в междублоковото пространство на бл. "Мура", бл. "Хвойна", кв. "Здравец Изток". Части: "Паркоустройство и благоустройство", "Геодезия", "Конструктивни становища", ПБЗ, "ЕЛ", град Русе“ | 10 246  10 968  3 470  2 000  2000  4 000  6 000  3500 | 10 226  10 944  3 270  1980  1980  3 996  4 691  3160 |  |  | -20  -24  -200  -20  -20  -4  -1309  -340 |

**Всичко разходи по бюджета: +103 415 лв.**

**Точка 30**

**К.л.№ 1059 Промяна на списъка на лицата и длъжностите, имащи право на транспортни разходи, съгласно чл. 35 ал.1, т.2 от ПМС №31/17.03.2022г. от Бюджет 2022 година, утвърден с Решение на Общински съвет № 898, прието с Протокол №33/26.04.2022г.- Приложение № 18**

**Г-н Иво Пазарджиев:** Госпожо Пенева, заповядайте.

**Г-жа Емилия Пенева:** Уважаеми дами и господа общински съветници, поддържаме предложението, така както е входирано.

**Г-н Иво Пазарджиев:** Благодаря, госпожо Пенева. Заявки за изказвания по точката? Няма. Режим на гласуване.

**КВОРУМ – 46. С 45 гласа „за”, 1 „против” и 0 „въздържали се” се прие**

**РЕШЕНИЕ № 1125**

На основание чл. 21, ал. 2 във връзка с чл. 21, ал. 1, т. 6 от ЗМСМА, чл.35, ал.1, т. 2 от Постановление №31 от 17.03.2022 година за изпълнението на държавния бюджет на Република България за 2022г., Общински съвет – Русе реши:

Утвърждава промяна на Приложение №18 Списък на лицата и длъжностите, имащи право на транспортни разходи утвърдено с Решение на Общински съвет № 898, прието с Протокол №33/26.04.2022г., както следва:

Чл. 35, ал.1, т.2 За пътувания от местоживеене до месторабота и обратно

ОУ „Ангел Кънчев“ - гр. Русе

Добавя се:

1. Мирослава Петкова Горначка – ЗАТС /Завеждащ административно техническа служба/ - билети, местожителство с. Червена вода.

**Точка 31**

**К.л.№ 1043 Допълнение на Правила и нормативи за прилагане на ОУПО – Русе**

**Г-н Иво Пазарджиев:** Заповядайте. Главния архитект, Архитект Ениманев.

**Арх. Иван Ениманев:** Благодаря. Уважаеми общински съветници, уважаеми господин Председател. Изменението касае следното. В чл.11 от Раздел 2, се допълва нова точка 3 със следното съдържание: „високотехнологична производствена зона, като по този начин приложението освен предимно чисто производствена, се допълва и същата високотехнологична производствена зона“. В това допълнение искам да отбележа какви процедури са преминати за изменението. Съгласно чл.124, ал.1 от ЗУТ с Решение № 1015 прието с Протокол № 36/14.07.2022 г. на Общински съвет – Русе се даде разрешение за изработване и изменение на ОУП. Съгласно чл.127, ал.1 от ЗУТ, изменението е публикувано на електронния сайт на Община Русе на 20.10.2022 година. Във в. „24 часа“, брой 50 на 21.10.2022 година и в. „Бряг“, брой 123, 21.10.2022 година. Проведено е обществено обсъждане за изменението…

**Г-н Иво Пазарджиев:** Архитект Ениманев, колегите са чели материала. Ако искате, акцентирайте само основно.

**Арх. Иван Ениманев:** Аз искам да го акцентирам, защото е важен. Кой чел-кой не е, това е друг въпрос. Изменението за правила на ОУП на Русе на 24.10.2022 година. Повтарям обществено обсъждане проведено. Изменението е прието от Общинския експертен съвет, като има едно особено мнение от представител на РИОСВ в този протокол, в което казва, че не се приема изменението без необходимата конкретика в устройването на зона високотехнологична и провеждането на процедура по реда на Глава 6 от Закона за опазване на околната среда. Да не се допуска промяна в графичната част или конкретното отреждане без процедура по екологична оценка. Сега, в тази връзка аз искам да направя уточнение и допълнение, че конкретното особено мнение касае градоустройствено планиране, което е заявено от инвеститор, т.е. в момента, в който се входира от инвеститор някакво предложение за разработване на високотехнологична зона, то категорично ще мине през такава процедура. Това е. благодаря за вниманието.

**Г-н Иво Пазарджиев:** Благодаря на Архитект Ениманев. Заявка за изказване имаме от госпожа Елеонора Николова.

**Г-жа Елеонора Николова:** Уважаеми господин Кмет, уважаеми господин Председател, уважаеми колеги. Първо искам да поздравя администрацията за това, че се внася такова предложение в ОУП. Редно е град Русе да има високотехнологична производствена зона. Това е един шанс за добри инвеститори, които могат да разположат инвестициите си тук. Няма да крия, че разговарях с госпожа Цонка Христова. Тя ме потърси, за да, не съм специалист по екология, но нейните притеснения са свързани с това. Общия устройствен план във всички случаи има и графична, има и словесна част и ние знаем, че всяка една зона има своето графично изражение. В случая, това изменение, което ни се предлага няма нито графична част, нито описателна част, от която ние да се убедим и да знаем къде ще се разположи съответната зона. Сега, вярно е, че създаването на високотехнологична зона предполага инвеститорски интерес и заявен такъв, но след като говорим за ОУП, след като общината предварително дава възможност на инвеститорите да разположат своята инвестиция, мястото според мен трябва да бъде посочено. Още повече, че ние сме в един град, в който чистотата на въздуха и замърсяванията са основен дразнител и предполагат висок интерес на обществото. Ето защо, зоната може да бъде разположена в място, което вече има натрупване на вредности. Важно е това да се отбележи предварително и аз смятам, че в определена степен РИОСВ са прави. Закона за опазване на околната среда, Глава 6 устройва начина, по който трябва да се даде такава оценка. Моето притеснение е, че между това разминаване на виждането на Главния архитект и на РИОСВ, може да се стигне до стопиране на решението ни и евентуално отново прегласуване. Затова предлагам като дискусия въпроса, редно ли е да го гласуваме без да имаме такива знания, без да имаме графично и словесно изражение на зоната предварително, след като тя става елемент на плана. Благодаря ви.

**Г-н Иво Пазарджиев:** Благодаря на госпожа Николова. Реплика за господин Александър Неделчев.

**Г-н Александър Неделчев /реплика/:** Благодаря, господин Пазарджиев. Уважаеми колеги, уважаема госпожо Николова, може би и Главния архитект ще каже същото, но става дума за промяна в текстовата част, за правилата и нормативите. Каква графика да има? На текстовата част да направим графика? Ама не, няма как да има графика, просто няма как. Ако нещо в тази промяна в правилата, която се прави не е ясно или има относно характера на промяната някакви съображения, разбирам. Но просто физически няма как да има графика.

**Г-н Иво Пазарджиев:** Благодаря на господин Неделчев. Други заявки за изказвания? Архитект Ениманев от името на администрацията.

**Арх. Иван Ениманев:** Благодаря. Уважаема госпожо Николова, искам да вмъкна следните неща. По Закона за индустриалните паркове има изискване, което, за да стане високотехнологична зона трябва да има такова отреждане в общия устройствен план. Лошото е, че в ЗУТ и последното изменение на ЗУТ, въведоха такава зона високотехнологична, въведоха и Закона за индустриалните паркове. Такава зона има от 2013 година ако се не лъжа в Наредба №7 за устройството на видовете територии. Въпроса тук е следния. Ние как даваме възможност на инвеститорите съгласно ОУП, при условие, че законодателят е дал възможност за такава зона, а ние в ОУП такава зона нямаме. Т.е. в ЗУТ, в Наредбата и в Закона за индустриалните паркове има такава зона, а в общите ни правила към ОУП, т.е. правилата и нормативите, такава зона не съществува. Затова правим това допълнение, да дадем шанс. Ние няма как да определим къде ще е тази зона. И още нещо. Тази високотехнологична зона е с параметри, които са дори по-благоприятни от предимно производствена. Тук не говорим за никакво замърсяване. В Наредба №7 са уточнени точно какви сгради и какво производство може да бъде направено, така че аз и с РИОСВ го коментирах лично и с Цонка Христова. Имат притеснения, съгласен съм, но ние в момента не можем да кажем на каква зона ще се прави екологична оценка, защото такава зона няма. Когато получим някакво инвестиционно предложение, това вече ще отиде на екологична оценка. Защото те ще кажат, ето тук в тази част или в този парк, или в Западна, или в Източна промишлена зона ще правим високотехнологичен парк. Чудесно, заповядайте екологична оценка. РИОСВ нямат основание, нямат на какво. Защото пак казвам, законодателят в закона е дал от 2013 година има три вида зони – предимно производствена, чисто производствена, високотехнологична. Когато е одобряван ОУП не е съблюдавано това нещо и не е прецизирано, така че нали просто трябва да дадем, според мен като така експерт, бих казал, че трябва да дадем шанс на всеки един инвеститор да кандидатства за такава зона съгласно този закон за парковете. Сега какви са основанията, аз не съм казал, че няма да минава екологична оценка, напротив, ще се минава, но просто трябва да се покаже в коя зона ще бъде и това ще стане съгласно инвестиционното намерение. Няма как ние да го обособим. Ако го обособим, това означава, че изменяме цялостно ОУП. Категорично. Благодаря за вниманието.

**Г-н Иво Пазарджиев:** Благодаря на Архитект Ениманев. Само правя една бележка. Уважаеми колеги, моля недейте задава въпроси от място, тъй като понякога диалога е много смислен, който водите, но няма да може да се протоколира. Просто да става един ясен протокол. В случая въпросите са уместни повечето пъти. Други заявки за изказвания? Кмета на Община Русе желае ли да вземе отношение? Заповядайте.

**Г-н Пенчо Милков:** Господин Председател, уважаеми колеги. Две думи по темата, които са изключително важни. Първата е, че с това гласуване дописва текстовата част, ясно да го обясним за гражданите, защото стана професионален разговор. Дописваме просто възможностите в Русе да има високотехнологичен парк. Когато бъде посочено конкретно място, това моментално минава през всички институции, които го съгласуват. Втория въпрос, който трябва да се посочи тук, така интересен е, е по отношение на реакцията на РИОСВ в конкретния случай. Изяснявам, към момента, в който това е гласувано на експертен съвет, мен ме няма няколко дни. Точката после е внесена от заместник-кмет. Госпожа Христова беше участник в промяна, тя беше извън Русе един месец, тук беше директора на търновската инспекция. Това също допринася лично да не можем да се видим. В изключително добра комуникация и се съобразявам с всяко нещо, което кажа, защото то във всички случаи е било смислено. В конкретния случай според мен, когато го виждат служителите на РИОСВ в експертния съвет съобразно нашия главен архитект внасяйки точката, ние нямаме място, което да съгласуваме. И там се получава неразбирателство с конкретния служител. Та до това според мен се стига и от моята липса, до разговор на директора с вас. Вчера съм я чул, дълго сме говорили. Мисля, че сме изяснили въпроса. В пълно съобразяване ще бъдем с изискванията на инспекцията. Благодаря ви.

**Г-н Иво Пазарджиев:** Благодаря на господин Кмета. Господин Юрий Георгиев за изказване.

**Г-н Юрий Георгиев:** Уважаеми колеги, аз възприемам това предложение като покана към потенциални инвеститори с високотехнологично производство. Единственото ми притеснение обаче е, че има някаква колизия на норми. Да не се получи така, че съгласно изискването на чл.125, текстовете от ЗУТ, изискват предварително наличие на инвестиционен интерес и в този смисъл да не се окаже, че решението може да бъде върнато от областния управител поради наличие на колизия. Иначе съм напълно съгласен, че е добре по този начин да поканим подходящи инвеститори. Благодаря.

**Г-н Иво Пазарджиев:** Благодаря на господин Георгиев. Архитект Ениманев виждам, че ще отговори на господин Георгиев.

**Арх. Иван Ениманев:** Само да поясня. Съгласно чл.125 от ЗУТ, да, има и такива противоречия, но те са за отделните инвестиционни намерения и относно подробните устройствени планове. Т.е. в момента, в който инвеститора предяви желание, че желае да направи такава зона, цялото предложение, то е входирано, за разрешаване ще бъде, как да кажа, ще бъде съгласувано с РИОСВ и няма да има абсолютно никакъв проблем с това нещо. Ще си мине през всички законови норми съгласно РИОСВ и Закона за опазване на околната среда. Просто 125 третира подробните устройствени планове, инвестиционните намерения. Благодаря.

**Г-н Иво Пазарджиев:** Благодаря, Архитект Ениманев. Не виждам други заявки за изказвания. Режим на гласуване по точката, моля.

**КВОРУМ – 42. С 41 гласа „за”, 0 „против” и 1 „въздържали се” се прие**

**РЕШЕНИЕ № 1126**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 127, ал. 6 от ЗУТ, във връзка с чл. 127, ал. 9 от ЗУТ, чл. 11 от Раздел 2 от Правила и нормативи за прилагане на ОУПО Русе и във връзка с чл. 4, ал. 1 и чл. 4, ал. 4 от Закона за индустриалните паркове, §1, т. 11, буква „а“ и „б“ от ДР на Закона за насърчаване на инвестициите, чл. 26, ал. 1 и ал. 2 от Наредба № 7 от 22 декември 2003г. за правила и нормативи за устройство на отделните видове територии и устройствени зони, чл. 21, ал. 1 от Наредба № 8 от 14 юни 2001г. за обема и съдържанието на устройствените планове, както и във връзка с чл. 19, ал. 1 от КРБ и чл. 55 от КРБ и Решение № 1 от Протокол № 21/26.10.2022г. на ОЕСУТ, Общински съвет – Русе реши:

1. Одобрява изменение на действащия общ устройствен план на Община Русе, в текстовата част за Правила и нормативи за прилагане на ОУПО, както следва:

1.1. В чл. 11 от Раздел 2 се допълва нова точка 3 със следното съдържание: „Високотехнологична производствена зона“ (Пс), като чл. 11 придобие следния вид:

„Разновидностите на производствени устройствени зони в ОУПО Русе, за които се спазват показателите и изискванията, подробно описани в Приложение № 1, са следните:

1. Предимно производствена зона (Пп);

2. Чисто производствена зона (Пч) и

3. Високотехнологична производствена зона (Пс)“

1.2. Допълва Приложение № 1 от Правила и нормативи за прилагане на ОУПО- Русе, като добавя нова т.14 „Високотехнологична производствена зона“ (Пс), с устройствени показатели по чл. 26, ал. 3, точки 1, 2 и 3 от Наредба № 7 от 22.12.2003 г. за правила и нормативи за устройство на отделните видове територии и устройствени зони.

В изпълнение на чл. 127, ал. 12 от ЗУТ, решението за одобряване изменението на ОУПО Русе, в текстовата част за Правила и нормативи за прилагане може да се обжалва по реда на чл. 215, ал. 1 в 14-дневен срок от обнародването в „Държавен вестник“ на акта за одобряването му.

**Точка 32**

**К.л.№ 1034 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – трасе на ел. кабел НН до ПИ 63427.153.2098 в м. „Караач“, землище на гр. Русе**

**Г-н Иво Пазарджиев:** Заповядайте, господин Главен архитект.

**Арх. Иван Ениманев:** Благодаря. Парцеларния план, предложени са два варианта на трасета с по 2 метра сервитут двустранно. При първия вариант дължината на трасето е 129,60 метра, а при засегнатата от сервитута площ е 448 квадрата. При втория вариант дължината е 139 метра, а сервитута 481 квадрата. Предлага се да се одобри първия вариант като по-целесъобразен. Благодаря.

**Г-н Иво Пазарджиев:** Благодаря на Главния архитект. Заявки за изказвания? Няма. Режим на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 1127**

На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 от ЗОЗЗ, чл. 30, ал. 3 от ППЗОЗЗ и искане с вх. №УТ-16-53/06.10.2022 г. от Сали Мустафа Али, Общински съвет - Русе реши:

1. Одобрява задание и разрешава изработване на подробен устройствен план /ПУП/ – парцеларен план за техническа инфраструктура извън урбанизираната територия - трасе на ел. кабел НН до ПИ 63427.153.2098 в м. „Караач“, землище на гр. Русе през следните имоти общинска собственост: 63427.105.26 и 63427.152.357 с НТП „За местен път“ и ПИ 63427.152.2332 с НТП „За селскостопански, горски, ведомствен път“ по първи вариант на трасе.
2. Дава предварително съгласие за утвърждаване на трасе на довеждащата инфраструктура за срок от една година.

**Точка 33**

**К.л.№ 1035 Даване на Разрешение за изработване на проект за Подробен устройствен план - План за застрояване (ПУП-ПЗ) на поземлени имоти с идентификатори 63427.149.808 и 63427.149.809 по КККР на гр. Русе, находящ се в местност „Касева чешма", гр. Русе**

**Г-н Иво Пазарджиев:** Заповядайте, господин Главен архитект.

**Арх. Иван Ениманев:** Благодаря. Съгласно общия устройствен план, имотите са извън урбанизирана територия, извън строителните граници във вилна зона. Предвидено е с общия устройствен план да се определи зона ОВ като се спазят нормативите за устройството на отделните видове територии. Със скицата-предложение се предвижда свързано застрояване на общата имотна граница на двата имота и ограничителни линии на застрояване. В имота има съществуващи сгради, които не се предвижда да бъдат елемент на плана. Благодаря.

**Г-н Иво Пазарджиев:** Благодаря Ви. Заявки за изказвания? Няма. Режим на гласуване.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 1128**

На основание чл. 21, ал. 2 във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.З от ЗУТ и искане вх. № УТ-27-94/21.09.2022 г. от Милен Пенчев Цонев, Общински съвет - Русе реши:

1. Одобрява задание за проектиране на Подробен устройствен план (ПУП) - План за застрояване (ПЗ) на ПИ с идентификатори 63427.149.808 и 63427.149.809 по КККР на гр. Русе, в местност „Касева чешма", землище на гр. Русе, Община Русе, като се изпълнят изискванията на чл.108, ал.2 от ЗУТ. С проекта ПУП - ПЗ се определя вилна зона с преобладаващо застрояване за вилно строителство и отдих - „Зона (Ов)", съгласно предвижданията на ОУПО - Русе, като се спазят изискванията за параметри на устройствените нормативи за зоната.
2. Разрешава изработване на ПУП - ПЗ на ПИ с идентификатори 63427.149.808 и 63427.149.809 по КККР на гр. Русе, в местност „Касева чешма", землище на гр. Русе, Община Русе, в съответствие с одобрено задание в т.1.

ПУП да се изготви в обем и съдържание съгласно изискванията на Наредба №8 на МРРБ за обема и съдържанието на устройствените планове.

Решението подлежи на разгласяване по реда на чл. 1246, ал. 2 от ЗУТ.

**Точка 34**

**К.л.№ 1048 Даване на разрешение за изработване на проект за Подробен устройствен план – План за застрояване (ПУП-ПЗ) на ПИ с идентификатор 63427.184.31 находящ се в местност „Над линията“, землището на гр. Русе, община Русе**

**Г-н Иво Пазарджиев:** Заповядайте.

**Арх. Иван Ениманев:** Благодаря. Съгласно общия устройствен план имота попада извън строителните граници на град Русе в зона смесена, многофункционална. Със скицата-предложение се предвижда ограничителни линии на застрояване отстоящи на по три метра от имотните граници, съгласно чл.35, ал.2 от ЗУТ. В поземления имот няма съществуващо застрояване. Предвиждането на възложителя е имота да бъде с предназначение за паркинг. Благодаря.

**Г-н Иво Пазарджиев:** Благодаря на Главния архитект. Заявки за изказвания? Няма. Режим на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 1129**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 5 и чл. 124б, ал. 1 от ЗУТ, във връзка с чл. 125, ал. 1 от ЗУТ и чл. 110, ал. 1, т. 3 от ЗУТ и искане с вх. №30-5899-4#1 от 05.10.2022 г. и №УТ-27-86 от 24.08.2022 г. ЕТ „Атанасов- Атанас Атанасов“, Общински съвет – Русе реши:

1. Одобрява задание за проектиране на Подробен устройствен план (ПУП) – План за застрояване (ПЗ) на ПИ с идентификатор 63427.184.31 находящ се в местност „Над линията“, землището на гр. Русе, община Русе, като се изпълнят изискванията на чл. 108, ал. 2 от ЗУТ. С проекта за ПУП-ПЗ се определя зона „Смесена многофункционална зона- разновидност 2“ (Смф2), съгласно предвижданията на ОУПО- Русе, като се спазят изискванията за параметри на устройствените нормативи за зоната. Със скицата-предложение се предвиждат нови граници на застрояване съгласно чл. 35, ал. 2 от ЗУТ като се предвижда имотът да е с предназначение „За паркинг“.
2. Разрешава изработването на ПУП – ПЗ на ПИ с идентификатор 63427.184.31 находящ се в местност „Над линията“, землището на гр. Русе, в съответствие с одобреното в т. 1 задание.
3. Решението да се разгласи с обявление по реда на чл. 124б, ал. 2 от ЗУТ.

**Г-н Иво Пазарджиев:** Следващата точка съм вносител. Госпожа Кръстева ще води.

**Точка 35**

**К.л.№ 1056 Създаване на работна група**

**Г-н Иво Пазарджиев:** Уважаеми колеги, предложението ми за създаване на работна група беше във връзка с постъпило предложение от гражданин във връзка с промяна на герба на Русе, като в предложението беше изписано да се добави лентичка с девиз на града, каквато има на много български и европейски градове. По време на дебатите в постоянните комисии, а и в разговорите, които имахме между политическите сили, действително както и в обществото видях реакцията, че хората си помислиха, че едва ли не ще вземаме решение за промяна на герба. Нямам такова предложение. Моето предложение беше, първо тази работна група да има наистина компетентни и качествени хора. Беше дебатирано в разговорите между нас, че трябва да има специалист по хералдика, каквито рядко се намират. Тази работна групата първото, което трябва да реши, има ли необходимост от добавяне на такъв девиз в града. Ако реши, че има необходимост, от там нататък да се помисли, по какъв начин, да се направи конкурс ли какво да бъде и да се добави такъв девиз. Виждам, че на този етап обаче, нямаме готовност за излъчване на такава работна група, която действително да свърши тази важна за града ни работа. Подобно решение за добавяне на лента в герба, трябва да стане с абсолютен консенсус, както между политическите сили в общинския съвет, така и в обществото. Не би трябвало да има русенец, който да се почувства по някакъв начин омерзен или да не му харесва герба на града му по какъв начин ще започне да изглежда от следващия ден. Така че на този етап си оттеглям предложението за работна група, като евентуално ако успеем наистина да излъчим качествен състав на работна група от хора, които имат необходимите компетенции, отново можем да гласуваме такъв проект за решение и евентуално да започне да се работи по този въпрос. Пак казвам, това трябва да бъде наистина след консенсус между политическите сили, а не на инат да се броят гласове в общинския съвет и т.н.. Благодаря ви.

**Г-жа Наталия Кръстева:** Благодаря на господин Пазарджиев. Има заявени две изказвания, въпреки оттеглената точка. Едното е на Иван Григоров, другото е на Орлин Дяков. Господин Григоров е станала грешка. Моля Ви, не от място. По Правилник няма право на изказване, когато се оттегля точката. Процедура искате ли, господин Иванов? Добре. Не, не признаваме, казваме как е по Правилник. Господин Пазарджиев, заповядайте.

**Г-н Иво Пазарджиев:** Благодаря на госпожа Кръстева. Започваме с питанията.

**Точка 36**

**Питания**

**Г-н Иво Пазарджиев:** Първото питане е на господин Траян Тотев. Заповядайте господин Тотев да го представите. Искате ли на хартия да Ви го дам? Вие го имате, виждам, че сте подготвен.

**Г-н Траян Тотев:** Не можах да разбера защо се смеят колегите в залата.

**Г-н Иво Пазарджиев:** И аз.

**Г-н Траян Тотев:** Да им дам думата да заповядат, да разкажат какво е смешното.

**Г-н Иво Пазарджиев:** Господин Тотев, заповядайте. Представете питането.

**Г-н Траян Тотев:** Не разбрах просто, пък и да разберат и жителите. Моля? Заповядайте, заповядайте от трибуната да кажете какво е смешно. Не знам, аз не разбрах. Настоящото питане е породено от нуждата за обновление на общинските детски ясли. Забелязва се тенденция в посока подобряване на средата в яслите след години, в които те са били поставяни на заден план. Въпреки положителната тенденция, яслите все още не са това, което най-малките русенци заслужават. Граждани на Русе ми съобщават, че има ясли, които все още са с дървена дограма, а пособията за игра, подовите настилки, пейки и други съоръжения са значително по-възрастни от мен. Не на последно място стои и достигането на висока степен на енергийна ефективност в сградите. В тази връзка моите въпроси към господин Кмета са следните:

1. Колко от яслите в община Русе са енергийно ефективни и кога планирате да бъде подобрена енергийната ефективност и в останалите сгради на общинските ясли?

2. Планира ли се да бъдат подменени с нови пособията за игра в случаите, в които те не са били подменяни с години?

3. Освен необходимостта от външно обновление, планира ли се обновяване на помещенията отвътре (вкл. остаряла материална база) с цел изграждане на възможно най-добрата среда за най-малките русенци?

4. Има ли достатъчно места в детските ясли за задоволяване на потребностите на населението на общината?

Благодаря ви.

**Г-н Иво Пазарджиев:** Моля за тишина в залата. Благодаря Ви, господин Тотев. За отговор заместник-кмета господин Енчо Енчев. Заповядайте.

**Г-н Енчо Енчев:** Благодаря Ви, господин Председател. Уважаеми господин Тотев, по Точка 1 от Вашите зададени въпроси. На територията на община Русе функционират самостоятелно 9 детски ясли, в които поетапно бяха изпълнени строително-монтажни дейности. На три сгради на детски ясли – детска ясла № 1, детска ясла № 4 и детска ясла № 9 е извършено саниране и същите отговарят на изискванията за енергийна ефективност. Детска ясла № 6 е открита през 2016 г. и отговаря на всички нормативни изисквания за съвременна ясла. В детска ясла № 8 и детска ясла № 15 са подменени старите дограми и новите са съобразени с изискванията за топло и шумоизолация. На две детските ясли все още не подменени дограмите на всички помещения, но същите ще бъдат планирани през 2023 г., при осигуряване на достатъчен финансов ресурс от делегирания бюджет. В Детска ясла № 5 е подменена дограмата, но въпреки това са предвидени мерки по енергийна ефективност и беше обявена процедура по Закона за обществени поръчки през 2021година. Поради пропуски в документацията на изпълнителя, е издадено решение за прекратяване на процедурата и договор не беше сключен, поради което през 2023 г., при осигуряване на достатъчен финансов ресурс от делегирания бюджет, отново ще бъдат планирани финансови средства и ще се обяви нова процедура за избор на изпълнител. По Точка 2. Ежегодно се предоставят различни пособия за работа с децата в детските ясли, като техния вид е обширен и разнороден. За реализиране на всички празници – напр. Великден и Коледа се предоставят финансови средства за закупуване на украси за всички яслени групи. Ежегодно се предоставят и дидактични материали за педагогическа работа с децата, посещаващи детски ясли, които се състоят в индивидуални комплекти за педагогическа работа, съобразени с нормативните изисквания, съгласно възрастта и изискванията на МОН. Всички закупени играчките са съобразени с уменията на конкретната възрастова група, за която са предназначени и по-специално при играчките, предназначени за употреба от деца под 36 месеца, а персонала минава на периодични обучения по проблемите на ранното детско развитие. Ежегодно се закупуват професионални кухненски уреди за приготвяне на храна за деца до 3 годишна възраст за детска млечна кухня. По точка 3. Материалната база в яслените групи на детските ясли е обновена, тъй като ежегодно се доставят мебели, съобразени с нуждите и възрастта на децата. Във всички яслени групи са подменени легла, масички, столове, секционни шкафове, стерилизатори, бактерицидни лампи, гърнета, стелажи и др. Нуждите на децата, свързани с осигуряване на постелъчен инвентар, поддържане на високо ниво на хигиенното състояние и осигуряване на безопасна и здравословна среда са обезпечени, тъй като периодично се правят заявки и се осигуряват нужните материали. Храната на децата се приготвя от ДМК по утвърден рецептурник и менюто е изключително разнообразно и богато. Технолозите съобразяват здравословното състояние и наличие на алергии сред децата и изготвят различни менюта при необходимост. В шест от деветте детски ясли в периода 2019-2022 г. са изградени детски площадки за игри на открито, за всяка една от групите, които също са съобразени с възраст на децата и отговарят на съвременните изисквания за отглеждане на деца. За останалите три детски ясли с осигуряване на финансови средства за следващата календарна година, ще се постараем да изградим детски площадки, като вече тогава ще има такива изградени за всяка една от групите. Ежегодно се закупуват професионални кухненски уреди за приготвяне на храна. В 5 ясли са подменени вратите в помещенията, съобразени с изискванията на пожарната безопасност. Във всички детски ясли има изградена пожароизвестителна система, има монтиран СОТ и видеонаблюдение на откритите пространства. По Точка 4. За обезпечаване грижата на децата в детски ясли, през 2021 г. се разкри нова яслена група в детска ясла № 16 и се увеличи капацитета на останалите, от 16 на 20 деца в група, като заедно с това се увеличи и броя на обслужващия медицински и помощен персонал. През 2022 г. два пъти се увеличиха възнагражденията на медицинските специалисти с до 45% и към момента една медицинска сестра в детска ясла получава основна работна заплата в размер на 1650.00 лв. Към настоящият отговор приложено Ви изпращам финансовите стойности на осъществените дейности през периода 2019-2022 г. и снимков материал на помещенията. Предвид гореизложеното Ви уверявам, че за община Русе е приоритет осигуряването на качествена и безопасна среда в детските заведения и всяка година се отделят финансови средства за поетапно извършване на ремонтни дейности, за обзавеждане на детските ясли, за осигуряване на играчки подходящи за възрастта на децата, както и за периодични обучения на медицински сестри, педагози и детегледачки по проблемите на ранното детско развитие. Към момента, къде няма свободни места. Свободни места няма в две детски ясли – Детска ясла 1 и Детска ясла 8, запълнени са на приема през месец септември, но има достатъчно места в останалите. Детска ясла 16, която е на 500 м. от Детска ясла 8 има 40 свободни места. В Детска ясла 4, която е в централната част има 20 свободни места. В Детска ясла 9 в „Дружба 3“ има 30 свободни места. Т.е., имаме възможност да приемем допълнително деца в детските ясли. Въпреки направеното през настоящата година, ние декларираме и занапред и през бюджета за 2023 година ще осигурим необходимите възможности за качествена грижа за нашите деца, за което ще ви молим за подкрепа. Благодаря.

**Г-н Иво Пазарджиев:** Благодаря Ви, господин Енчев. Господин Траян Тотев за уточняващи въпроси или становище. Колеги, моля за тишина в залата. Имаме още няколко питания. Искам да помоля така с уважение да се отнасяме, както към хората, които са ги подали, така и към тези, които отговарят. Питанията са изключително смислени, така че наистина чуйте и тях и отговорите.

**Г-н Траян Тотев:** Не знам дали заради шума в залата, не можах да разбера колко от яслите не са енергийноефективни. Как са разпределени децата между яслите, ако може да бъде отговорено? И какви са заплатите на сестрите в яслите и планира ли се тяхното увеличаване?

**Г-н Иво Пазарджиев:** Господин Тотев, връчвам Ви отговора в писмена форма. Заповядайте. Господин Енчев.

**Г-н Енчо Енчев:** Аз преди малко…да, че в три от детските ясли нямаме все още енергийна ефективност. А по приема, имаме електронна система за прием и там е ясно. Както в учебните заведения, така и в детските ясли вече имаме електронна система за прием. Имаме възможност за приемане на деца, така че трябват ни деца.

**Г-н Иво Пазарджиев:** Господин Кмета иска да уточни. Моля за тишина.

**Г-н Пенчо Милков:** Искам да уточня на господин Тотев отговора на заместник-кмета. В три в яслите са въведени. Но тук е много важно да се отбележи, че от тези три две са от тази година. При цялата криза, за което казвам много беше трудно и е трудно, когато се покачват цените в строителството, да осигуряваме още средства от някъде. Затова продължаваме процеса. Това каза и Енчо. В следващия бюджет ще предложим, надявам се още средства за продължаване на тези мерки. Това е много важно за младите семейства, в каква среда учат децата. Но във всичките другите средата се подобрява вътре. Благодаря ви.

**Г-н Иво Пазарджиев:** Благодаря на кмета. Становище по отговора. Заповядайте, господин Тотев.

**Г-н Траян Тотев:** Господин Кмете, в тази връзка и с настоящото питане съм направил и предложение, което е адресирано до Вас, във връзка с бюджета за следващата година, да бъдат заделени повече средства в тази насока.

**Г-н Иво Пазарджиев:** Благодаря на господин Тотев. Продължаваме със следващото питане. Питане с Входящ номер 908 от господин Орлин Дяков.

**Г-н Орлин Дяков:** Така. Уважаеми господин Милков, от публикуван доклад на МФ в медиите става ясно, че Община Русе е първа по процент обществени поръчки с една кандидатстваща фирма. Така, след емоционалното съобщение преди две години ли мисля, че беше, че имаме новина, може ли да кандидатстват и други фирми, за мен тази констатация е доста парадоксална. Това предполага възможност за корупционни практики. След шумно обявените от Вас намерения в обществените поръчки на общината да участват голям брой фирми, озадачаващо е, че в момента сме с най-голям брой обществени поръчки с един кандидат. Това предполага, че изискванията за изпълнение на поръчките се договарят с една фирма и се поставят изисквания изпълними само от една фирма. Въпросът ми е, какви са причините община Русе да е на първо място в страната по обществени поръчки с един кандидат по доклад на МФ? Доклада е направен по времето на господин Асен Василев. По време на управлението на коалицията, в която участва и БСП. Това не мога да знам, видяхме доклада. Нали не си говорим така?

**Г-н Иво Пазарджиев:** Да, моля ви, колеги. Наистина недейте…

**Г-н Орлин Дяков:** И допълнителен въпрос. Защо разпокритото училище в град Мартен не се работи по него, спряно е от една седмица, а вече валят дъждове?

**Г-н Иво Пазарджиев:** Господин Дяков, господин Дяков. Заповядайте. За отговор госпожа Златомира Стефанова.

**Г-жа Златомира Стефанова:** Уважаеми господин Дяков, във връзка с Ваше питане и на основание чл.105, ал.1 от Правилника за организацията и дейността на Общински съвет – Русе, неговите комисии и взаимодействието му с общинската администрация, Ви предоставям следния отговор. Въпреки положените ни усилия, не успяхме да намерим в медиите официален доклад от МФ, което е абревиатура на Министерството на финансите, който да сочи, че Община Русе е първа по процент обществени поръчки с една кандидатстваща фирма. Това вероятно се дължи на краткото време, с което разполагахме, за да Ви изготвим и настоящия отговор. Действително, по някои от обявените от Община Русе процедури се е явил само един кандидат или не се е явил нито един кандидат. Предполагам, че причините за това са рязкото покачване на цените, затруднения при доставки на определени суровини необходими за изпълнение на поръчките, което се дължи на усложнената икономическа и външнополитическа обстановка. Община Русе обаче предприе допълнителни стъпки за оповестяване на откритите процедури, така че тази информация да може да достигне до максимален брой потенциални участници. Освен в електронния регистър на ЦАИС ЕОП, информация за обявените от Община Русе поръчки, се разгласява както чрез сайта на общината, така и чрез страницата във Фейсбук, която е официалната страница на общината Ruse.municipality. Благодарение на това, има процедури, по които се явяват голям брой кандидати. Така например, през 2021 година по обявената обществена поръчка за доставка на храни с 13 позиции, са подадени 68 броя оферти. А през 2022 година за 4 позиции са подадени 29 броя оферти. В процедура за сключване на рамково споразумение за извършване на инвестиционно и устройствено проектиране за нуждите на Община Русе, по 4 обособени позиции са подадени 34 броя оферти. В процедурата по избор на изпълнител на строителен надзор на анаеробната инсталация са подадени 16 броя оферти. За обществена поръчка с предмет инженеринг, проектиране, авторски надзор, изменение на СМР, във връзка с изграждането на анаеробна инсталация и доставка на необходимото оборудване, съоръжение и техника, необходими за експлоатация на тази инсталация са подадени 8 броя оферти. За сравнение ще посоча процедури със същия предмет в Община Бургас и Благоевград са само две оферти. Следва да се отбележи, че критериите за подбор и условията за участие в процедурите, които сега залага Община Русе, не са нито ограничаващи, нито рестриктивни. Затова говори ниския процент на обжалваните решения за избор на изпълнител. Благодаря ви.

**Г-н Иво Пазарджиев:** Благодаря. За допълнителни въпроси или за становище, господин Дяков. Заповядайте.

**Г-н Орлин Дяков:** Икономика, в. „Капитал“, състезание с един. Къде потънаха милионите левове на общините? Автор Огнян Георгиев. Много е простичко и много е лесно. Тук има такава графика, в която графика ясно е посочено, че Община Русе е първи с осемдесет и може би осем процента, 88% обществени поръчки с един изпълнител. За периода 2020-2022 година, понеже попитахте. Така пише. Т.е., не знам къде сте търсили и какво сте търсили, ама ето къде е. Аз го намерих за секунди. Не разбрах, съжалявам и надявам се, то не е във въпроса ми, какво става с училището в Мартен? Защото там положението ще стане бедствено. Това е първо. И второ, имам информация, че се появява една фирма, която абсолютно фиктивно участва в тези обществени поръчки с нереални цени и когато случайно вземе да спечели търга…

**Г-н Иво Пазарджиев:** Господин Дяков, това е становище по отговора ли?

**Г-н Орлин Дяков:** …се отказва. Т.е., явно че това е повлияло по някакъв начин на поведението на общината.

**Г-н Иво Пазарджиев:** Господин Дяков, господин Дяков.

**Г-н Орлин Дяков:** Сега какво правим?

**Г-н Иво Пазарджиев:** Уточняващи въпроси имате ли или това е становището по въпроса Ви?

**Г-н Орлин Дяков:** Ами, това е становище.

**Г-н Иво Пазарджиев:** Ами изтече времето отдавна.

**Г-н Орлин Дяков:** Ами добре. Извинявайте, че е изтекло времето. Тука не можахме да разберем какво стана. Излизаме, приказваме когато си искаме и така.

**Г-н Иво Пазарджиев:** Благодаря на господин Дяков. Кмета на Община Русе виждам, че иска да вземе думата. Заповядайте, господин Кмет.

**Г-н Пенчо Милков:** Уважаеми господин Председател, уважаеми колеги. Аз имах и имам прости принципи в работата с обществените поръчки. Принципа е следния. Нито една поръчка не се прави против дадена фирма, да не може да участва, нито се прави за дадена фирма, за да може да участва. Много пъти съм се изправял пред вас и съм ви давал примери за поръчки, за които в Община Русе има към настоящия момент много кандидати, а в същата поръчка правена преди началото на нашата работа е имало един. Поръчки, които в Община Русе е имало много кандидати, а в същите процедури в други градове в България има по един. Може да направите наистина справка, за което Ви приканвам, а не да четем списание, защото, ако излезе, Вие сте председател на група, че не е вярно, че 88% от обществените поръчки имат един кандидат, не знам точно на какво повече ще има да се вярва, когато го кажете, защото четем списание. Елате, има отдел, Вие имате право да влезете, ще получите справка за всяка една процедура и колегите ще Ви обяснят. Второ, в Община Русе се провеждат, не бият в „Обществени поръчки“, няма от какво да ги е страх. В Община Русе има много поръчки, които са правени дори когато не е имало нужда да бъдат правени, т.е. са провеждани такива процедури. Но сега, защо станах. Предвид новите икономически обстоятелства и нарастването на инфлационните процеси, най-вече на цената на строителните материали, през 2021-ва втората част и през настоящата година, ние се изправихме пред изключителен проблем. Строителните обекти, за които има договор изобщо да бъдат продължени фирмите спряха да работят. Строителни договори, за които има сключени, сключен договор а строителство на нова детска градина. Не се започва, защото цената на метала скочи 3 пъти. Строителни поръчки, които пускаме, не се кандидатства. Това беше изключително сложен период за общината. Но няма как да се прави такова обобщение на ангро и Ви казвам. В поръчката за текущи ремонти към настоящия момент, има или шест или седем фирми, имало е една. В поръчката за комари над пет, имало е една. И много други мога да Ви изреждам. По отношение на училището в Мартен. Училището в Мартен какво казвате, ще стане страшно. То беше страшно. Това училище приличаше на бомбандирано. Когато започнахме активностите да има средства, да има изобщо средства да се направи това училище. Вие ходили ли сте тоалетните да видите, на какво представляваха? Стаите на какво представляваха? Дограмата на какво представляваше? Тука говорим за години, в които това не ни е направило впечатление. Осигурени са средства от държавата за ремонта. В един момент тези средства са крайно недостатъчни, крайно недостатъчни. Осигуряват се средства от общината, за да се продължи ремонта. В ежедневни разговори с фирмата, по проекти, по договор, по който фонда, който осигурява средствата не дава възможност за авансово плащане. Проекта тече в момента и ще бъде изпълнен, а неудобството за гражданите и за децата е повече от ясно, но то не е причинено от тези, които правят ремонта. То е причинено от тези, които са допуснали сградата на едно училище в гр. Мартен да стане това, което беше. И пак се чудя на чувството за справедливост. Защо сега то бушува, че се забавя ремонта? Ремонта ще се извърши, то е новина, че започна. По отношение на информацията, приканвам Ви да получавате удостоверена такава информация от отделите. Вие като съветници, нямате нужда да преминавате през режима на достъп до обществена информация. Можете да влезете и да попитате, ще ви бъде дадена такава. Благодаря ви.

**Г-н Иво Пазарджиев:** Благодаря на кмета. Сега, уважаеми колеги, за да можем коректно да продължим заседанието… Колеги, моля само за тишина. За да продължим коректно заседанието, ще припомня на всички, чл.108, ал.2 от нашия Правилник. В отговора на питането, не се провеждат разисквания и не се допускат реплики. Общинският съветник отправил питането, може в рамките на две минути да постави два допълнителни уточняващи въпроса, на които кмета или посочен от него заместник-кмет или служител от общинска администрация следва да отговори. След което общинския съветник в рамките на една минута може да изрази своето отношение към отговора. Мисля, че отговорих (шум от зала). Колеги, продължаваме заседанието. Моля ви, без реплики от място. Колеги, продължаваме със следващите питания. Не съм длъжен да Ви чета Правилника, Вие ще се запознаете с него, ще го прочетете. Господин Станчев, има процедури, по които може да го направите. Да, убеден съм. Питане от госпожа Нора Стоянова с входящ номер 895. Господин Станчев, моля за тишина в залата. Да, и това ще се случи, ако продължите по същия начин. Моля да имаме едно по-нормално отношение и към колегите, и към този, който ще се изказва. Аз съм го прочел, господин Станчев. Няма нужда да чета целия Правилник на глас. В момента сме в режим на питания. Режима на питания е след чл.105 нататък от Правилника. Може да искате и целия Правилник да Ви изчета и ЗМСМА днес. Няма как да се случи. Госпожо Стоянова, заповядайте за питане.

**Г-жа Нора Стоянова:** Да, благодаря. Уважаеми г-н Милков, при срещи с жители на град Русе, всички споделят като проблем състоянието на уличната мрежа в града ни. Да, съгражданите отчитат факта, че в момента тече проекта за воден цикъл на ВиК Русе и това също допълнително усложнява обстановката в града ни, но все пак сред тях нараства недоволство. Всички знаем, че състоянието на уличната мрежа не е само свързано с проекта за воден цикъл. По Ваше предложение Общинският съвет взе решение за увеличаване капацитета на ОП „Комунални дейности“. Мисля, че е време да направим анализ на резултатите от това наше решение. В тази връзка са и въпросите ми:

1. Какъв е обемът на извършените от ОП „Комунални дейност“ текущи и основни ремонти на уличната мрежа в Община Русе през последните 3 години?

2. Какъв е обемът на извършените от външни фирми текущи и основни ремонти на уличната мрежа в Община Русе през последните 3 години?

3. Какво се предвижда да бъде изпълнено през следващата една година?

4. Предвижда ли се цялостен основен ремонт на уличната мрежа?

Тук отварям една скоба. Да, наясно съм с факта, че инвестирането в подобна инициатива би коствало много средства, но вярвам, че би могло да бъде осъществено.

**Г-н Иво Пазарджиев:** Благодаря на госпожа Стоянова, отговора ще представи господин Димитър Недев. Той е доста дълъг. Ако искате, отделни акценти представете, както прецените.

**Г-н Димитър Недев:** Ами то е трудно, когато изреждаш обекти да го направиш кратък, имайки предвид дейността, която е извършена. Все пак ще гледам да спестя нещо. Минавам директно на въпросите.

*Въпрос №1: Какъв е обемът на извършените от ОП „Комунални дейности“ текущи и основни ремонти на уличната мрежа в Община Русе през последните 3 години?*

**Текущи ремонти на улична мрежа изпълнени през 2022 г. са:**

- ул. „Страцин“, кв. „Дружба 2“;

- ул. „Вега“, ж. к. „Родина 3“;

- ул. „Ибър“, ж. к. „Родина 3“;

- ул. „инж. Бъркли“, кв. „Здравец-север“

Текущи ремонти на междублокови пространства изпълнени през 2022 г. от ОПКД са както следва:

- междублоково пространство при блокове „Иван Кръстев 1“ и „Проф. Д. Баларев“;

- пространството при блок „Иван Кръстев 2“ и прилежаща част от ул. „Едуард Винтер“;

- пространството при бл. „Петър Вичев“ и прилежаща част от ул. „Едуард Винтер“;

- междублокови пространства и обслужващи алеи при блокове 82, 83, 84, 85. Това е междублоково пространство между училище „Тома Кърджиев“ и ДГ „Здравец“

- пространството при бл. „Гагарин“;

междублоковото пространство при блокове „Комаров“ и „Марица“;

- пространството при бл. „Марица“;

- пространството при бл. „Силистра“;

- пространството при бл. „Тича“

**Текущи ремонти на улична мрежа изпълнени през 2020-2021 г.:**

- ал. „Бели Брези“;

- ул. „Вежен“;

- улица в Източна промишлена зона, отвеждащ към „Свободна зона – Русе“;

- вътрешно-квартална улица до м-н „Пацони“ в кв. „Здравец“ срещу КАТ;

- ул. „Тракция“;

- ул. „Чая“;

- ул. „Бузлуджа“;

- ул. „Георги Бенковски“;

- ул. „Стара планина“;

- част от бул. „Родина“;

- локално платно на бул. „Цар Освободител“ при Земеделския колеж;

- ул. „Мадан“;

- част от ул. „Изгрев“;

- участък от улица водеща до местност „Касева чешма“;

- част от ул. „ТЕЦ Изток“;

- част от ул. „Ихтиман“, кв. „Средна кула“;

- локално платно при Хиподрума;

- ал. „Роза“;

- ул. „Борислав“ от ул. „Студентска“ до ул. „Кирил Методи“

**Текущи ремонти на междублокови пространства изпълнени през 2020-2021 г.:**

- междублокови пространства при блокове „Божур“, „Липа“, „Енисей“, „Ангара“, „Тобол“, „Лена“, „Витим“ и „Алтай“;

- пространството при бл. 4, ул. „Плиска“;

- пространството при бл. 10, кв. „Дружба 3“;

- пространството при бл. 30, кв. „Дружба 3“;

- пространството при бл. 44, кв. „Здравец“;

- пространството при бл. „Българка“

*Въпрос №2: Какъв е обемът на извършените от външни фирми текущи и основни ремонти на уличната мрежа в Община Русе през последните 3 години?*

**Основни ремонти от уличната мрежа изпълнени през 2022 г.**

Това са „Рехабилитация на бул. „Липник“ от кръстовището при бул. „Цар Освободител“ до кръстовището при КАТ. Текущи ремонти на уличната мрежа изпълнени през 2022 г.:

- ул. „Мадарски конник“ в участъка от ул. „Плевен“ до бул. „Родина“;

- ул. „Плевен“ в участъка от ул. „Солун“ до м-н Билла;

- ул. „Воден“ в участъка от ул. „Приста“ до ул. „Неофит Рилски“;

- бул. „Придунавски“ в участъка от ул. „Мостова“ до ул. „Майор Атанас Узунов“ и настилка при обособени места за паркиране в участъка от ул. „Майор Атанас Узунов“ до ул. „Независимост“;

- ал. „Лилия“, в т. ч. подобряване на условията на паркиране чрез паркоелементи;

- ул. „Лисец планина“;

- ул. „Рени“;

- ул. „Петрич“ в участъка от ул. „Вардар“ до ул. „Прилеп“;

- ул. „Люляк“ в участъка до тупик, локални ремонти;

- ул. „Червен“ в участъка до тупик, локален ремонт;

- ул. „Чипровци“ в участъка от ул. „Тича“ до кръстовището с бул. „Липник“;

- бул. „Неофит Бозвели“ в участъка от ул. „Борисова“ до бул. „Цар Освободител“ – само тротоарни настилки;

- ул. „Св. Димитър Басарбовски“ – изпълнява се към настоящия момент съвместно с „Водоснабдяване и канализация“, след приключване проекта на ВиК

- възложени са за изпълнение улици на територията на гр. Русе, част от републиканска пътна мрежа – бул. „България“ и бул. „Христо Ботев“

**Основни ремонти от уличната мрежа изпълнени през 2021 г.**

- „Реконструкция, рехабилитация и модернизация на бул. „3-ти март“, в т.ч. и ремонт и усилване конструкцията на мост при пътен възел „Сарая”;

- Реконструкция на ул. „Потсдам“ и свързването ѝ с пътен възел бул. „България“-бул. „Липник“ от кръговото кръстовище на ул. „Тулча“ до кръговото кръстовище при КАТ“ – Етап 5а: участък от ОТ 83 до ОТ 133а

**Г-н Иво Пазарджиев:** Ще помоля за тишина, господин Недев да може да си прочете отговора. Господин Станчев и госпожо Николова, наистина, моля Ви за тишина. Господин Станчев…

**Г-н Димитър Недев:** Текущи ремонти на междублокови пространства изпълнени през 2022 г.:

- пространствата при жилищни блокове „Ела“, „Бреза“ и „Чинар“;

- пространството при бл. „Беласица“;

- пространството при бл. „МНО 3“, вх. Д;

- пространството при бл. „Мадарски конник“;

- обслужваща алея при бл. „Перущица“, локални ремонти;

- подобряване на условията за паркиране чрез паркоелементи при бл. „Вела Благоева“;

- междублокови пространства и обслужващи алеи в участъка заключен между ул. „Околчица“, ул. „Захари Стоянов“, ул. „Чипровци“ и ул. „Байкал“;

- междублокови пространства и обслужващи алеи в участъка заключен между ул. „Захари Стоянов“, ул. „Юндола“, локално платно „Липник“ и ул. „Байкал“;

- междублокови пространства и обслужващи алеи при жилищни блокове „Приста“, „Плевен“ и „Шипка“

**Текущи ремонти на уличната мрежа изпълнени през 2021 г.:**

- изпълнени са текущи ремонти по общинска пътна мрежа извън границите на гр. Русе;

- текущи ремонти по републиканска пътна мрежа на територията на гр. Русе – бул. „България“ и бул. „Христо Ботев“ и кръгово кръстовище при „Свободна зона – Русе“;

- подобряване на условията за паркиране при бл. 12, кв. „Дружба 3“;

**Основни ремонти по уличната мрежа изпълнени през 2020 г.:**

- „Реконструкция и рехабилитация на пешеходната среда по ул. „Баба Тонка“;

- Реконструкция и рехабилитация на пешеходната среда по ул. „Райко Даскалов“;

- Реконструкция и рехабилитация на пешеходната среда по ул. „Църковна независимост“;

- Реконструкция и рехабилитация на пешеходната среда по ул. „Славянска“;

**Текущи ремонти на улична мрежа изпълнени през 2020 г.:**

- текущи ремонти по общинска пътна мрежа извън границите на гр. Русе;

- ул. „Яребична“ в участъка от ул. „Доростол“ до ал. „Възраждане“;

Свършвам.

*Въпрос №3: Какво се предвижда да бъде изпълнено през следващата една календарна година?*

В момента в ОП „Комунални дейности“, както и на сайта на общината постъпват предложения, които се обсъждат, за да бъдат включени в капиталовата програма на Община Русе за 2023 година, като същата е част от бюджета и предстои да бъде одобрена и от Общински съвет. Текущите ремонти се предвиждат през съответната календарна година на база на възможността за тяхното изпълнение, като целта на Община Русе е да се продължи работата, която започнахме по междублоковите пространства и прилежащите към тях обслужващи алеи, като се стремим същевременно да подобряваме условията и местата и увеличаваме местата за паркиране.

*Въпрос №4: Предвижда ли се цялостен основен ремонт на уличната мрежа в град Русе?*

Община Русе желае да извърши основен ремонт на уличната мрежа и продължава да търси варианти за финансиране, в т. ч. продължават исканията за финансиране към Министерство на регионалното развитие и благоустройството, като приоритет на Община Русе е подобряване на градската среда, осигуряване безопасното движение, комфортното движение по уличната мрежа, както и инфраструктурата около платната за движение. Благодаря ви.

**Г-н Иво Пазарджиев:** Благодаря на господин Недев. Госпожо Стоянова за уточняващи въпроси или за становище.

**Г-жа Нора Стоянова:** Благодаря за изчерпателния отговор. Това което бих могла аз да направя като извод от така представените ни данни е, че да, наблюдава се ръст в обема на извършваните точно този тип извършвани дейности от ОП „Комунални дейности“ и всъщност това беше и основната цел на взетото преди време от нас решение да разширим обема на работа на ОП „Комунални дейности“. Благодаря.

**Г-н Иво Пазарджиев:** Благодаря на госпожа Стоянова. Следващо питане на господин Асен Даскалов.

**Г-н Асен Даскалов:** Благодаря, господин Председател. Уважаеми колеги общински съветници, уважаеми господин Кмет, уважаеми заместник-кметове. И аз да кажа моето питане от какво е породено. От посещение в Гробищен парк „Чародейка“ през септември тази година. Съгласно чл. 6, ал. 1 от Наредба № 13 на Общински съвет – Русе за организация и управление на гробищните паркове на територията на Община Русе, гробищните паркове, както и намиращите се в тях сгради и съоръжения, общинска собственост, се управляват и опазват от общинско предприятие ОП „Обреден дом – Русе”. В чл. 12, ал. 2 от същата наредба е посочено, че целогодишното почистване и поддържане на гробните места и прилежащите им части е задължение на правоимащите по чл. 10, ал. 1, което те изпълняват лично или чрез трети лица. Съгласно чл. 10, ал. 2 от Наредба № 13 правото на гробоползване може да бъде продължавано за срок от 15 години или за вечни времена при заплащане на съответната такса, определена от Общински съвет – Русе с Наредба № 16, при условие, че гробното място е редовно поддържано, а в чл. 12, ал. 4 от Наредба № 13 е записано, за правоимащите по чл. 10, ал. 1, които не изпълняват задълженията по чл. 10, ал. 2, се прилага чл. 33, ал. 1. Чл. 33, ал. 1 от Наредба № 13 гласи, че за нарушение на тази наредба физическите лица се наказват с глоба в размер от 20 до 500 лева, а юридическите лица и едноличните търговци с имуществена санкция в размер от 200 до 5000 лева. В ал. 2 е предвидено, че актовете за установяване на административните нарушения се съставят от определени от кмета на Община Русе служители в ОП „Обреден дом – Русе“, а за гробищните паркове в кметствата на територията на Община Русе – от кмета на съответното кметство, определен по реда на чл. 37, ал. 1, буква „б“ от ЗАНН. Наказателните постановления се издават от кмета на Община Русе или определен с негова заповед заместник-кмет. Към настоящия момент състоянието на гробищните паркове в кв. „Чародейка“ и до с. Басарбово е лошо. Има и снимков материал, който съм приложил към моето питане. Не малко наши съграждани са възпрепятствани да стигнат до гробните места на покойниците поради непочистени и буренясали участъци между отделните гробни места, въпреки че изпълняват задълженията си по чл. 10, ал. 2 от Наредба № 13 да почистват и поддържат гробните места и прилежащите им части в качеството си на грижовници. Това става въпрос за тези, за които те отговарят. Като доказателства казах ви какво съм приложил. Благодаря на администрацията, че показа тези снимки. Предвид гореизложеното моля отговори на следните въпроси:

1. Колко акта за установяване на административни нарушения са съставени от определените от кмета на Община Русе служители в ОП „Обреден дом – Русе“ през 2022 г., във връзка с неизпълнение на задълженията, определени в чл. 10, ал. 2 от Наредба № 13 на Общински съвет – Русе?

2. Защо ОП „Обреден дом – Русе“ не почиства участъците между отделните гробни места, които не се поддържат от правоимащите, определени по реда на чл. 12, ал. 1 от Наредба № 13 на Общински съвет – Русе, а след това да си предяви по съдебен ред претенцията срещу съответните лица, които не са изпълнили задълженията си по чл. 10, ал. 2 от същата наредба?

**Г-н Иво Пазарджиев:** Благодаря на господин Даскалов. За отговор заместник-кмета Димитър Недев. Само преди господин Недев да му дадем думата, ще направя предложение, тъй като е 13 часа. Ще направя предложение да работим без почивка до приключване на питанията и изказванията на граждани до края на дневния ред. Само ще помоля да имаме готовност да гласуваме. Колеги, системата е стартирана. Моля да гласувате.

**КВОРУМ – 40. С 40 гласа „за”, 0 „против” и 0 „въздържали се” се прие предложението.**

**Г-н Иво Пазарджиев:** Господин Недев, заповядайте за представяне на отговора по питането.

**Г-н Димитър Недев:** Уважаеми господин Председател, господин Даскалов, уважаеми общински съветници. Във връзка с Ваше питане относно мерките спрямо правоимащите, които не изпълняват задълженията си за почистване и поддържане на гробните места, както и за действията, извършвани от ОП „Обреден дом“, във връзка с поддръжката, Ви предоставям следния отговор:

1. Относно актовете за установяване на административни нарушения, съставени от определени от кмета на Община Русе служители на ОП „Обреден дом – Русе“:

Предвид правилото на чл. 12 от Наредба №13 на ОС-Русе, правоимащите по чл. 10, ал. 1 от наредбата определят помежду си лице, което ще изпълнява функциите на грижовник. Лицето, определено за грижовник, се вписва в регистъра по чл. 7, ал. 2 от настоящата наредба по партидата на гробното място или урновата ниша, след подадено заявление, в което се посочват имена и адрес. На основание чл.12, ал. 2 от наредбата, целогодишното почистване и поддържане на гробните места и прилежащите им части е задължение на грижовника, неизпълнение на което представлява административно нарушение, наказуемо със санкция глоба в размер от 20 до 500 лева по силата на чл.12, ал.4 във вр. с чл.33, ал.1 от наредбата. Съобразно чл. 28 (2), т.4 от ЗАНН, актът за установяване на административно нарушение следва да съдържа: собственото, бащиното и фамилното име на нарушителя, точния му адрес, единен граждански номер. Следва да се отбележи, че съхраняваната дълги години информация от ОП „Обреден дом“ е непълна. В изпълнението на наредбата са вписвани данни за грижовника, които се свеждат до попълване само на първите три имена. Липсата на нормативно изискване в приетата от Общински съвет - Русе редакция на чл.12, ал.1 в регистъра да се вписва и ЕГН на грижовника, води до невъзможност в голяма част от случаите да се установят по безспорен начин изискуемите от закона данни във вр. с чл.28 ЗАНН, с оглед установяване личността на нарушителя и реализиране на административно-наказателни производства по отношение на лицата, извършили административно нарушение. Тука само искам да допълня, че в случай, че един акт, ако не е попълнен както трябва, същия се обжалва от съда, след което отпада. Обръщам внимание и на факта, че по отношение на по-голямата част от неподдържаните гробни места се наблюдава пълна незаинтересованост от страна на правоимащите (липсват откупки, има промяна в данните за контакт или напълно липсват такива). Независимо от ограничения ресурс на гробищната администрация, усилията в последните няколко години са насочени към събиране на информация, което става възможно при явяване на гражданите, дошли да направят откупуване на гробното място или да потърсят информация по отношение на гробни места, като се извършва и необходимата проверка предвид изискването установено от чл.10, ал.2, а именно правото на гробоползване да бъде продължавано, при условие, че гробното място е редовно поддържано. При оглед правоимащите са уведомявани за нормативно установеното задължение за почистване и регламентираните санкции при неизпълнението му. Именно с такава цел са създадени и констативни протоколи за състоянието на гробното място, в които се отразяват данните от огледа и необходимите последващи действия, за да може то да бъде откупено. В гробищен парк „Басарбово“ се оказва, че най-често гробните места не са откупувани никога, а погребенията датират още от 1983 г. В гробищен парк „Чародейка“, който е обект на по-голям интерес от страна на гражданите, имаше парцели, в които след повторното отваряне на гробището за погребения през 1994 г. също са останали много неоткупени гробни места и растителността там беше оставена свободно да израства. Служителите на ОП „Обреден дом“ бяха ангажиране с установяването и описването именно на тези изоставени гробни места, за да могат те да бъдат разчистени и използвани за повторни погребения. Соча това, тъй като проблемът с намаляването на броя на гробните места за бъдещи погребения е не по-малко важен от този с неизпълнение на нормативно установеното задължение да се почистват гробните места от страна на гробоползващите. Само за ваша информация, на Гробищен парк „Чародейка“ има 22 000 гроба, на Гробищен парк „Басарбово“ около 35-36 000 гроба.

2. В отговор на поставения въпрос: „Защо ОП „Обреден дом – Русе“ не почиства прилежащите части на неподдържаните гробни места и не предявява иск към неизрядните правоимащи“, отново следва да отбележа, че съхраняваната по отношение на грижовниците от предходни периоди информация в ОП „Обреден дом“ е непълна. В изпълнение на наредбата са записани данни за грижовника, свеждащи се само до трите му имена. Предвид липсата на вписан адрес на грижовника, възниква невъзможност в част от случаите да се индивидуализират по безспорен начин лицата, дължащи заплащане на услугата за поддържане, поради което не би могло да се приеме, че така записаните биха били легитимни ответници в едно исково производство с цена на иска в размер от 25лв. По силата на чл.127, ал.1, т.2 от ГПК, в исковата молба следва да бъде вписан адресът на ответника, какъвто не е вписван в регистъра по отношение на грижовниците. Ето защо, ОП предприема необходимите действия с оглед намаляване броят на неподдържаните гробни места, с което да се подобри общия вид на гробищния парк. Информирам Ви и че на гражданите, потърсили съдействие за достигане до някое определено гробно място, винаги се оказва съдействие. Нещо повече, в изпълнение на задължение за опазване на гробищните паркове, установено от нормата на чл.6, ал.1 от Наредба №13 на ОС- Русе, три пъти площите и в двата гробищни парка бяха третирани с препарати; планово се премахват изсъхнали, стари, болни дървета. Ако се влезе в Гробищен парк „Чародейка“, веднага в дясно след вратата се вижда, че на почти половината от алеите са с орязана и окастрена растителност, като финансовите възможности не ни позволиха да продължим тази година. Следващата година ще продължим с разчистване на дърветата, които са болни и са за махане. Закупена е и техника. Месец октомври доставяхме машина за почистване на гробовете, т.е. на алеите около гробовете и алеите, като това е от типа на същите машини, които чистят в град Русе и са собственост на ОП „Паркстрой“. Принципа на работа е два дена на единия гробищен парк, три дена на другия. Следващата седмица обратно се редуват. Проблем създават в момента каменоделските фирми и гражданите, които лично извършват ремонтни дейности, тъй като остават в зоната на алеите прах, материали, които след това трудно биват отстранявани при почистване. Така за по-пълна информация парцели с номера 1-27, 1-28, 1-29, 1-30, 1-31 и 1-32 в ГП "Чародейка", които бяха обрасли с дървесна растителност, се превърнаха в почистени и използвани по предназначение терени, изцяло с усилията на ОП "Обреден дом - Русе". Благодаря ви.

**Г-н Иво Пазарджиев:** Благодаря на заместник-кмета. Господин Даскалов за уточняващи въпроси или за становище. И Ви връчвам отговора. Заповядайте.

**Г-н Асен Даскалов:** Уточняващи въпроси аз няма да имам, тъй като аз не получих и конкретни на първите два. Нали все пак благодаря на колегите юристи, които са изготвили от общинска администрация отговора. Не мога да разбера, при положение, че е установено, че Наредба 13 не може да я прилагате, защо не ни предложите проект на изменение и допълнение. Ние ще го гласуваме. Да, ето това вече е наистина отговор. Да, очакваме, ще ви подкрепим. Благодаря.

**Г-н Иво Пазарджиев:** Благодаря на господин Даскалов. Продължаваме със следващите питания. Питане от общинския съветник Стоян Христов. Заповядайте. Това е последното питане, да. След това са изказванията на граждани. Ами, страница и половина.

**Г-н Стоян Христов:** Благодаря Ви. Уважаеми господин Кмете, господин Пазарджиев, скъпи колеги. Така, как се стигна до въпроса. Като видях във вестника, че ще се прави наново…

**Г-н Иво Пазарджиев:** Господин Христов, на микрофона.

**Г-н Стоян Христов:** Ще се прави наново инвестиционен проект свързан с Дома на учителя, си спомних, че гласувахме преди време края на 2019-та година, после го уточних дори датата, че края на 2019 гласувахме да участваме в проекта и да, така наречената „Норвежка програма“ и да получим едни 4 милиона лева за реконструкция на сградата. Съответно бях в София, отидох в Министерството на образованието и ми показаха, защо „Норвежката програма“ ни е отказала на нас пари. Погледнах нещата, те ми бяха показани на английски и малко по-бавно се забавих с четенето, но успях да стигна до там, затова ще ви задам директно въпросите, няма цялото да чета. Само четирите въпроса, които съм задал. Не съм юрист, не съм литератор, аз съм инженер и начина ми на изразяване не е така качествен, затова видях в началото, че господин Милков не беше доволен от начина ми за относно за какво става въпрос, но аз съм пристанищен инженер.

1. Загубила ли е Община Русе близо 4 млн. лева по Финансовия механизъм на Европейското икономическо пространство 2014-2021 г.?
2. Какво е било проектното предложение и вярно ли е, че е било отхвърлено поради разрез със Закона за културното наследство, а сградата не позволява младежки дейности, включително и за уязвими групи на открито?
3. Как младежи от уязвими целеви групи, които живеят в малки населени места, ще бъдат мотивирани да посещават сграда в центъра на Русе?
4. Завишени ли са били пазарните стойности на строителните дейности, както и за закупуването на мебели и обзавеждането на помещенията?
5. В какво точно ще се състои преработката на проекта и кое налага наличието на спални помещения и столова за 35 души?

Това ми е въпроса.

**Г-н Иво Пазарджиев:** Благодаря на господин Христов. Госпожа Златомира Стефанова ще отговори.

**Г-жа Златомира Стефанова:** Уважаеми господин Христов, по първия Ви въпрос. В изпълнение на Решение № 29, което е прието с Протокол/16.12.2019 г. Община Русе подготви и подаде проектното предложение с наименование „Международен младежки център Русе с поглед към бъдещето“. …, местно развитие, намаляване на бедността и подобрено включване на уязвимите групи 2014-2021 по приоритетна ос „Подобрено социално включване на децата и младите“ и процедура „Изграждане на младежки центрове“. Програмния оператор е Министерство на образованието и науката чрез Дирекция „Външни европейски програми“. Териториалния обхват на процедурата е територия на Република България с индикатор за резултат 4 Младежки центъра, всеки от който реализиран за сумата между 1 500 000 и 2 000 000 евро. Предложенията се подаваха и се разглеждаха на конкурсен принцип. С други думи, тук няма посочен конкретен бенефициент, квота или предефинираност на проект, с което да се гарантира възлагането на договор за изпълнение на предложението. Проекта на Община Русе не е получил финансиране, класиран е обаче като и в този смисъл Община Русе не е загубила 4 000 000 лева, както питате в първия Ви въпрос. По Питане №2. Отговаряме, че проектното предложение е съответствало на изискванията на програмата, което се доказва от факта, че е класирана, макар и в списък на резервите. Справка на официалната страница на …показва, че предложенията на други общини също са декласирани поради липсващи документи, ние не сме декласирани. По Питане №3. Община Русе подготвя проектно предложение по процедура Дейност 1 „Изграждане на младежки центрове в областни градове“ по Националния план за възстановяване и устойчивост на Република България, който ще бъде насочен към младежи, които не участват в никаква форма на заетост и образование, както и представители на уязвими групи. За привличането на потенциалните ползватели на центъра, наред с младежите на град Русе, ще се използват специално ангажирани и обучени младежки работници, психолози, педагози и други специалисти. Планираме да предложим достъпна, безопасна, атрактивна среда, която да бъде припозната от всички млади хора от областта. По Питане №4. При кандидатстването са представени подробно КСС, остойностен списък с оборудване. Така оформения бюджет е предмет на оценка. При одобрение на проекта със съответния бюджет се спазват правилата на програмата, Закона за обществените поръчки за начина на разходване на средствата. И по Питане № 5, Община Русе обяви процедура за преработка на инвестиционния проект за преустройство, реконструкция, основен ремонт, укрепване на административната сграда и промяна на предназначението „Младежки център“ на ул. „Александровска“ № 29. Основната цел е да се конкретизират функциите на отделните помещения съобразени с дейностите, които ще се извършват в сградата, както и необходимостта от проектиране на конкретни инсталации. Преработката на проекта е във връзка с изискванията на процедура за Дейност 1 „Изграждане на младежки центрове в областни градове“ по Националния план за възстановяване и устойчивост. В новата покана например отпада задължителното условие за наличие на 35 места за настаняване, страница 15 от насоки на кандидатстване по покана за подбор на проектни предложения, изграждане на младежки центрове. А задължението е за 15 места за настаняване, налично е изискване за зала за 100 души, както и … многофункционално помещение за работа за 20 души, компютърен кабинет и други. Значителната разлика, която наложи обновяването на поръчката е степента на готовност на строителната документация, която трябва да бъде във фаза работен проект, както и представянето на подробна разработка на частите по ВиК, Ел, ОВК и други. Тези обстоятелства и желанието ни да подготвим конкурентноспособно предложение наложиха обявяването на процедура за преработка на техническата документация. Благодаря.

**Г-н Иво Пазарджиев:** Благодаря на госпожа Стефанова. Преди да дам думата на господин Христов, кмета също иска да отговори.

**Г-н Пенчо Милков:** Уважаеми господин Председател, колеги, уважаеми господин Христов. Взимам думата, за да може да направите отношение и към моето изказване, да не говоря след Вас, както сбърках предния път. Най-просто и ясно да го кажем. Когато започнахме нашата работа, този проект беше подготвен за кандидатстване по Норвежката програма. Ние сме го подали не просто, а имаме две посещения при министър Петкова тогава, единия министър отговаряше и за Норвежката програма. По повод и осветлението и този младежки център, Норвежката програма предвиждаше и осветление. Това което сега сме одобрени. Незнайно защо и по двата проекта Община Русе беше от четири кандидата образно казано пета, но въпреки това, не са загубвани пари, които никога не са давани. В момента се отпускат средства от друг фонд на държавата, затова го правим в момента. Важно е също да Ви уточня, защото зададохте много важен въпрос. Къде децата от другите населени места извън Русе биха могли да практикуват. Затова ви предложихме и вие удвоихте миналата година средствата за читалищата. Тази година също ще се опитаме те да бъдат подкрепени, за да може реално в малките населени места да се развива дейност в тези културни институции. По отношение, каза го и Златомира, но също да знаете, изключително важно е. Освен тази сграда, се отпускат средства по Фонда за възстановяване и развитие, по което правим в момента енергийни обследвания за сгради административни, сгради спортни, сгради образователни, където сме задължени в срок да представим. И тук едно уточнение използвам да направя и във връзка с Вашия въпрос, и във връзка с този преди малко колегата Дяков за поръчките възлагани на един участник. Продължавам да мисля по въпроса. Има в Община Русе рамкови споразумения, които са по повод проектирането и по повод оценката за съответствие. Ето в този пример примерно, когато има рамково споразумение, въпреки че има процедура и тя се води по ЗОП, ти си обвързан да се свържеш с хората, които са сключили предварително договор по рамковото споразумение. След това, когато има процедура като точно в този случай, който има авторско право, отново сме обвързани с архитекта, с който общината работи. Така че това е изключително важно да го уточним. Благодаря ви.

**Г-н Иво Пазарджиев:** Благодаря на кмета. Господин Христов, имате ли допълнителни въпроси? Становище. Само преди да го изкажете, заповядайте отговора. Заповядайте.

**Г-н Стоян Христов:** Така, аз въобще не съм се интересувал от поръчките, ама въобще. Става въпрос, че следното нещо. Казвате, че ние не може да сме загубили едни 4 милиона, ама не може и да сме ги спечелили. В момента можеше да имаме още 4 по другия проект, който в момента работи, за където е почти сигурно всички, които са били резерва в Норвежката програма, която вече е закрита, всички които са в момента са с предимство за следващия проект, където участват. Значи, за да участваме, до края на годината е хубаво да бъдат подготвени нормално документите. Имах това предвид, защото погледнах всичките забележки внимателно и това, че дали предна администрация или че някой после ги е правил, ами нали подадена е по наше време докато сме тук и е било нормално да се погледне всичко от начало до край, като се подава и като се кандидатства за нещо нали е хубаво да го погледнем, за да не пропуснем едни 4 милиона още. Защото това са, имаме сега нали за 4, ще кандидатстваме за 2 милиона евро, що да не вземем и още едни 2 милиона евро. Друго нещо можем да направим. Това имах предвид във въпроса си, не е нещо по-различно.

**Г-н Иво Пазарджиев:** Благодаря на господин Христов. Приключихме с питанията.

**Точка 37**

**Изказване на Тодор Савов – Вх. № 898/2022 г.**

**Г-н Иво Пазарджиев:** Благодаря на гражданите, които имаха търпение до края на сесията, за да се изкажат.

**Г-н Тодор Савов:** Дами и господа общински съветници, господин Председател, господин Кмет. Правя питане по повод забавянето асфалтирането на алеята в кв. „Средна кула“ по проекта за водния цикъл, който е възложен на фирма ВиК Русе. Изпълняващата го фирма е разкопала алеята свързваща автобусната спирка на главния път до „Русановия мост“ над р. Русенски лом и голяма част от кв. Средна кула. Жителите във въпросната част от „Средна кула“ изпитват известни затруднения да се придвижат през така разкопаната алея. Строително-монтажните дейности приключиха преди доста време, но не е асфалтирана все още. Не е нито много дълга, нито много широка тази алея. По този повод и във връзка с нуждата от спешно асфалтиране на алеята, възмутени жители събраха подписка. Нали всички са пълнолетни и имащи право на глас. Искам да задам следния въпрос…

**Г-н Иво Пазарджиев:** Моля да изключите мобилните телефони. Да, продължете, господин Славов.

**Г-н Тодор Савов:** Кога ще бъде асфалтирана тази алея и ще стане ли това преди местните избори? И жителите на тази част на „Средна кула“ ще газят ли тази зима калта от неасфалтираната алея, предвид лошите метеорологични условия? Благодаря.

**Г-н Иво Пазарджиев:** Благодаря, господин Савов. Аз ще Ви връча отговора. Той ще бъде изчетен от заместник-кмета Недев. Заповядайте.

**Г-н Димитър Недев:** Уважаеми господин Савов, уважаеми жители на кв. „Средна кула“, господин Председател, дами и господа общински съветници. Във връзка с депозираното питане с №898/10.11.2022 г. от г-н Тодор Савов, относно невъзстановен участък по „…алеята свързваща автобусна спирка на главен път до „Русановия мост“…“, във връзка с изпълнението на строеж: „Реконструкция и доизграждане на ВиК мрежи в кв. „Средна кула“ и кв. „Долапите“, изграждане на довеждащ колектор и реконструкция на прилежаща ВиК мрежа“. В тази връзка Ви уведомявам, че към настоящия момент Изпълнителят на строежа изпълнява довършителни работи по почистване и изравняване на терена във визираното от Вас пространство. Предварително той е декларирал до нас, че до 18.11.2022 г. същото пространство ще бъде възстановено в първоначалния си вид и нарушените настилки ще бъдат отстранени.

**Г-н Иво Пазарджиев:** Да. Кмета на Община Русе също ще вземе отношение.

**Г-н Пенчо Милков:** Господин Савов, това е поредния случай в тази алея, в която се вижда как проекта може да са сложени тръбите, обаче не се завършва всичко и това създава неприятности. Това което Ви обещавам като кмет, веднага след сесията да започна да говоря. Сам разбирам, че срока, който ВиК и изпълнителя е дал е утре, най-вероятно не е направена алеята след като Вие станахте да говорите днес. Ще направим всичко възможно алеята да бъде изпълнена в кратък период от време с лични настойчивост и натиск върху изпълнителите, което Ви обещаваме. Другото, което е важно да знаят хората и в „Средна кула“ и в другата част на града. Аз го казах сутринта. Навсякъде където ВиК не претендира, че дадена улица е завършена. Ние като община, като русенци, всички хора, не е кмета, сме собственици на тези алеи и улици. Когато ни се представят, че са завършени, а ние считаме, че не са, ние няма да подпишем, че са завършени и отделно ще си направим специално искане към съда да направим експертиза за състоянието им към момента. Защото тази алея в конкретния случай, те могат да отидат да я направят, но ако не я направят, ние трябва догодина да я направим, а това са средства на русенци. И затова ние ще направим такова доказателство през съда, какво е състоянието, в което получаваме алеите и улиците. Това искам да Ви уверя. Благодаря.

**Г-н Иво Пазарджиев:** Благодаря на кмета. Следващо изказване, господин Мариян Димитров.

**Точка 38**

**Изказване на Мариян Димитров – Вх. № 899/2022 г.**

**Г-н Мариян Димитров:** Уважаеми общински съветници, уважаеми господин Председател, уважаеми господин Кмете. Правя изказване относно искане от 2014 г. на управителя на фирма „ХОРИЗОНТ САЩ“ ООД отправено към Община Русе. На 20.08.2014 г., за втори път, управителят на фирма „Хоризонт САЩ“ ООД Любен Рабчев – български и американски гражданин, отправя искане до местната власт и конкретно до Областен управител на Област Русе, до председателя на Общински съвет – Русе и до кмета на Община Русе, цитирам: „Преди време отправихме искане до Кмета на Община Русе да ни бъдат предоставени паметниците на ЛЕНИН и ДИМИТРОВ, за да бъдат изложени отново, в землището на с. Мечка, селищно образование Стълпище. Ще спазим всички процедури по обособяване на парцел за поставяне на паметниците с Ваше съдействие и помощ, като целта е да запазим паметниците и отново да бъдат изложени, а не да стоят захвърлени по складовете. По този начин ще съхраним историята ни за поколенията…“ На 21.08.2014 г. Областен управител на Област Русе препраща писмото на Кмета на Община Русе. До този момент г-н Любен Рабчев не е получил какъвто и да е било отговор от кмета или администрацията на Община Русе.

По този повод искам да задам на кмета Пенчо Милков следните въпроси:

1. Къде и при какви условия Община Русе съхранява демонтираните паметници на Георги Димитров, Ленин и други скулптори от времето на социалистическия реализъм?

2. Вярно ли е, че част от тях са били обект на вандалско посегателство, с цел добив на скрап?

3. В какво състояние са те в момента и колко са на брой?

4. Община Русе смята ли на своята територия да създаде алея на социалистическото изкуство?

5. Готова ли е Община Русе и при какви условия да предостави тези паметници на частен инвеститор (примерно г-н Любен Рабчев), който изявява желание да съхрани историята за бъдещите поколения?

Господин Кмете, не виждам г-жа Магдалина Илиева, но искам да припомня, че преди време дадохте някакви обещания за Махмудовата колона в Парка на младежта. За съжаление това за сега са само обещания и не знам нещо да е направено. Благодаря.

**Г-н Иво Пазарджиев:** Благодаря, господин Димитров. Сега ще Ви изчетат отговора, аз Ви го връчвам писмено. Заповядайте.

**Г-н Димитър Недев:** Уважаеми господин Димитров, господин Председател, уважаеми общински съветници. Конкретно по темата.

1. *Къде и при какви условия Община Русе съхранява демонтираните паметници на Георги Димитров, Ленин и други скулптори от времето на социалистическия реализъм?*

Паметниците на Ленин и Георги Димитров са преместени около 2000 година от училището в село Николово в стопанския двор на „Паркстрой“ ЕООД /сега ОП „Паркстрой-Русе“/. Преместването на паметниците се наложило поради посегателства върху тях. В момента в ОП „Паркстрой“ те се съхраняват. Заедно с тех се съхранява паметника на „Селянка“ открит години преди това в двора на фирма „Дунавия“.

Там също са съхранявани и паметник на селянка от камък /от ул. П.Д. Петков до х-л „Дунав“/, който впоследствие е поставен пред „Художествената галерия“ на ул. „Борисова“ и паметника на играещите деца, който миналата година беше върнат на „Кея“ и поставен там, където всички го помним, когато сме били малки.

1. *Вярно ли е, че част от тях са били обект на вандалско посегателство, с цел добив на скрап?*

От момента когато те са върнати през 2000 година и се съхраняват в „Паркстрой“, където има постоянна охрана, има и видеонаблюдение, посегателства върху тях няма. С разрешение на ръководството на Община Русе е извършено вземане на материал от долната част на паметника на Ленин за направа на скулптора на фонтана, намиращ се на Площад „Батенберг“. Това е нещо, което е отрязано от паметника на Ленин.

1. *В какво състояние са те в момента?*

Паметник на „Ленин“ е с липсваща част в долния край на статуята.

Паметник на „Г. Димитров“ е с изрязани части в долната част, така както е доставен през 2000 година.

Паметника на „Селянка“ е също така в състоянието, в което е доставен - без дясна ръка. Този паметник се намира и е сложен в непосредствено след портала в градинката на общинското предприятие.

1. *Община Русе смята ли на своя територия да създаде алея на социалистическото изкуство?*

Господин Димитров, до сега този въпрос не е стоял на дневен ред за обсъждане, тъй като не е поставян пред нас. И този въпрос нали, трябва широко да се обсъди.

1. *Готова ли е Община Русе и при какви условия да предостави тези паметници на частен инвеститор, който изявява желание да съхрани историята за бъдещите поколения?*

Въпросът не е обсъждан поради липса на интерес към този момент. 2014 година може да е имало интерес, но от 2019 година насам никой не е изявил интерес. Благодаря.

**Г-н Иво Пазарджиев:** Благодаря на господин Недев. Уважаеми колеги, с изчерпване на дневния ред закривам заседанието. Приятен ден на всички!

**ИЗГОТВИЛ: ПРЕДСЕДАТЕЛ:**

**Йоанна Гочева Иво Пазарджиев**